Majilis huttifai, zimma nagaane bayaku neiy! | Mihaaru\nމާލެ: ސެޕްޓެމްބަރު 24، 2017: ސައުދީ އަރަބިއާގެ ގައުމީ ދުވަސް ފާހަގަ ކުރުމަށް ކުރުނބާގައި ބޭއްވި ހަފުލާގައި މަޖިލީހުގެ ރައީސް އަބްދުﷲ މަސީހު ބައިވެރިވެ ވަަޑައިގަންނަވަނީ.-- ފޮޓޯ: ނިޝާން އަލީ/ މިހާރު\n11 އެޕްރީލް 2018 - 12:57 29 comments\nމަޖިލީހުގެ މި އަހަރުގެ ފުރަތަމަ ދައުރުގެ ޖަލްސާތައް މިދިޔަ ފެބްރުއަރީ މަހު ފެށި ފަހުން، މިހާތަނަށް ބޭއްވީ އެންމެ 10 ޖަލްސާ އެވެ. މަޖިލީހުގައި މަސައްކަތެއް ނުކުރާތާ ތިން ހަފުތާ ވީއިރު، މަޖިލީހުގެ ތަޅުން ފެންނަނީ މަސައްކަތް ހުއްޓިފައި އޮތް "ފަޅު" ތަނެއްގެ ގޮތުގަ އެވެ. ކޮމެޓީގެ މަސައްކަތެއް ވެސް ނުހިނގަ އެވެ. އެންމެ ފަހުން މަޖިލީހުގެ ޖަލްސާއެއް އަދި ކޮމިޓީގެ ބައްދަލުވުމެއް ވެސް ބޭއްވީ މިދިޔަ މަހުގެ 14 ގަ އެވެ.\nއިދިކޮޅު ފަރާތްތަކުން ބުނާ ގޮތުގައި މަޖިލީހުގެ ޖަލްސާތަކާއި ކޮމެޓީތަކުގެ މަސައްކަތްތައް ހުއްޓިފައި އޮތުމުގެ ޒިންމާ ނަގަން ޖެހޭނީ މަސީހުގެ އިތުރުން ވެރިކަން ކުރާ ޕާޓީ ޕީޕީއެމުންނެވެ. އެއީ މަޖިލީހުގެ ޖަލްސާތައް ބޭއްވުމުގެ ހުރިހާ ޒިންމާއަކާ ހަވާލުވެވަޑައިގެން ހުންނެވީ މަސީހު ކަމަށް ވާތީ ކަމަށް އެ ފަރާތްތަކުން ބުނެ އެވެ.\nމީގެ އިތުރުން މަޖިލީހަކީ ސަރުކާރުން ބޭނުންވާ ކަންކަން ފާސްކޮށްލަން ޚާއްސަ ތަނެއް ކަމަށާއި މަޖިލީހުގެ ކަންކަން ހިނގަނީ ގާނޫނުއަސާސީއާ އެއްގޮތަށް ނޫން ކަމަށް އެ ފަރާތްތަކުން ބުނެ އެވެ. އަދި ފަހަކަށް އައިސް، އިދިކޮޅު މެމްބަރުން ޖަލްސާތަކުގައި ބައިވެރި ނުވާ ސަބަބަކަށް ދައްކަނީ ވެސް އެ ބަހަނާ އެވެ.\nރައްޔިތުންގެ މަޖިލީހުގެ ގަވާއިދުގައިވާ ގޮތުން، މި މަހުގެ ނިޔަލަށް ފުރަތަމަ ދައުރު ނިމި، މެމްބަރުންނަށް އެެއް މަސް ދުވަހުގެ ޗުއްޓީއެއް ލިބިވަޑައިގަންނަވާނެ އެވެ. ގަވާއިދު ބުނާ ގޮތުން، ހަފުތާއަކު ތިން ދުވަހު (ހޯމަ، އަންގާރަ، ބުދަ) ޖަލްސާ ބާއްވަން ޖެހެ އެވެ.\nމަޖިލީހުގެ ޖަލްސާތައް ހުއްޓިފައި އޮންނަ މައްސަލާގައި މަޖިލީހުގެ އިދާރާގެ ބަހެއް ވަނީ ލިބޭ ގޮތްނުވެފަ އެވެ.\nމާފަންނު އުތުރު ދާއިރާގެ މެމްބަރު އިމްތިޔާޒް ފަހުމީ (އިންތި) ވިދާޅުވީ މަޖިލީހުގެ ޖަލްސާތައް ހުއްޓުވާފައި އޮތީ، މަސީހު ހިމެނޭ ގޮތަށް މަޖިލިސް ހިސޯރު ކޮށްގެން އުޅޭ މީހުން ކަމަށެވެ. އެކަމަކު، އެ ބޭފުޅުން ޒިންމާ ނަންގަވާ ތަން ނުފެންނަ ކަމަށް އޭނާ ވިދާޅުވި އެވެ. އިންތި ވިދާޅުވި ގޮތުގައި ޖަލްސާތައް ނުބާއްވަނީ މަޖިލީހުގެ އަޣުލަބިއްޔަތު ސަރުކާރަށް ގެއްލުމުންނެވެ.\n"މަޖިލީހުގެ ޖަލްސާތައް ނުބޭއްވުމުގެ ޒިންމާ އެންމެ ބޮޑަށް އުފުލަން ޖެހޭނީ ގަދަ ބާރުން އެތަނާ ހަވާލުވެފައި ތިބި މީހުން. މަސީހަކީ ރައީސް ކަމަކަށް ގަބޫލެއް ނުކުރަން. ގަދަބާރުން އެ ގޮނޑީގައި އިންނެވި ބޭފުޅެއް މަސީހަކީ. އިތުބާރު ގެއްލިފައިވާ ބޭފުޅެއް އެއީ،" އިންތި ވިދާޅުވި އެވެ.\nއޭނާ ވިދާޅުވި ގޮތުގައި ސަރުކާރުން ބޭނުންވުމުން މަޖިލިސް އޮތީ "ޕެރަލައިޒް" ކޮށްލައިފަ އެވެ. އެހެންވެ، އެކަން ނިމުމަކަށް އަންނަން ޖެހޭ ކަމަށް އިންތި ވިދާޅުވި އެވެ.\nއިންތި ވިދާޅުވީ، މިކަމުގައި އޮތް ހަމައެކަނި ހައްލަކީ ސިޔާސީ އިދިކޮޅު ލީޑަރުން ހިމެނޭ ގޮތަށް ނުވަ ގައިދީއަކު ދޫކޮށްލުމަށް ސުޕްރީމް ކޯޓުން ފެބްރުއަރީ 1 ގައި ނެރުނު އަމުރު ތަންފީޒު ކުރުމާއި އިދިކޮޅު 12 މެމްބަރުންނަށް މަޖިލީހަށް ވަދެވަޑައިގެންނެވޭނެ ގޮތް ހެދުން ކަމަށެވެ. އެ އަށް ފަހު، މަސީހުގެ އިތުބާރު ނެތް ކަމަށް ހުށަހަޅާފައި އޮތް މައްސަލަ އެޖެންޑާ ކުރަން ޖެހޭނެ ކަމަށް އޭނާ ވިދާޅުވި އެވެ.\n"ދުނިޔޭގެ ހުރިހާ ކަންކޮޅުތަކުން ގޮވަނީ 12 މެމްބަރުންނަށް މަޖިލީހަށް ވަދެވެން ޖެހޭނެ ކަމަށް. އެބޭފުޅުންނާއެކު ޖަލްސާތައް ކުރިއަށް ގެންދިއުމަށް. އެކަމަށް މަގު ފަހިކޮށްދޭން ޖެހޭ،" އިންތި ވިދާޅުވި އެވެ.\nއިންތި ވިދާޅުވީ ގުޅިފައިވާ ޕާޓީތަކުން މަސައްކަތް ކުރަނީ ގާނޫނުއަސާސީ އާއި ގާނޫނުތަކާ އެއްގޮތްވާ ގޮތުގެ މަތިން މަޖިލީހުގެ ޖަލްސާތައް ހިންގުމަށެވެ. އަދި މެމްބަރުންނާ ގުޅުން ހުރި މައްސަލަތަކެއް ސުޕްރީމް ކޯޓުގައި އޮތް އިރު، އެއިން ރަނގަޅު ނަތީޖާތަކެއް ނުކުންނާނެ ކަމަށް އުންމީދު ކުރައްވާ ކަމަށް އޭނާ ވިދާޅުވި އެވެ.\nޕީޕީއެމްގެ މެމްބަރަކު ވިދާޅުވި ގޮތުގައި މަޖިލީހުގެ ޖަލްސާތައް ނުފެށިގެން އުޅެނީ އިދިކޮޅު މެމްބަރުންގެ ބައިވެރިވުމާއެކު، ފާސް ކުރަން ޖެހޭ ބިލުތަކެއް ހުރުމުންނެވެ. އިދިކޮޅު މެމްބަރުން ޖަލްސާތަކުގައި ބައިވެރިނުވާނަމަ، ބައެއް ބިލުތައް ފާސްކުރަން ބޭނުންވާ ގާނޫނީ އަދަދު ހަމަނުވާ ކަމަށް އޭނާ ވިދާޅުވި އެވެ.\n"ޖަލްސާއެއް ބާއްވައިފިނަމަ، އިދިކޮޅު މެމްބަރުން ބައިވެރިއެއް ނުވޭ. ތިއްބަވަނީ މަޖިލީހުގެ ސައި ކޮޓަރީގައި ނޫނީ ގޯތިތެރޭގައި. އެހެންވީމަ ޖަލްސާ ނުބާއްވާ މައްސަލާގައި ފާޑު ނުކިޔޭނެ އިދިކޮޅު މެމްބަރުންނަށް. ޖަލްސާތަކުގައި ބައިވެރިނުވުމަކީ ދެރަ މައްސަލައެއް،" މެމްބަރު ވިދާޅުވި އެވެ.\nއިދިކޮޅު މެމްބަރުންގެ ބައިވެރިވުމާއެކު، ފާސް ކުރަން ޖެހޭ ބިލުތަކެއް ކަމަށް އެ މެމްބަރު އެ ވިދާޅުވަނީ މަޖިލީހުގެ ޖުމްލަ މެމްބަރުންގެ އަޣުލަބިއްޔަތުން ފާސްކުރަން ޖެހޭ ބިލްތަކުގެ ވާހަކަ އެވެ. އެ މެމްބަރު އެހެން ވިދާޅުވިޔަސް، ޖުމްލަ މެމްބަރުންގެ އަޣުލަބިއްޔަތުން (43 މެމްބަރުން) ފާސްކުރަންޖެހޭ ފަދަ އެއްވެސް ބިލެއް މި ވަގުތު މަޖިލީހަށް ހުށަހެޅިފައެއް ނެތެވެ.\nޕީޕީއެމް މެމްބަރު ވިދާޅުވީ ގާނޫނުއަސާސީ އާއި ގާނޫނުތަކާ ހިލާފަށް ކުރިއަށް ދިޔަ އެއްވެސް ޖަލްސާއެއް ނޯންނާނެ ކަމަށެވެ. އަދި މަޖިލީހުގެ ރައީސް އަބްދުﷲ މަސީހްގެ މައްޗަށް ހުށަހެޅި އިތުބާރު ނެތް ކަމުގެ މައްސަލަ ބާތިލްވީ މަޖިލީހުގެ ގަވައިދުގެ ތެރެއިން ކަމަށް ވެސް އޭނާ ވިދާޅުވި އެވެ. އެހެންކަމުން މަސީހުގެ މައްސަލަ އެޖެންޑާ ކުރަން ޖެހޭ ސަބަބެއް ނެތް ކަމަށް އޭނާ ވިދާޅުވި އެވެ.\nޖަލްސާތައް ހުއްޓިފައި އޮންނަ މައްސަލާގައި މަސީހު އެއްވެސް ޒިންމާއެއް ނަންގަވަން ނުޖެހޭނެ ކަމަށް އެ މެމްބަރު ވިދާޅުވި އެވެ. އޭނާ ވިދާޅުވި ގޮތުގައި މެމްބަރުން އެއް މަސް ދުވަހުގެ ޗުއްޓީއަކަށް ވަޑައިގަތުމުގެ ކުރިން ޖަލްސާތައް އަލުން ފަށާނެ އެވެ. އަދި ރައްޔިތުންނަށް ފައިދާ ހުރި މަސައްކަތްތަކެއް ކުރާތަން ދާދި އަވަހަށް ފެނިގެންދާނެ ކަމަށް ވެސް އެ މެމްބަރު ވިދާޅުވި އެވެ.\nއިތުރު ލިޔުންތައް އެމްޑީޕީ ރައްޔިތުންގެ މަޖިލިސް އިދިކޮޅު ފަރާތްތައް މަޖިލީހުގެ މެމްބަރުން މެމްބަރު އިމްތިޔާޒް ފަހުމީ އަބްދުﷲ މަސީހް މުހައްމަދު ޕީޕީއެމް ސަރުކާރު


Ras Online - އިންޓަރނެޓް ޚިދުމަތޭކިޔައިގެން ރައްޔިތުން "ފެލުން" އެއީ ހަމަ ވަރަށް ކަޑަކަމެއް!\nއިންޓަރނެޓް ޚިދުމަތޭކިޔައިގެން ރައްޔިތުން "ފެލުން" އެއީ ހަމަ ވަރަށް ކަޑަކަމެއް!\nއަހުމަދު މަސްނޫމް 29 އޭޕްރީލު 2021 - 13:53\nމާތްކަލާކޯއެވެ. މިސަރަހައްދު ކީއްކުރަން, މިދުނިޔޭގެ ގައުމުތަކާ އަޅާކިޔަސް އިންޓަރނެޓް އެންމެ އަގުހެވީ ދިވެހިރާއްޖޭގައެވެ. ޚާއްޞަކޮށް މިގައުމުގެ ސަރުކާރުގެ މުވާސަލާތީ ކުންފުނި، ދިރާގުންނެވެ. އިންޓަރނެޓް އަގުހެޔޮކަމުން އެހެރެ ދޭ ޚިދުމަތުގެ ސްޕީޑް ފާސްޓް ކަމުން އެހެން ގައުމުތަކާއި އަޅާ ނުކިޔެނީއެވެ. މުވާސަލާތީ ވާދަވެރިކަން އުފައްދަން ބޭރު ކުންފުންޏެއް ގެނައުމުން ރައްޔިތުންނަށް ލިބޭ ޚިދުމަތް އަގުހެޔޮވެގެން ގޮސްފައި ވަނީ ދުނިޔޭގެ އެހެން ގައުމުތަކަށް ނަމޫނާ ދައްކަމުންނެވެ.\nދެން ކޯވިޑްގެ ރޯގާބަލިމަޑުކަމާއެކު އަދި އިގްތިޞާދީ ދަތިކަމުގައި ރައްޔިތުންގެ އަތްމަތި ދަތިވެ ވަޒީފާތައް ގެއްލި މުސާރަތައް ކުޑަވުމުން މިދެންނެވި ސަރުކާރު ހިއްސާވާ މުވާސަލާތީ ކުންފުނީގެ ދީލަތިކަން ވަކިން ބޮޑުވެއްޖެއެވެ. އެހާވެސް ރައްޔިތުންނާމެދު ވިސްނައިގެން އެކުންފުނީން އިންޓަރނެޓް ބްރޯޑްބޭންޑްގެ އަގުތައް ޚާއްޞަކޮށް އެތިރިކޮށްލީ މީހަކަށް އަނގަވެސް ހުޅުވައި ނުލެވޭހާ ވަރަށެވެ. އެކަމަކު އެވަރުން ވެސް ރައްޔިތުން ހިތް ނުފުރިގެން މުވާސަލާތީ ޚިދުމަތްތަކުގެ ބެލެނިވެރި ވަޒީރާ ދީމާއަށް އެތިވަރުތައް ގޮވައި އަދިވެސް އަގުހެޔޮ ކުރާން އެދުމުން އޭނާ އެކަން ނުކޮށްދިނީމާ، އަޅާނުލީމާ އޭނާއަށް ވަޒީރުކަމުގެ ޒިންމާ މަތިކުރި ރައްޔިތުންގެ މަންދޫބުންވެސް އެކަމާ ރުޅިގަދަވެ ރައްޔިތުން އެދުނު ގޮތަށް އޭނާ މަގާމުން ދުރުކޮށް އިންޓަރނެޓްގެ އަގާއި ސްޕީޑް ކުރިއަށް ވުރެ ވެސް ހެޔޮކޮށް ބާރުކޮށްފިއެވެ.\nމިހާރުދެން ސައްވީސް ގަޑިއިރު މަންމައާއި ބައްޕައާއި ތިން ދަރިންނާއި މާމާއާއި ކާފަވެސް ދިރާގު އިންޓަރނެޓް ބްރޯޑްބޭންޑްގައެވެ. ހަލުއިކަމުން ޖައްސާލީމާ އެހެރެ ވަދެގެން ދަނީއެވެ. ކާފައާއި މާމަ މިހާރު އަބަދު އެތިބެނީ ޔޫޓިއުބުން ރީތި ރާގުތަކަށް ކިޔަވާ ގާރީންގެ ކިޔެވުމަށް ގޮސް ގެއްލިފައެވެ. ތިން ދަރިން ގޭމްކުޅުމާއި މައުލޫމާތު ހޯދަން ގޫގުލް މުދައްރިސް ކައިރީގައާއި ނެޓްފްލިކްސްއަށް ވަދެ އެންމެ ފަހުގެ ސީރީޒްތައް ބަލަނީ އެވެ. މަންމައާއި ބައްޕަ ގިނަ ވަގުތު ގޭގައި ތިބެގެން ވިޑިއޯ ކޮންފަރެންސްގައި އޮފީސް ހިންގަނީއެވެ. މާމައާއި ކާފައަށް ގެއިން ނުނުކުމެވޭތީ ހުރިހާ ދަރިންނާއި ގާތް އެކުވެރިންނާއެކު ވިޑިއޯކޯލްގައެވެ. ހަތަރުދަމު ގޭގައި ތިބެން ޖެހުނަސް އެއްވެސް ފޫހިކަމެއް ނެތެވެ. ދަރިއަކު "މިސް" އެއް ނުވެއެވެ.\nކުރީގައި ކާފައާއި މާމައަށް އިވެނީ އިންޓަރނެޓް ހަމައެކަނި ކިޔާ އަޑެވެ. ވައިބަރުން ބޭރުގައި ތިބޭ މީހުންނަށް ގުޅާ ހަދާ ކަމަށް ބުނާ އަޑެވެ. ފޯނެއް އޮތަކަސް އިންޓަރނެޓަކީ ކީއްކުރާ ކިހާވަރެއްްގެ އެއްޗެއް ކަމެއްވެސް ކާފައާއި މާމައަކަށް ނޭނގެއެވެ. އަބަދު އެކިޔާ ޑޭޓާއެއް ހުސްވާ ވާހަކަ ދައްކާތީ އެކަހަލަ ވާހަކައެއް އަހާލާންވެސް ނުކެރެއެވެ. އަބަދުވެސް ގޭތެރެއިން އިވޭ އަޑަކީ އިންޓަނެޓް ޕެކޭޖް ހުސްވާތީ ދަރިފުޅާއި ދަނބިދަރި އަޑުލަވާ އަޑެވެ. އަބަދު ބޭނުން ނުކުރާށޭ ގޮވާނަގާއަޑެވެ.\nނަމަވެސް މިއަދު މާމައާއި ކާފަވެސް އުފަލުން ހެވިފައެވެ. އިންޓަރނެޓްގެ ބޭނުންތެރިކަން ޖެހުނުއިރު ހިތަކަށް އިންޓަރނެޓް ބޭނުން ކުރާން ލިބުނީމައެވެ. މިހާރު އިންޓަނެޓް ސްލޯ ވެގެން އަގުބޮޑުވެގެން އެވާހަކަ ދަރިން ދައްކާތީ ކާފައާއި މާމައަށް އަޑެއް ނީވެއެވެ. އެހެންވީމާ މާމައާއި ކާފައަށް ވެސް މިހާރު ގަބޫލުކުރެވެނީ މިގައުމުގައި އިންޓަނެޓް ހިތަކަށް ލިބުނީ ކަމަށެވެ. އިންޓަނެޓްގެ އަގަށް އަތްފޯރީ ކަމަށެވެ. ޚިދުމަތުގައި އޮތް ސްލޯކަން ފިލީ ކަމަށެވެ.\nހަގީގަތަކީ އެއީއެއް ނޫނެވެ. މާމައާއި ކާފައަށް ހީވީ މުޅިއަކުން ރަނގަޅަކަށް ނޫނެވެ. މިގައުމުގައި އިންޓަނެޓެއް އަގެއް ހެވެއް ނުވެއެވެ. އިންޓަނެޓުގެ ޚިދުމަތެެއްވެސް ރަނގަޅެއް ނުވެއެވެ. މިހާރު އެހެރެވިއްކާ ޕެކޭޖުތައް ވަރަށް ވެސް ސަޅިއެވެ. ރީތިނަންތަކެއް ކިޔާތީ ވަރަށް އަޅައިގަނެއެވެ. ދޮގު މައުލޫމާތާއެކު އިސްތިހާރު ކުރާތީ ރަނގަޅު ކަމަށް މީހުންނަށް ހީވަނީއެވެ. ދިރާގުން އެބުނާ އާންމުން ބޭނުންކުރަން ވިއްކާ ތިން ޕެކޭޖުގެ ތެރެއިން ފުރަތަމަ ޕެކޭޖަކީ ފައިބަރ 15 އެމް ކިޔާފައި ހަދާފައިވާ ޕެކޭޖެކެވެ. ދެ ޑިވައިސްއާއި ފަސް ޑިވައިސްއާ ދެމެދު ބޭނުން ކުރަން އެންމެ ރަނގަޅު ކަމަށް ބުނާ މި ޕެކޭޖުގައިގައި ވެސް އަގު ނަގަނީ ޑައުންލޯޑް އަދި އަޕްލޯޑް ޑެޓާއަށެވެ.\nއެހެންވީމާ ޕެކޭޖުން ދޭ 100 ޖީބީން އެވްރެޖްކޮށް ބޭނުންކުރާ ފަސް މީހުންނަށް 10 ދުވަހަށްވެސް މި ޕެކޭޖް ނުފުދެނީއެވެ. ދެން ގަންނަން ޖެހެނީ އެބުނާ ބޫސްޓަރ ޕެކޭޖްތަކެވެ. 20 ޖީބީގެ ބޫސްޓަރެއް 100 ރުފިޔާއަށެވެ. ދެތިން މީހުން އެއްފަހަރާ ޖައްސާލާއިރަށް ޑޭޓާކޮޅު ކާލަން ދެތިން ދުވަސް ވެސް ނުނަގާނެއެވެ. އެންމެ ބޮޑު ޕެކޭޖަކީ ފައިބަރ 50 އެމް އެވެ. މިޕެކޭޖުގެ ތަޖުރިބާއަކީ ތިން މީހުން އެވްރެޖްކޮށް ބޭނުން ކުރީމާ 15 ވަރަކަށް ދުވަހެވެ. އަޅުގަނޑަށް ނޭގެނީ ދިރާގުން އެބުނާ އެވްރެޖާއި އަޅުގަނޑުމެން ދަންނަ އެވްރެޖް ހަދާ ގޮތެކެވެ. ދެން މަސް ނިމޭއިރު އިތުރަށް 90 ޖީބީ ބޫސްޓް ކުރިއަސް އަޅުގަނޑުމެން މިދެކޭ، މިގުނާ އެވްރެޖަކަށް ނުވެއެވެ.\nމިހާރު ޖީބީކޮޅު ހުސްވެ އެބުނާ ފެއާ ޔޫސޭޖް ހުސްވެގެން އިންޓަނެޓް ފިނިހަކަ ސްޕީޑަށް ވެއްޓުނަސް ދަރިފުޅުމެން ބައްޕައާއި މަންމައަށް ނޫނީ ކާފައާއި މާމައަށް އަޑުނުލަވަނީ އެނޫން ގޮތެއް ނެތީމައެވެ. އެމީހުންނަށް ބޭނުން ގޮތަކަށް ބޭރަށް ނުކުމެ ނޫޅެވޭތީއެވެ. ގޭގައި ބަންދުވެ ތިބެން ޖެހުމުން ބޯހާސްވެ މުސްކުޅި ބަލި ބޮޑުވާނެތީއެވެ. ދަރިންގެ ޝަކުވާ އިތުރުވާނެތީއެވެ. އާއިލާއާއި ބައްދަލުވާނެ އެހެން ގޮތެއް ނެތީމައެވެ. އެބުނާ ފެއާ އެލަވަންސް ހުސްވީމާ މާމައާއި ކާފަ ވައިބަރުން ގުޅައިގެން ކިޔާ ނުކިޔާ ނޭނގިގެން، ވިޑިއޯ ނުފެނިގެން ދަރިން ގާތަށް ދުވެ ޝަކުވާ ކުރަން އައުމުން ދެން ޖެހެނީ އެބުނާ ބޫސްޓަރެއް ގަންނާށެވެ. ދެން އެބުނާ 1490 ރުފިޔާގެ ފައިބަރ 50 އެމް ޕެކޭޖްގެ އަގު މަސް ނިމޭއިރު ދެހާހުން މައްޗަށް އަރަނީއެވެ.\nޑޭޓާ ވިއްކުމަކީ ހަމަ ބްލެކް މެޖިކް ހަދައިގެން މީހުންގެ ޖީބުތަކުން ވައްކަން ކުރުން ކަހަލަ ކަމެކެވެ. ޖީބު ކެނޑުން ކަހަލަ ކަމެކެވެ. ދިރާގުން އާންމުންނަށް އެވިއްކާ އެންމެ ބޮޑު ޕެކޭޖުން ދޭ 420 ޖީބީ ހުސްވީމާ އިންޓަރެނެޓް ބޭނުން ކުރަނީ ހާދަވަރެކަށޭ މީހުންނަށް ހީވާނެއެވެ. އެކަމަކު މި ޒަމާނުގައި އެއީ ހަމަ ވަރަށް އާދައިގެ މިންވަރެކެވެ. ހެވީ ބްރައުސިންގ ނުކޮށް ނޫނީ އެޗްޑީއާއި އެއަށްވުރެ ވެސް ކޮލިޓީކޮށް މަންޒަރު ފެންނަ ގޮތަށް ބޮޑެތި ޑޭޓާއާއެކު އަޕްލޯޑްކޮށްފައި ހުންނަ ވިޑިއޯ ބެލުމަށް ޑޭޓާ ޕެކޭޖް ވިއްކުމަކީ ހަމަ އޮޅުވާލައިގެން ރައްޔިތުންގެ އަތުން ވައްކަން ކުރުމެވެ. އެވްރެޖް މިންވަރަކަށް ޔޫޓިއުބާއި ނެޓްފްލިކްސް ބޭނުންކުރާ ނޫނީ އެވްރެޖްކޮށް އިންޓަރނެޓަށް ވަދެ ހާވާ މީހަކަށް އެއީ މާބޮޑު އެއްޗެއް ނޫނެވެ.\nއިންޓަރެނެޓަށް މުޅި ދިރިއުޅުން ބިނާވެފައިވާ ޒަމާނެއްގައި އޭގެ ތިން ހަތަރު މީހުން ބޭނުންކޮށްލުމަށް އެއީ ސުމެކެވެ. ދިރާގާއި އުރީދޫން ވެސް މި ރާއްޖޭގައި ވިއްކަނީ ޑޭޓާއެވެ. ޑޭޓާއަކީ އިންޓަނެޓަށް އެކްސެސް ވާއިރަށް ނޫނީ ހަމަ ވަންނައިރަށް ކެނޑެންފަށާ އެއްޗެކެވެ. ދެން ޑައުންލޯޑަކުރާ ނޫނީ އަޕްލޯޑްކުރާ ކޮންމެ ބައިޓަކަށް ޑޭޓާދާނީ ކެނޑެމުންނެވެ. ދެން ނެޓްފްލިކްސްއަށް ވަދެ އިންނައިރު އަބަދުވެސް އިންނަންޖެހޭނީ ޑޭޓާ ކަމުންދާ މިންވަރު ބަލާށެވެ. ޑޭޓާ ހުސްވާވަރު ބަލަމުން ކުރާކަމެއް ކުރާށެވެ. މިއީ މިޒަމާނުގައި ޕްރޮފެޝަނަލް ބަޔަކު ކުރާކަހަލަ ވެސް ކަމެއް ނޫނެވެ. މިއަށް ކިޔާނީ ހަމަ ވައްކަން ކުރުމެވެ. ފޭރުމެވެ. ނޫނީ އޮޅުވާލައިގެން ލިބެން އޮތަ ގޮތަކަށް ދަމައިގަތުމެވެ.\nމިކަން ރަނގަޅަށް ކޮށްގެން ރައްޔިތުންނަށް އޮޅުވާނުލާ ވެސް ހަމަ ރަނގަޅަށް އާމްދަނީ ހޯދޭނެއެވެ. ސްޕީޑަށް އަގުނަގާގޮތަށް ނޫނީ ސްޕީޑް ވިއްކާ ޕެކޭޖް ހަދާށެވެ. އޭރުން ތިމަންނާއަށް ސްޕީޑް ލިބޭނީ ތިމަންނާ ގަތް ޕެކޭޖުގައި ބުނާ ވަރަށް ކަމަށާއި ތިމަންނާއަށް ޚިދުމަތްތައް ލިބޭނީ އެޕެކޭޖުގައި ކަނޑައެޅިފައިވާ މިންވަރަކަށް ކަން އެނގޭނެއެވެ. މިހާރު މިވާގޮތަކީ ޕެކޭޖުގައި އެބުނާ ސްޕީޑެއްވެސް ނުހުރެއެވެ. ރަނގަޅަށް ސްޕީޑް ލިބެންޏާ ކޮލިޓީ ވިޑިއޯއާއި ގިނަ ވިޑިއޯ ޑައުންލޯޑް ކުރެވެނީއެވެ. ގިނައިރު ވަދެ އުޅެވެނީއެވެ. ދެން އިސާހިތަކު ޕެކޭޖުން ލިބޭ ފެއާ ޔޫސޭޖް ޑޭޓާކޮޅު ހުސްވަނީއެވެ. އެހެންވީމާ ދެން މިކަން ވަނީ ހަމަ ޖުވާކުޅުން ޒާތުގެ ކަމަކަށެވެ. ބަލަން އިންނަ ފިލްމްގެ އެންމެ ފޯރިގަދަ ހިސާބަށް ދާއިރަށް ފެއާ ޔޫސޭޖް ޑޭޓާ ހުސްވަނީއެވެ. ދެން "އޯ ޝިޓް،" އޭ ކިޔާފައި އަވަހަށް ބޫސްޓްކޮށްލަނީއެވެ. މިހެންގޮސް ފިލްމް ބަލާން އިށީންނަ ކޮންމެ ފަހަރަކު ވަނީ މިކަހަލަ ގޮތެކެވެ.\nދެން ދިރާގާއި އުރީދޫން ކިތަންމެ ވަރަކަށް ފޮނިކެނޑިއަސް ރައްޔިތުން އެކުންފުނިތަކުގެ ޚިދުމަތް ބޭނުން ކުރަނީ އެހެން ގޮތެއް ނެތީމައެވެ. ކުރިން މުވާސަލާތީ ޚިދުމަތް މޮނަޕަލައިޒް ކުރީ ދިރާގުން އެކަންޏެވެ. މިހާރު ދިރާގާއި އުރީދޫ ގުޅިގެންނެވެ. ދެކުންފުނިން ދޭ ޚިދުމަތްތަކަށް ތަފާތު ނަންތަކެއް ކިޔަނީއެވެ. ރައްޔިތުން ފެލަނީ ހަމަ ދާދި އެއްގޮތަކަށެވެ. މަކަރު ހަދަނީ ވަކި ބްރޯޑްބޭންޑް ޚިދުމަތަކުން އެކަންޏެއް ނޫނެވެ. މޮބައިލް ޑޭޓާއަށް ވެސް ވަނީ ހަމަ މިގޮތެވެ. ޕެކޭޖް ވަރަށް އަގުހެވެވެ. އެކަމަކު އިންޓަރެނެޓަށް ވަންނައިރަށް ހުސްވަނީ ޑޭޓާކޮޅެވެ. ދެން ސްޕީޑް ސްލޯ ކަމުން، ލޯޑް ނުވާތީ ބޫސްޓް ކޮށްލަނީއެވެ. އެހެންގޮަސް މަހު ބިލު ދެހާހުން މައްޗަށް އަރަނީ މީހާއަށް ވާނުވާ ނޭނގި ހުއްޓައެވެ. ތިން ޖީބީ ގަނެގެން ސައްވީސް ގަޑިއިރު ނުވެއެވެ. ހުސްވީއެވެ. އަނެއްކާވެސް ޑޭޓާ އަޅަންވީއެވެ.\nމިގޮތަށް "ރައްޔިތުން ފެލައިގެން" ވެސް މަގާމު ދިފާޢުކުރަން ކުންފުނީގެ ބޯޑު މެންބަރުންނާއި ކުންފުނީގެ ބޮޑުންނަށް އޯކޭ، ވަނީއެވެ. ފައިނޭންޝަލް އަހަރު ނިމޭއިރު ނޫނީ ފައިނޭންޝަލް ކްއާޓާ ނިމޭއިރު ސަރުކާރަށް މިލިއަނުން ފައިސާ ދެއްކުނީމާ އެމީހުންގެ ގިރުވާން ކޮޅަށް ޖެހުނީއެވެ. ދެން ވެންމަސް ވެނަށް ކާންދޭ ބީދައިން ހިއްސާއަކަށް ދެރުފިޔާ ބައި ދިނީމާ ކުންފުނީގެ ހިއްސާދާރުން އެތިބެނީ ހިއްސާއަށް ލާރި ލިބޭތީ އުފަލުންނެވެ. އެފައިދާ މިދެނީ ތިމާއާއި ރައްޔިތުންގެ ޖީބުން ނަގާފައި ކަމެއް ނުދެނެހުރެއެވެ.


Aayathul Kursee: Keerithi Quran ge enme maaiy aayaiy | Mihaaru\nޢަޞުރު · 15:42\nއާޔަތުލް ކުރްސީ ހިމެނޭ ސޫރަތުލް ބަޤަރާ އަކީ މުޅި ޤުރްއާނުގެ "ސަނާމް" ނުވަތަ އެންމެ އުސް، އެންމެ ޝަރަފުވެރި ނުވަތަ މަތިވެރި ބައި. --މިހާރު ފޮޓޯ:ނިޝާން އަލީ\nއާޔަތުލްކުރްސީ: ކީރިތި ޤުރްއާނުގެ އެންމެ މާތް އާޔަތް\n08 މެއި 2019 - 11:523comments\nއިންސާނުންގެ ދިރިއުޅުމުގެ ހަޔާތާ ގުޅޭ އެންމެހާ ކަންކަން ބަޔާން ކުރައްވާފައިވާ ކީރިތި ޤުރުއާންގައި 114 ސޫރަތް އޮންނަ އިރު އެއިން ކޮންމެ ސޫރަތަކާއި ކޮންމެ އާޔަތެއްގައި ވެސް ގިނަގުނަ މާތްކަމާއި ސިއްރުތައް އެކުލެވިގެންވެ އެވެ. މިގޮތުން އާޔަތުލް ކުރްސީ އަކީ މުޅި ޤުރްއާނުގެ އެންމެ މާތް އާޔަތެވެ. މި އާޔަތް ހިމެނޭ ސޫރަތުލް ބަޤަރާ އަކީ މުޅި ޤުރްއާނުގެ "ސަނާމް" އެވެ. ސަނާމް އަކީ އެންމެ އުސް ނުވަތަ އެންމެ ޝަރަފުވެރި ނުވަތަ މަތިވެރި ބަ އެވެ.\nއާޔަތުލް ކުރްސީގައި 50 ކަލިމަ ހިމެނެ އެވެ. އެއިން ކޮންމެ ކަލިމައެއްގައި ވެސް ބަރަކާތް ލެއްވިގެންވެ އެވެ. އަދި ކޮންމެ ކަލިމައަކުން ވެސް އިންސާނާ އަށް އެތައް ގޮތަކުން އޭގެ ހެޔޮ އަސަރުތައް ފޯރަ އެވެ. މިއީ ތައުޙީދުގެ ޢަޤީދާގެ ވަރަށް ވަރުގަދަ އަސާސްތަކެއް ހިމެނޭ އާޔަތެކެވެ. ﷲ ގެ އިސްމުފުޅުތަކާއި ސިފަފުޅުތަކާ ގުޅޭ މުހިންމު އުސޫލުތަކެއް ވެސް މި އާޔަތުގައިވެ އެވެ.\nމި އާޔަތަށް ކުރްސީގެ ނަން ދެވުނީ ކީއްވެ؟\nކުރްސީ އަކީ ގޮނޑި އެވެ. ގޮނޑިއަކީ އަމުރުތަކާއި ޙުކުމްތަކާއި ހަގީގަތްތައް ބަޔާންކޮށްދޭ ހިސާބެވެ. ވެރިކަމުގެ ރަމްޒެވެ. ﷲ ގެ މުޠްލަޤު އިލާހުވަންތަކަމާއި ރައްބުވަންތަކަން އާޔަތުލްކުރްސީގައި ބަޔާންވެގެން ވެ އެވެ. އާޔަތް ފަށައިފައިވަނީ ﷲ ގެ ޚާއްޞަ އިސްމުފުޅުންނެވެ. ނިމިފައިވަނީ ﷲ ގެ މަތިވެރިކަމާއި މާތްކަން ބަޔާންކޮށްދޭ ދެ އިސްމުފުޅަކުންނެވެ. ހަމައެފަދައިން މި އާޔަތުގައި ﷲ ގެ ކުރްސިފުޅަކީ އުޑުތަކާއި ބިމުގެ އެންމެހައި ކަންކޮޅުތަކަށް ތަނަވަސް ވެގެންވާ އެއްޗެއްކަން ވެސް ބަޔާންކޮށްފައިވެ އެވެ.\nއާޔަތުގައި ހިމެނޭ މުހިންމު ކަންކަން\nމި އާޔަތުގައި ﷲ ގެ ރިވެތިވެގެންވާ އިސްމުފުޅުތަކުގެ ތެރެއިން ފަސް އިސްމުފުޅެއް ބަޔާންވެގެން ވެއެވެ. މީގެ އިތުރުން އިޝާރާތުގެ އިސްމުފުޅު ދެ ފަހަރު ތަކުރާރުވެފައިވެ އެވެ. އަދި އިޝާރާތުގެ އިސްމުފުޅުގެ ޟަމީރު ނުވަތަ ކަންކުރާ ފަރާތަށް ނިސްބަތްވާ ޟަމީރު 10 ފަހަރު ތަކުރާރުވެފައިވެ އެވެ. އެހެންކަމުން މި އާޔަތުގައި ޖުމްލަ 17 ފަހަރު އެކަލާނގެ ނަންފުޅު އެބަ ތަކުރާރުވެ އެވެ.\nއާޔަތުގައި ހިމެނޭ ދެ ވަނަ މުހިންމު ކަމަކީ ﷲ ގެ އިލާހުވަންތަކަމާއި އެކަލާނގެ މަތިވެރިކަން ބަޔާންކުރާ 10 ޖުމްލައެއް މި އާޔަތުގައި ވުމެވެ. މި 10 ޖުމްލައިގެ ތެރޭގައި އެކަލާނގެ އެއްކައުވަންތަކަމާއި، ދިރިދެމިވޮޑިގެންވާކަމާއި، ދާއިމަށް ޤާއިމުވެވޮޑިގެންވާކަމާއި، އަވަހާރަފުޅު އައުމެއް އަދި އަވަހާރަފުޅު ލެއްޕެވުމެއް ވެސް ނުވާކަމާއި، އުޑުތަކުގައި ވާހައި އެއްޗަކާއި ބިމުގައި ވާހައި އެއްޗެއް މިލްކުވެގެންވާ ކަމާއި، ޝަފާޢަތްތެރިވާނީ ހަމައެކަނި އެކަލާނގެ އިޒުނަ ދެއްވި ފަރާތަކުންކަމާއި، އިސްވެގޮސްފައިވާހައި ކަމަކާއި ފަހުން ވާނޭހައި ކަމެއް ވެސް އެކަލާނގެ ދެނެވޮޑިގެންވާކަމާއި، އެކަލާނގެ ކުރްސިފުޅު ތަނަވަސްވެގެންވާކަމާއި، އުޑުތަކާއި ބިން ރައްކާތެރި ކުރައްވާ ކަމާއި، އެއީ އެންމެ މަތިވެރި އަދި އެންމެ މާތް ރަސްކަލާނގެ ކަން ބަޔާންކުރެ އެވެ. އަދި މިކަންކަމުގެ ސަބަބުން އެކަލާނގެއަށް ތަނެއް ނުވަތަ ޒަމާނެއް ނޯންނާނެކަން ވެސް ހާމަވެގެން ދެ އެވެ.\nމި އާޔަތުގައި ﷲ ގެ އެތައް އިސްމުފުޅެއް ވާއިރު ﷲ ގެ އެންމެ މަތިވެރި އިސްމުފުޅު ވެސް މި އާޔަތުގައި އޮންނަ ކަމަށް ބުނެވެ އެވެ. އަބީ އުމާމާގެ ކިބައިން އިބްނުމާޖާ ރިވާކުރައްވާފައިވާ ހަދީސެއްގައިވާ ގޮތުން ޤުރްއާނުގެ ތިން ސޫރަތެއްގައި "އިސްމުﷲ އަލްއަޢުޡަމް" ވެ އެވެ. އެއީ ބަޤަރާ ސޫރަތާއި އާލްޢިމްރާން ސޫރަތާއި ޠާހާ ސޫރަތެވެ. އެ އިސްމުފުޅަކީ "އަލްޙައްޔުލްޤައްޔޫމް" ކަމަށް ޢިލްމުވެރިން ބަޔާންކުރެ އެވެ.\nއާޔަތުލްކުރްސީގެ މާތްކަމާ ބެހޭ ގޮތުން ވަރަށް ގިނަ ރިވާޔަތްތައް ވެއެވެ. އެހެންނަމަވެސް އޭގެ ތެރެއިން ބައެއް ރިވާޔަތްތައް ސައްހަ ނޫން ކަމަށް ހަދީސް ޢިލްމުވެރިން ވިދާޅުވެ އެވެ. މިގޮތުން މި އާޔަތް ބާވާލެއްވި ވަގުތު ބުދުތައް ފަޅަފަޅައިގެން ގޮސް ވެއްޓުނުކަމާއި، ރަސްރަސްކަލުންގެ ތާޖުތައް ވެއްޓުނުކަމާއި ޝައިޠާނުންތައް ބިރުން ދުވެ ގޮސް އިބްލީސް އަށް މިކަންކަން އެންގި ކަމާއި މީގެ ސިއްރު ހޯދަން އިބްލީސް އެންގުމުން އެއީ މި އާޔަތް ބާވާލެއްވުމުން ވީ ކަންތައްތަކެއްކަން ހާމަވި ކަމަށް އޮންނަ ރިވާޔަތް ހިމެނެ އެވެ. ހަމައެފަދައިން މި އާޔަތަކީ ޤުރްއާނުގެ ސާހިބާ ކަމަށް އޮންނަ ރިވާޔަތް ދަނީ ސައްހަ ނޫން ކަންކަމުގެ ތެރެއަށެވެ. އަދި މިނޫން ވެސް ބައެއް އެހެން ވާހަކަތައް މި އާޔަތުގެ މާތްކަމާ ބެހޭ ގޮތުން އައިސްފައި ވެއެވެ.\nމިގޮތުން މި އާޔަތުގެ މާތްކަމުގެ ދަށުން މި އާޔަތް ކިޔެވުމުން އެ ކިޔެވުމަށް ދުލަކާއި ދެ ތުންފަތް ލިބިގެންދާ ކަމަށް އޮވެ އެވެ. މުރާދަކީ އެ ކިޔެވުމުން ސަވާބާއި ދަރުމަ ލިބިގެންދާނެ ކަމެވެ. ދެވަނަ ކަމަކީ، މި އާޔަތް ކިޔެވުމުން ޝައިޠާނުންނާއި ޖިންނީންގެ ނުރައްކަލުން ގެދޮރާއި ނަފްސުތައް ސަލާމަތް ކުރެވިގެން ވުމެވެ.\nސައްހަ ރިވާޔަތްތަކުގެ އަލީގައި ފާހަގަކޮށްލެވޭ ކަންތައްތަކަށް ބަލާއިރު އެންމެ ފުރަތަމަ ކަމަކީ، ޤުރްއާނުގައި އޮތް އެންމެ މާތް އާޔަތަށް މި އާޔަތް ވުމެވެ. އުބައްޔުބުނު ކަޢުބުގެ ކިބައިން ރިވާވެގެންވާ ހަދީސަކުންނާއި އަބީޛައްރުގެ ކިބައިން ރިވާވެގެންވާ ހަދީސަކުން މިކަން އެނގެ އެވެ. މިގޮތުން މި އާޔަތުގެ މާތްކަމުގެ ދަށުން މި އާޔަތް ކިޔެވުމުން އެ ކިޔެވުމަށް ދުލަކާއި ދެ ތުންފަތް ލިބިގެންދާ ކަމަށް އޮވެ އެވެ. މުރާދަކީ އެ ކިޔެވުމުން ސަވާބާއި ދަރުމަ ލިބިގެންދާނެ ކަމެވެ.\nދެވަނަ ކަމަކީ، މި އާޔަތް ކިޔެވުމުން ޝައިޠާނުންނާއި ޖިންނީންގެ ނުރައްކަލުން ގެދޮރާއި ނަފްސުތައް ސަލާމަތް ކުރެވިގެން ވުމެވެ. އަބޫހުރައިރާ އަށް ކީރިތި ރަސޫލާ، ޞައްލަﷲ ޢަލައިހި ވަސައްލަމް، ދަސްކޮށްދެއްވީ އަވަހާރަފުޅު ލައްޕަވަމުން މި އާޔަތް ކިޔަވައިވިދާޅުވުމަށެވެ. އޭރުން ފަތިސް ވަންދެން ޝައިޠާނާގެ ނުރައްކަލުން ސަލާމަތްވާނެ ކަމަށް ހަދީސްކުރެއްވި އެވެ. މި ހަދީސްގެ ބައެއް ރިވާޔަތްތަކުގައިވާ ގޮތުން އަބޫހުރައިރާ ޒަކާތުގެ މުދާ ބަލަހައްޓަވަން ހުންނަވަނިކޮށް ޒުވާނެއްގެ ސިފައިގައި ޝައިޠާނެއް އައިސް އޮޅުވާލައިގެން ޖެހިޖެހިގެން ތިން ރޭ މުދާ ގެންދިއުމުން މިކަމުގެ ޝަކުވާ ކުރެއްވި އެވެ. މީގެ ރައްދުގައި ޝައިޠާނާ ބުނީ މިކަމުން ދާއިމީކޮށް މިންޖުވާން ބޭނުން ނަމަ އާޔަތުލްކުރްސީ ކިޔެވުމަށެވެ. މިވާހަކަ ކީރިތިރަސޫލާއަށް ދެންނެވުމުން، ދޮގުހަދާ ޝައިޠާނާ މިފަހަރު ތެދު ހަދައިފި ކަމަށް ހަދީސް ކުރައްވައި މި އާޔަތް ކިޔެވުމަށް އިރުޝާދު ދެއްވި އެވެ.\nއަބޫހުރައިރާ އަށް ކީރިތި ރަސޫލާ، ޞައްލަﷲ ޢަލައިހި ވަސައްލަމް، ދަސްކޮށްދެއްވީ އަވަހާރަފުޅު ލައްޕަވަމުން މި އާޔަތް ކިޔަވައިވިދާޅުވުމަށެވެ. އޭރުން ފަތިސް ވަންދެން ޝައިޠާނާގެ ނުރައްކަލުން ސަލާމަތްވާނެ ކަމަށް ހަދީސްކުރެއްވި އެވެ.\nތިން ވަނަ ކަމަކީ، ކޮންމެ ނަމާދެއްގެ ފަހުގައި މި އާޔަތް ކިޔަވާ މީހަކަށް ސުވަރުގެ ވަނުން މަނާކުރާނެ އެއްވެސް ކަމެއް އެމީހަކު މަރުވުމާ ހަމައަށް ދަންދެން ނުވުމެވެ.\nހަތަރު ވަނަ ކަމަކީ، ސިޙުރާއި ޙަސަދަ އާއި އެސްފީނާއިން ސަލާމަތްވުމަށް ކިޔެވޭ އާޔަތެއްގެ ގޮތުގައި މި އާޔަތް ވުމެވެ. ސަބަބަކީ މިކަންކަން މެދުވެރިވަނީ އިންސީންނާއި ޖިންނީންގެ ޝައިޠާނުންގެ ފަރާތުން ކަމަށް ވާތީ އެވެ. ހަދީސުން ސާބިތުވާ ގޮތުގައި ޝައިޠާނުންގެ ކިބައިން ރައްކާތެރިކަން ހޯދަން މި އާޔަތް ކިޔަވާއިރު އެ ރައްކާތެރިކަން ހޯދަނީ ހަމައެކަނި ޖިންނީންގެ ޝައިޠާނުންގެ ކިބައަކުން ނޫނެވެ. އިންސީންގެ ޝައިޠާނުންގެ ކިބައިން ވެސް މެއެވެ.\nއާޔަތުލްކުރްސީ އަކީ މިފަދަ މާތް އާޔަތެއް ކަމަށް ހިނދު މި މާތްކަން ލިބިގަތުމަށްޓަކައި ކީރިތި ރަސޫލާ، ޞައްލަﷲ ޢަލައިހި ވަސައްލަމް، ނަމޫނާއެއް ކަމަށް ބަލަން ޖެހެ އެވެ. މި އާޔަތް ކިޔެވުމަށް އެކަލޭގެފާނު އިރުޝާދު ދެއްވި ފަދައިން ޢަމަލީ ގޮތުން އެކަލޭގެފާނު މި އާޔަތް ކިޔަވާ ވިދާޅުވި އެވެ. އެހެންކަމުން އެ ނަމޫނާގައި ހިފައި އަޅުގަނޑުމެން ވެސް މި އާޔަތުގެ ބަރަކާތާއި މާތްކަން ލިބިގަތުމަށް މަސައްކަތް ކުރުން މުހިންމެވެ.\nއިތުރު ލިޔުންތައް ދީން އިސްލާމް ޤުރުއާން ރަމަޟާން 2019\nސޫރަތުލްކައުޘަރު: ކުރު، އެހެނަސް ވަރުގަދަ ސޫރަތެއް\nއެމްޑީއެންގެ ރިޕޯޓާ ގުޅިގެން މަޖިލިހަށް ކުއްލި މައްސަލަ


Varun Dhawan Sonevafushi gai | Jazeera\tވަރުން ދަވަން ސޮނެވާފުށީގައި - Jazeera\nނާޒިމް ހަސަން October 17, 2020 184 views0\nބޮލީވުޑްގެ ޒުވާން ތަރި، ވަރުން ދަވަން ރާއްޖޭގައި ޗުއްޓީ ހޭދަކުރަމުން އެބަދެއެވެ. އޭނާ ޗުއްޓީއަށް އައިސްފައިވަނީ ސޮނެވާފުއްޓަށެވެ.\nވަރުން ވަނީ ސޮނެވާފުށީގެ ޕޫލްގައި ނަގާފައިވާ ފޮޓޯއެއް އިންސްޓްރާމްކޮށްފައެވެ. އަދި ސޮނެވާފުށީގެ ބައެއް މަންޒަރުތައް ސްޓޯރީއަށް ވެސް ލާފައިވެއެވެ. އެގޮތުން މުސަޅަކާއެކު އޭނާ ހޭދަކުރި ވަގުތު ސްޓޯރީގައި ހިއްސާކޮށްފައިވެއެވެ.\nވަރުން ޗުއްޓީއަށް އައިސްފައިވަނީ ވަރަށް އަވަހަށް ކައިވެނި ކުރަން ހަމަޖެހިފައިވާ އޭނާގެ ލޯބިވެރިޔާ ނަތާޝާއާއެކު ކަމަށް ބެލެވެއެވެ.\nއިންޑިއާގެ ލޮކްޑައުންގެ ތެރޭގައި ވަރުން ވަނީ ޗުއްޓީއަކަށް ވަރަށް ބޮޑަށް ދާން ބޭނުންވެފައި ހުރި ކަމަށް ބުނެފައެވެ. އިންޑިއާގެ ލޮކްޑައުންއަށް ލުއިދިނުމާ ގުޅިގެން ބޮލީވުޑް ތަރިން މިސްރާބު ވަނީ ރާއްޖެއަށް ޖަހާފައެވެ.\nއެގޮތުން އެކްޓްރެސް ތާޕްސީ ޕައްނޫ އާއި މޯނީ ރާއޯ ވެސް ވަނީ ރާއްޖޭގައި ޗުއްޓީ ހޭދަކޮށްފައެވެ. އެ ދަރިންގެ ޗުއްޓީއަށް ވެސް އިންޑިއާ މީޑިއާތަކުގެ ބޮޑު ސަމާލު ކަމެއް ލިބިގެންދިޔައެވެ. އިންޑިއާގެ ނޫސްތަކުން ބުނާ ގޮތުގައި ކުރިއަށް އޮތް ތަނުގައި ވެސް ބޮލީވުޑްގެ އެހެން ތަރިން ވެސް ރާއްޖެއަށް ޗުއްޓީ ދަތުރުތައް ޕްލޭން ކުރާނެއެވެ.


ބީރަށްޓެހި ލޯބި6– Esfiya – Dhivehi Vaahaka Site\nބީރަށްޓެހި ލޯބި 6\n- by ishaadam - 30- March 19, 2019\nހަމްޒާ ގެ އަތުގައި ކޮންމެސް އެއްޗެއްއޮތެވެ. ލާނާ މަޑުޖެލީ އެއީ ކޯންޗެއްތޯ ބަލާލާށެވެ. ލާނާ އަށް ހަމްޒާ އާއި ކައިރިއަށް ޖެހިލެވުނެވެ. ހަމްޒާގެ އަތުގައި އޮތީ ލާނާ ގެ ފޮޓޯ ޖަހާފައިވާ ލޮކެޓެކެވެ.\n“އެތަށް މަހެއް ވަންދެކަށް އަހަރެން މި ޔައް ބަލަން އޮތިން. އަހަންނަށް ލާނާ ކޮބާކަމެއް ނޭންގުނަސް ނުފެނުނަސް އަހަރެން އަބަދުވެސް ޔަޤީންކުރަން ތީ އަހަރެންގެ މީ ހެއްކަމަށް” ހަމްޒާ މިހެންބުނެފަ އަތުގަ އޮތް ލޮކެޓް ޖީބައްލިއެވެ.\n“ކިހިނެއްތީތި ހޯދީ؟ ލާނާް ޢައް ބުނެވުނީ ވައި އަޑުންނެވެ.\n“އަހަންނަން މީތި ދިނީ ލާނާ އެއްނު، އަހަރެން އިންޑިޔާ އަށް ފުރި ދުވަހު، ހަންދާން ވޭތަ”؟ ހަމްޒާ މިހެންބުނީ ލާނާ ގެ މޫނަށް ބަލަން ހުރެއެވެ.\nލާނާ އަށް ހަންދާން އާ ވެއްޖެއެވެ. އެ ދުވަހު ހަމްޒާ އުޅުނީ ވަރަށް އަވަދިނެތިއެވެ. ފުރައިގެންދެވޭތީ ހަމްޒާ ހުރީ ފިސާރި އުފާވެފައެވެ. ހަމްޒާ ކިތައްމެ ގޯސް ނަމަވެސް ފުރަން އުޅޭތީ ލާނާ ދެރަވިއެވެ. ހަމްޒާ އަށް ހެޔޮ ބަދަލެއް އަންނާނެ ކަމުގެ އުންމީދު އަބަދުވެސް އޮވެއެވެ.\nހަމްޒާ އަށް ހަދިޔާ އަކަށް މި ލޮކެޓް ދިނުމުން ބުނާނެ އެއްޗެއް ނޭންގިފައި ހުރި ހަމްޒާ އަވަސް އަރުވާލާފާ ވަރަށް ރީތި ޝުކުރިއްޔާއޭ ބުނެ ލާނާ ގެ ނިއްކުރިޔަށް ބޮސް ދިނީ ފަރުވާ ކުޑަ ގޮތަކަށެވެ.\n“އަހަރެން ދުޢާ ކޮއްދޭނަން ހެޔޮ ހާލުގައި ލެއްވުންއެދި” ލާނާ މިހެން ބުނުމުން “އަހަރެންގެ މަށްޗައް ތި ދުޢާ ތަށް ބޭކާރު ނުކޮއްލާ” ހަމްޒާ މަލާމާތުގެ ރާގަކަށް ހެވިފަ ބުނެލިއެވެ.\n“ލާނާ ގެ ދުޢާ ގެ ސަބަބުން އަހަރެން ސަލާމަތްވީ”ހަމްޒާ މިހެންބުނުމުން ލާނާ އައް މީ ހަމްޒާ ކަން ޔަގީންވިއެވެ. ހަމްޒާ އޭ ކިޔާ ގޮވާލެވުނީ އިހްތިޔާރަކު ނޫނެވެ.\n“އަނެއްކާވެސް ތި އުޅުނީ އަންބުރައި ގަންނަންތަ”؟ ހަމްޒާ މިހެންބުނެލީ ސަމާސާ ރާގަކަށެވެ. އަދި ލާނާ ގެ އަތުގައި ހިފާ ކައިރިއަށް ދަމާލިއެވެ.\n“މިހާރު އަހަރެންގެ ވާހަކަ ޤަބޫލު ކުރަންތަ”؟ ހަމްޒާ މިހެންބުނިއިރު ލާނާ ގެ މޫނުގަ ފިރުމަމުންދިޔައެވެ.\n“ހަމަ އެކަނި އަހަންނާ އަހަރެންގެ ފިރިމީހާއަށް އިންގޭ ކަމެއްގެ ވާހަކަ ބުނެބަލަ” އަދިވެސް ލާނާ ގެ ހިތް ނުފުރޭ ކަހަލައެވެ.\n“މި ވާހާކަ އަލީ ވަހީދުއާއި ޑޮކްޓަރ އައްކިޔާދީ ކިޔާދީ ވެސް ވަރުބަލި ވެއްޖެ” ހަމްޒާ ހުރީ ކުޑަދޮރުން ބޭރު ބަލާށެވެ. ލާނާ ގެ ކަނާތު ފައިގެ ފަލަމަސް ގަނޑުގެ އެތެރެ ފަޅީގަ އިންނާނީ ލާނާ ގެ އުފަންލަށް. އަދި މޭމަތީގަ އިންނާނެ ކުޑައިރު ވެއްޓިގެން ހަލާކުވި ތަނެއްގަ ލާފަ އިން ލަކުނެއް.” ހަމްޒާ ކިޔާދިނީ ފަރުވާތެރި ކަމާއެކީގައެވެ. “އަދިވެސް ކިޔާދޭންވީތަ”؟ ހަމްޒާ މިހެންބުނުމުން ލާނާ ލަދުން އިސްޖަހާލަމުން ނޫނެކޭ ބުނެލިއެވެ.\n“ހަމްޒާގެ މޫނުގެ ބައްޓަން ބަދަލު ވެއްޖެ” ލާނާ މިހެންބުނީ ހަމްޒާގެ މޫނު ގައި އަތް ޖައްސާލަމުންނެވެ. ” މާ ބޮޑަށް ހަމްޒާ ހިކިފަ ތިހުރީ”\n“ހަމްޒާގެ ހެދުންއެޅުން ވެސް ބަދަލު ވެފައި މި ވަނީ ދޯ” ލާނާ މިހެން ބުނުމުން ހަމްޒާ ލައިގެން ހުރި އެއްޗިއްސައް ބަލާލިއެވެ. ” އަހަރެން އެއްޗިހި ބަދަލު ކުރަންބޭނުން” ހަމްޒާ ބުނެލިއެވެ.\n“މުހުސިން ހަމްޒާގެ ހުރިހާ އެއްޗިހި އުކާލައިފި” ލާނާ ބުނެލިއެވެ.\n“އަހަރެންގެ އަނބި މީހާ ވެސް އެއްލާލީ ދޯ” ހަމްޒާ މިހެންބުނި އިރު މޫނު މަތިން ރުޅިވެރިކަން ފެންނަން ހުއްޓެވެ.\n“އަހަރެންގެ ކޮއްކޮ އެއް ކަމަކު ލާނާ އަށް ކަންތައް ކުރި ގޮތުގެ ބަދަލު ހިފާނަން. އަހަރެން ނެއްތަނެްގައި އަހަރެންގެ އަނބި މީހާ އަށް މިޔައްވުރެން ރަންގަޅަށް ކަންތައް ކުރާނެ ކަމައް އަހަރެން އުންމީދު ކުރިން. މީ އިންސާނަކު ދިރި އުޅެން ހެޔޮވާ ފަދަ ހާލަތެއްގައި ހުރި ތަނެއްނޫން” ހަމްޒާ ބުނެލިއެވެ.\n“އަހަރެންނަށް މިތަން ފުދޭ” ލާނާ މައްސަލަ ބޮޑު ނުކުރަން ބުނެލިއެވެ.\n“އަހަރެން މި ކަންތަށް ބަލާނަން. ހާސް ނުވޭ މީގެ ފަހުން އަހަރެން ލާނާ ބަލާނަން” ހަމްޒާ މަޑުމަޑުން ބުނެލިއެވެ.\nމި ވާހަކަ އަޑު އުވުމުން ލާނާ އައް އަންގަ މަތީ އައްއަޅާ ލެވުނެވެ. ހަމްޒާ އެންބުރި އައީ އެވެ. މާނަ އަކީ ލާނާ ގެ މިނިވަންކަން ގެއްލި ކުރީގެ ދިރި އުޅުމަށް ބަދަލުވާނެއެވެ.\nލާނާ އައް މި ވީ ގޮތް ވަރަށް ގާތުގަ ހުރި ހަމްޒާ އައްފެނުނެވެ. ” ލޯބިވާ އަނބި މީހާ ކިހިނެއްވީ؟\n“މީގެ ކުރިން އަހަންނާ ދިމާލަށް ތިހެންނެއް ނުކިޔާ” ލާނާ މިހެންބުނީ ހިތް ނުތަނަވަސް ކަމާ އެކީއެވެ.\n“މިހާރު އަހަރެން ވަރަށް ބަދަލު ވާނެ. ވަގުތު ލިބި ކުރިން ކަންތައް ކުރެވުން ގޮތާމެދު ވަރަށް ވިސްނިއްޖެ. އަހަރެން ބޭނުމީ އަލުން މި ދިރި އުޅުން ފަށަން” ހަމްޒާ ވަރަށް ލޯބިން ބުނެލިއެވެ.\n” ތިކަމެއް ދެންނުވާނެ” ލާނާ ވަރަށް އުންދަގުލުން ބުނެލިއެވެ.\n“ކީއްވެ ނުވާނީ”؟ ހަމްޒާ ސުވާލު ކުރިއެވެ.\n“މާ ގިނަ ކަންތަށް ބަދަލުވެއްޖެ” ލާނާ ބިރުންހުރެ ވެސް ތެދު ހާމަ ކުރިއެވެ.\n“އެހެންތަ؟ އެކަމަކު ކުރިން ވީ ހެން އެއްވެސް ކަމެއް ދެންނުވާނެ” ހަމްޒާ ބުނެލީ ޔަޤީން ކަމާ އެކުގައެވެ.\n“ހަމްޒާގެ އަސްލު ހަމްޒާ އަކަށް ބަދަލެއް ނުކުރެވޭނެ” ލާނާ ގެ ލޮލުން ކަރުނަ ފައިބައި ގަތެވެ. ކުއްލިއަކަށް ހަމްޒާ ގުދުވެލާ ލާނާ ގެ ކަރުނަތަށް ފޮހެލިއެވެ. މި ކުއްލި ހަރަކާތާ އެކު ލާނާ ފަސް ޖެހިލީ ބިރުންނެވެ.\n“ލާން އަހަރެން ލާން އަކަށް ދުވަހަކު ވެސް އަނިޔާ ވެރިއެއް ނުވާނަން” ހަމްޒާ ބުނެލިއެވެ.\n“އަހަރެން ބޭނުމެއްނުވޭ ހަމްޒާގެ އައިންބަކަށް އަލުން ވާކަށް” ލޯމަރާ ލަމުން ލާނާ ބުނެލިއެވެ.\nކުރީގެ ހަމްޒާ ނަމަ ލާނާ ކޮއްޕާލާފައި މިހާރު ދިޔައިސް. ލާނާ ހުރީ ވެސް އެފަދަ ކަމަކައް އިންތިޒާރު ކޮއްގެނެވެ. އެކަމަކު ހަމްޒާ ގެ އަޑު އިވި ލާނާ ލޯ ހުޅުވާލީ ހައިރާން ކަމާ އެކީގައެވެ. ” އިންޝާ ﷲ އަހަރެން ތި ނިންމުން ބަދަލު ކުރާނަން. އަހަންނަށް ފުރުސަތެއްދީފާނަން”؟ ހަމްޒާގެ އަޑުގައި ހުރީ އާދޭހެވެ.\n” އަހަންނަށް ރަންގަޅީ ފުރައިގެން ދިޔައިރު ތިބިހެން ވަކި ދިރި އުޅުމެއްގަ އުޅެވިއްޖިއްޔާ” ލާނާ ބުނީ ހިތުގައި އޮތް ގޮތަށެވެ.\n“ލޯބި ބުނާ އެއްޗަކާ ދެކޮޅު ހަދަނީއެއްނޫން . އެކަމަކު ލޯބިވާ އަނބި މީހާ އުޅެންޖެހޭނީ އަހަންނާ އެއް ގެ އެއްގަ” ލާނާ ކުޑަ ކޮއް ހިތް ހަމަ ޖެހޭތޯ މަސައްކަތް ކުރަމުން ދަނިކޮށް ހަމްޒާ ގެ ޖުމްލަ ފުރިހަމަ ކޮއްލިއެވެ. “އަދި ނިދަންވެސް ޖެހޭނީ އަހަންނާ އެއް އެންދުގަ” ހަމްޒާ ވާހަކަ ފުރިހަމަ ކޮއްލިއެވެ.\nA writer who believes Allah never lets you down no matter what ........\nއެވިއްސާރަ ރޭ… ފަސްވަނަބައި\nއަނިޔާ… 09 ވަނަ ބައި\nލޯބީގެ ޙިމާޔަތުގައި (ތިންވަނަ ބައި)\nޝަކުވާއެއް ނުކުރާނަމޭ 1\nވިންދޭ ލޯބި ތީ އެދޭ 38\nވިންދޭ ލޯބި ތީ އެދޭ 37\nޝަކުވާއެއް ނުކުރާނަމޭ 2\nބުނާށެ ލޯބި ނުވަނީހޭ….12\nދިނީ ޒަހަރު… 38 (ފަހުބައި)\nބުނެދޭށޭ ރުހެމޭ 7\nބުނެދޭށޭ ރުހެމޭ 6\nބުނެދޭށޭ ރުހެމޭ 5


ސައުތް އަރި މެރިން ޕާކް ސަރަހައްދުގައި ބޭނުން ކުރުމަށް ލޯންޗެއް ކުއްޔަށް ހިފުމަށް (ދެވަނަ އިއުލާން)\nސައުތް އަރި މެރިން ޕާކް ސަރަހައްދުގައި (އަރިއަތޮޅު ދެކުނުބުރީ ގެ ރަންގަލި ފަރުގެ ހުޅަނގު އުތުރުކަނުން ފެށިގެން ދިގުރަށުގެ ފަރުގެ އުތުރުކަނާ ދޭތެރޭގައިވާ ރަށްތަކުގެ ފަރު ބޭރު ތޮށިން ފެށިގެން 1 ކިލޯމީޓަރ ފުޅާ ސަރަހައްދުގައި) 02 މަސް ދުވަހުގެ މުއްދަތަށް ބޭނުން ކުރުމަށް 06 މީހުންގެ ޖާގައިގެ ލޯންޗެއް ކުއްޔަށް ހިފުމަށް ކުރެވުނު އިއުލާން ނަންބަރު IUL)438/1/2019/360) އަށް އެކަށީގެންވާ ތަރުހީބެއްލިބިފައި ނުވާތީވެ، އެއިއުލާން ބާތިލުކޮށް އަލުން އަންދާސީ ހިސާބު ހުށަހެޅުމުގެ ދަޢުވަތު ހުޅުވާލަމެވެ.\nމި އުޅަދު ކުއްޔަށް ހިފުމަށް ބޭނުންވަނީ، ތެލާއި ފަޅުވެރިން ކުއްޔަށް ދޫކުރާފަރާތުގެ އަމިއްލަ ހަރަދުގައި ފޯރުކޮށްދޭގޮތަށެވެ. އަދި އަގު ހުށަހަޅުއްވާއިރު ގަޑިއިރަކަށްވާ އަގު ހުށަހެޅުއްވުންއެދެމުން، މިމަސައްކަތަށް އަގު ހުށަހެޅުމަށް ހުޅުވާލަމެވެ.\nމިކަމާއި ގުޅޭގޮތުން އިތުރު މަޢުލޫމާތު އޮޅުން ފިލުވުމަށް ބޭނުން ވެއްޖެނަމަ ލިޔުމުން މި މިނިސްޓްރީއަށް ހުށަހެޅުއްވުން އެދެމެވެ.\nމި ޕްރޮޖެކްޓާއި ބެހޭގޮތުން އެއްވެސް ސުވާލެއްވާނަމަ، އީ-މެއިލް ކުރައްވާނީ 19 އޯގަސްޓް 2019 ވާ ހޯމަ ދުވަހުގެ 12:00 ގެ ކުރިން، ތިރީގައިވާ އީ-މެއިލް އެޑްރެހަށެވެ.\nބީލަން ހުޅުވުމަށް ހަމަޖެހިފައިވަނީ 21 އޯގަސްޓް 2019 ވަނަ ދުވަހުގެ 10:00ގައި މިނިސްޓްރީ އޮފް އެންވަޔަރަންމަންޓްގައި މި މަސައްކަތަށް އަންދާސީ ހިސާބު ހުށަހަޅުއްވާ ފަރާތްތަކުގެ ހާޒިރުގައެވެ. ގަޑިޖެހުމަށްފަހު ހުށަހަޅާ ބީލަންތައް ބަލައިނުގަނެ އަނބުރާ ރައްދު ކުރެވޭނެއެވެ. ބީލަންތައް ހުންނަންވާނީ ސިޓީއުރައެއްގައި ބަންދުކުރެވިފައެވެ. ބޭރުގައި ބީލަމަށް ދެވިފައިވާ ނަން، ހުޅުވަން ކަނޑައެޅިފައިވާ ތާރީޚާއި ވަޤުތު އަދި ބީލަން ހުށަހަޅާފަރާތުގެ ނަން ލިޔެވިފައި އޮންނަންވާނެއެވެ. ބީލަމުގެ މުއްދަތަކީ ބިޑް ހުށަހަޅާ ތާރީޚުން ފެށިގެން 03 މަސް ދުވަސް ކަމުގައިވާންވާނެއެވެ.\nއިޢުލާނު ނަންބަރު: IUL)438/1/2019/41)


އެމްޑީޕީ ޗެއަރޕާސަން އިންތިޚާބު: ދެ ކެނޑިޑޭޓުންވެސް އިއްތިފާގުވަނީ ޕާޓީ ހަރުދަނާކުރަންޖެހޭ ކަމަށް! އެމްޑީޕީ ޗެއަރޕާސަން އިންތިޚާބު: ދެ ކެނޑިޑޭޓުންވެސް އިއްތިފާގުވަނީ ޕާޓީ ހަރުދަނާކުރަންޖެހޭ ކަމަށް!\nއެމްޑީޕީ ޗެއަރޕާސަން އިންތިޚާބު: ދެ ކެނޑިޑޭޓުންވެސް އިއްތިފާގުވަނީ ޕާޓީ ހަރުދަނާކުރަންޖެހޭ ކަމަށް!\nއެމްޑީޕީގެ ޗެއަރޕާސަން އިންތިޚާބުގައި ވާދަކުރައްވާ އިކޮނޮމިކް މިނިސްޓަރ ފައްޔާޒް އިސްމާޢީލާއި، މާފަންނު އުތުރު ދާއިރާގެ މެންބަރު އިމްތިޔާޒް ފަހުމީ\nކުރިއަށް އޮތް ރިޔާސީ އިންތިޚާބު ކާމިޔާބުކުރުމަށްޓަކައި އެމްޑީޕީ އިތުރަށް ހަރުދަނާކުރަންޖެހޭކަމަށާ، އެކަން ކުރައްވާނެކަމަށް އެމްޑީޕީގެ ޗެއަރޕާސަން އިންތިޚާބުގައި ވާދަކުރައްވާ ދެ ކެންޑިޑޭޓުން ވިދާޅުވެއްޖެއެވެ.\nއެމްޑީޕީގެ ޗެއަރޕާސަން އިންތިޚާބުގައި ވާދަކުރައްވަނީ އިކޮނޮމިކް މިނިސްޓަރ ފައްޔާޟް އިސްމާޢީލާއި ރައްޔިތުންގެ މަޖިލީހުގެ މާފަންނު އުތުރު ދާއިރާގެ މެންބަރު އިމްތިޔާޒް ފަހުމީއެވެ. އެމްޑީޕީގެ އެތެރޭގައި ބާއްވާ އެންމެވާދަވެރި އިންތިޚާބުގައި ދެ ކެނޑިޑޭޓުންވެސް ގެންދަނީ ފޯރިގަދަ ކެމްޕެއިނެއް ކުރައްވަމުންނެވެ. ދެ ކެނޑިޑޭޓުންވެސް ވަނީ ރާއްޖޭގެ ހުރިހާ ރަށަކަށް ދަތުރުކުރައްވައި ޗެއަރޕާސަންކަމަށް އިންތިޚާބުވެއްޖެނަމަ ކުރައްވާނެ ކަންކަމުގެ ވަޢުދުތައް ސަޕޯޓަރުންނާ ހިއްސާކުރައްވާފައެވެ.\nޗެއަރޕާސަން އިންތިޚާބުގައި ވާދަކުރައްވާ ދެ ކެނޑިޑޭޓުންގެ މެދުގައި ރޭ ރާއްޖެ ޓީވީން ބޭއްވި ބަހުސްގައި ދެ ކެންޑިޑޭޓުންވެސް ވަނީ ޗެއަރޕާސަންކަމަށް އިންތިޚާބުވެއްޖެނަމަ އެންމެ އިސްކަންދެއްވާނެ ކަންކަން ވިދާޅުވެފައެވެ. އެގޮތުން ދެ ކެންޑިޑޭޓުންވެސް އިއްތިފާގުވާ ވާހަކަފުޅަކީ އަދި ސިޔާސަތަކީވެސް 2023ގެ ރިޔާސީ އިންތިޚާބު ކާމިޔާބުކުރުމަށްޓަކައި އެމްޑީޕީ އިތުރަށް ހަރުދަނާކުރަން ޖެހޭކަމެވެ.\nމިނިސްޓަރ ފައްޔާޟް ވިދާޅުވީ، އެމްޑީޕީގެ އެތެރޭގައި އުފެދިފައިވާ ފިތުނަ ނައްތާލަންޖެހޭކަމަށާ، 2023ގެ އިންތިޚާބު ކާމިޔާބު ކުރުމަށް ގެއްލިފައިވާ އިތުބާރު އަނބުރާ ގެންނަ ޖެހޭކަމަށެވެ. ހަމައެފަދައިން އިމްތިޔާޒް ވިދާޅުވީ، 2023 އިންތިޚާބު އެމްޑީޕީން ކާމިޔާބުކުރުން މުހިންމުކަމަށާ، އެކަމަށްޓަކައި މިހާރު ކުރަންޖެހޭ އެންމެ މުހިންމު ކަމަކީ، ޕާޓީއާމެދު ގެއްލެމުންދާ އިތުބާރު ހޯދުންކަމަށެވެ.\nމި ބަހުސްގައި ދެ ކެންޑިޑޭޓުންވެސް އެއް ކެންޑިޑޭޓަކު އަނެއް ކެންޑިޑޭޓު ގެންގުޅުއްވާ ސިޔާސަތުތަކަށް ފާޑުވިދާޅުވެފައެވެ. އެމްޑީޕީގެ ޗެއަރޕާސަން އަކީ އެޕާޓިގެ އެންމެ ބާރުގަދަ އަދި ޕާޓީގެ ނިންމުންތައް ނިންމުމުގައި މުހިންމު ދައުރެއް އަދާކުރާ މަޤާމެކެވެ. ޗެއަރޕާސަން އިންތިޚާބު ފިޔަވަފާ ޕާޓިގެ ހުރިހާ އިންތިޚާބަކާއި، އިދާރީ މަސްއޫލިއްޔަތުތަކާއި، މެންބަރުން އިތުރުކުރުމާއި، އުސޫލްތައް ދިފާއުކޮށް ރައްކާތެރިކުރުމާއި އެނޫންވެސް ގިނަ ޒިންމާތަކެއް ޗެއަރޕާސަންގެ މަސްއޫލިއްޔަތުގެ ގޮތުގައި އެމްޑީޕީގެ އަސާސީ ޤަވާއިދުގައި ބަޔާންކޮށްފައިވެއެވެ. ޗެއްރޕާސަންގެ މަޤާމަކީ ފަސް އަހަރު ދުވަހުގެ މަޤާމެކެވެ.\nއެމްޑީޕީގެ ޗެއަރޕާސަން އިންތިޚާބު އޮންނާނީ އަންނަ ހޮނިހިރު ދުވަހުއެވެ. އަދި އިންތިޚާބުގައި ވާދަކުރައްވާ ދެ ކެނޑިޑޭޓުންގެ ބަހުސްއެއް ރޭ ރާއްޖެ ޓީވީން ގެނެސްސީފައިވާއިރު، މިރޭ ސަންގު ޓީވީން އިންތިޒާމުކުރާ ބަހުސްއެއްވެސް އޮންނާނެއެވެ.


Miee varubali nuve magumathee huri meehaa!\nމިއީ ވަރުބަލި ނުވެ މަގުމަތީ ހުރި މީހާ!\nއެމްޑީޕީގެ ނާއިބު ރައީސް އަދި ރައީސުލްޖުމްހޫރިއްޔާގެ އޮފީހުގެ މިނިސްޓަރު މުހައްމަދު ޝިފާޒް އަވަސްއަށް އިންޓަވިއު ދެއްވަނީ -- މުހައްމަދު އަހުމަދު | އަވަސް\nމި މަހުގެ 22 އެއީ ރާއްޖޭގައި އޮތް އެންމެ ބޮޑު ސިޔާސީ ޕާޓީ، އަދި އެންމެ ފުރަތަމަ އުފެދުނު ޕާޓީ، އެމްޑީޕީއަށް ހާއްސަ ދުވަހެކެވެ. އާ ދައުރަކަށް ޕާޓީގެ ހިންގުން ހަވާލު ކުރާނެ ބޭފުޅުން ކަނޑައަޅަން ވޯޓް ނަގަން ހަމަޖައްސާފައި ވަނީ އެ ދުވަހަށެވެ.\nއިންތިޚާބުގައި އެމްޑީޕީގެ ރައީސަކު ހޮވާށާއި ނާއިބު ރައީސަކު ހޮވަން ވޯޓްލާނެ އެވެ. ޕާޓީގެ ރައީސްކަމަށް ކުރިމަތިލެއްވީ ކުރިންވެސް އެމަގާމުގައި ހުންނެވި ރައްޔިތުންގެ މަޖިލީހުގެ ރައީސް މުހައްމަދު ނަޝީދެވެ. މި އިންތިޚާބުގައި އެމަނިކުފާނާ ވާދަކުރާނެ އިތުރު ކެންޑިޑޭޓަކު ނެތެވެ. އެހެންވެ ނަގަން އޮތީ ފެންނަ ނުފެންނަ ވޯޓެކެވެ.\nނަމަވެސް ނާއިބު ރައީސްގެ މަގާމުގެ ވާދަވެރިކަން ބޮޑެވެ. އެމްޑީޕީގެ މިހާރުގެ ނާއިބު ރައީސް މުހައްމަދު ޝިފާޒާއި ހިތަދޫ އުތުރު ދާއިރާގެ މަޖިލިސް މެންބަރު މުހައްމަދު އަސްލަމް ވަނީ އެ މަގާމަށް ކުރިމަތިލައްވާފަ އެވެ. ކެންޕެއިންގެ ފޯރިވެސް ވަނީ ގަދަވެފަ އެވެ. އައްޑިހަ އެތައްހާސް ބަޔަކަށް ވޯޓްލުމުގެ ހައްގު ލިބިފައިވާ މި އިންތިޚާބުގެ ނަތީޖާއަށް ކެތްތެރިކަމެއް ނެތި މެންބަރުން ދަނީ އިންތިޒާރު ކުރަމުންނެވެ. އެއާއެކު ވޯޓް އިތުރު ކުރަން ދެ ކެންޑިޑޭޓުންނާއި، ކެންޕޭން ޓީމުތަކުގެ މަސައްކަތް ވެސް ވަނީ މެކުހަށް ޖަހާފަ އެވެ.\nޝިފާޒް އަވަސްއަށް އިންޓަވިއު ދެއްވަނީ -- މުހައްމަދު އަހުމަދު | އަވަސް\nއަވަސްއަށް ދެއްވި އިންޓަވިއުއެއްގައި އެމްޑީޕީގެ ނާއިބު ރައީސް ކަމަށް އިތުރު ދައުރަކަށް ކުރިމަތިލައްވަން ނިންމެވި ސަބަބުތަކާއި، ވާދަވެރި ކެންޑިޑޭޓްގެ ބައެއް ވާހަކަތަކާއި ގުޅޭގޮތުން މުހައްމަދު ޝިފާޒް ވަނީ ވާހަކަފުޅު ދައްކަވާފަ އެވެ.\nޝިފާޒް ވިދާޅުވި ގޮތުގައި އެމްޑީޕީގެ ނާއިބު ރައީސް ކަމަށް އިތުރު ދައުރަކަށް ކުރިމަތިލެއްވީ އެމްޑީޕީއަށް މަސައްކަތްކޮށް ދިނުމުގެ ޝައުގުވެރިކަން ހިތުގައި އޮތްލެއް ބޮޑު ކަމުންނެވެ. އަދި ނިމިގެންދިޔަ ދައުރުގައި އެމްޑީޕީއަށް ކޮށްދެވުނު މަސައްކަތްތަކާމެދު ފުރިހަމަ އިތުބާރާ ހިތްހަމަ ޖެހުން އޮތުމުންނެވެ. އަދި ޝިފާޒްގެ ނަޒަރުގައި އެމްޑީޕީގެ މެންބަރުން އެކަން ހިތުން ރުހުމުން ގަބޫލު ވެސް ކުރާތީ އެވެ.\n"ޕާޓީގެ ހަޔާތުގައި ޕާޓީއަށް ދިމާވި އެންމެ ބޮޑު ގޮންޖެހުމަށް ފޭސް ކޮށް މެންބަރުންނާއެކު އެ ގޮންޖެހުންތަކަށް އަރައިގަތުމަށް ކުރި މަސައްކަތް މެންބަރުން ބަލައިގަނޭ." ޝިފާޒް ވިދާޅުވި އެވެ.\nމީގެ 14 އަހަރު ކުރިން އެމްޑީޕީ އުފެއްދީ ވަކި މަގްސަދެއްގަ އެވެ. ޝިފާޒް ވިދާޅުވި ގޮތުގައި އެޕާޓީގެ އެޖެންޑާއެއް އެބައޮތެވެ. އަމާޒެއް އެބައޮތެވެ. ނަމަވެސް އަދިއެއް އެ އަމާޒަށް ވާސިލެއް ނުވެވެ އެވެ. އަދި މިއީ ރައްޔިތުން އެޕާޓީއަށް ފުރިހަމަ ބާރުވެރިކަން ހަވާލުކޮށްފައިވާ ވަގުތަކަށްވާތީ މިއީ ޕާޓީގެ ހަގީގީ އެޖެންޑާ ހާސިލް ކުރަން ލިބޭނެ އެންމެ ރަނގަޅު ފުރުސަތު ކަމަށެވެ.\n"ހަގީގަތުގައި އަޅުގަނޑުމެން ފެށި ދަތުރު އަދި ނުނިންމޭ. އެޖެންޑާ ކޮންޕްލީޓެއް ނުވޭ. ޕާޓީގެ އެޖެންޑާއެއް އެބައޮތް. އެމްޑީޕީގެ އަމާޒެއް އޮވޭ."\nޕާޓީގެ ހަޔާތުގައި ޕާޓީއަށް ދިމާވި އެންމެ ބޮޑު ގޮންޖެހުމަށް ފޭސްކޮށް މެންބަރުންނާއެކު އެ ގޮންޖެހުންތަކަށް އަރައިގަތުމަށް ކުރި މަސައްކަތް މެންބަރުން ބަލައިގަނޭ\nމުހައްމަދު ޝިފާޒް | އެމްޑީޕީގެ ނާއިބު ރައީސް\nލީޑަޝިޕާ މެންބަރުންނާއި ދުރުކަމަށް ބުނުން\nއެމްޑީޕީގެ އާންމު މެންބަރުންގެ ވަރަށް ގިނަ ޝަކުވާތައް އޮވެ އެވެ. އަދި ޕާޓީއާއި އާންމު މެންބަރުންގެ މެދުގައި ވަރަށް ބޮޑު ދުރުކަމެއް އެބައޮތް ކަމަށް ޝިފާޒްގެ ވާދަވެރި ކެންޑިޑޭޓް މުހައްމަދު އަސްލަމް ވިދާޅުވެ އެވެ.\nޝިފާޒް ވިދާޅުވި ގޮތުގައި މެންބަރުންނާއި، ލީޑަޝިޕާ ގުޅުމެއް ނެތްނަމަ ނުވަތަ ދުރުކަމެއް އޮތް ނަމަ އެމްޑީޕީ މިހާރު އޮތް ހިސާބަށް ނާދެވޭނެ އެވެ. އޭނާގެ ނަޒަރުގައި ޕާޓީއާ އާންމު މެންބަރުން ދުރު ކަމަށް ހީވާ މީހަކަށް އެގޮތަށް ސިފަވާނީ އެ މީހަކު ޕާޓީއާ ދުރުވީމަ އެވެ.\nއެހެން މިސާލެއް ވެސް ޝިފާޒް ދެއްކެވި އެވެ. އޭނާ ވިދާޅުވި ގޮތުގައި 2012 ގައި ރައީސް މުހައްމަދު ނަޝީދުގެ ވެރިކަން ބަދަލުވީފަހުން މިދިޔަ ހަތް އަހަރު އެމްޑީޕީ އޮތީ މަގުމަތީގަ އެވެ. މުޒާހަރާކުރުމާއި، އިހުތިޖާޖު ގައެވެ. ޝިފާޒް ވިދާޅުވީ އެއީ ޕާޓީގެ ލީޑާޝިޕުން އިންތިޒާމުކުރި ކަންކަމެވެ. އެކަމުގައި ސަތޭކައިން ހާހުން އެމްޑީޕީގެ މެންބަރުން ބައިވެރިވި އެވެ.\n"އެއްގޮތަކަށް ވެސް އަޅުގަނޑު ނުދެކެން މެންބަރުންނާއި ލީޑާޝިޕާ ދުރުކަމެއް. މެންބަރުންނާއި ޕާޓީއާ ދުރުނަމައީ މި ޕާޓީއަކަށް މިހާ ހިސާބަކަށް ނާދެވޭނެ. ޕާޓީއާއި ދުރު ބައެއް ބޭފުޅުންނަށް ފަހަރެއްގައި ހީފުޅުވެދާނެ ޕާޓީއާ އާންމު މެންބަރުން ދުރޭ. ޕާޓީއާ އާންމު މެންބަރުން ދުރު ނޫންކަން އެނގޭނެ، އެ މެންބަރުން ތިއްބެވީ މަގުމަތީގައި. އިނގޭތޯ. އެއީ ޕާޓީގެ ލީޑާޝިޕުން ރޭވި ހަރަކާތްތަކުގައި. ދުވާލު ހަތަރުދަމު ވެސް ހުންނާނެ ކޮށްފައި. އެހެންވީމަ އެ ކަންކަމުގައި އެކަންކަމުގައި ނޫޅުއްވާ ބޭފުޅުންނަށް ޕާޓީގެ ލީޑާޝިޕާ މެންބަރުންނާ ދުރުކަމެއް ހުރިހެން ހީވެދާނެ." ޝިފާޒް ވިދާޅުވި އެވެ.\nޝިފާޒުއަށް ރައީސް އޮފީހުގެ މިނިސްޓަރުކަން ދެއްވާ ލިޔުން ހަވާލުކުރަނީ --\nރައީސް މައުމޫންއާއެކު ޝިފާޒު: އިސްލާހީ މަސައްކަތުގައި ޝިފާޒްގެ ދައުރު ބޮޑު\nއަޅުގަނޑު ނުދެކެން މެންބަރުންނާއި ލީޑާޝިޕާ ދުރު ކަމަކަށް. ދުރު ނަމަ މި ޕާޓީއަކަށް މިހާ ހިސާބަކަށް ނާދެވޭނެ. ޕާޓީއާއި ދުރު ބައެއް ބޭފުޅުންނަށް ފަހަރެއްގައި ހީފުޅުވެދާނެ ޕާޓީއާ މެންބަރުން ދުރޭ... މެންބަރުން ތިއްބެވީ މަގުމަތީގައި. އިނގޭތޯ. އެއީ ޕާޓީގެ ލީޑާޝިޕުން ރޭވި ހަރަކާތްތަކުގައި. ދުވާލު ހަތަރުދަމުވެސް ހުންނާނެ ކޮށްފައި. ކަންކަމުގައި އެކަންކަމުގައި ނޫޅުއްވާ ބޭފުޅުންނަށް ޕާޓީގެ ލީޑާޝިޕާ މެންބަރުންނާ ދުރުކަމެއް ހުރިހެން ހީވެދާނެ،\nއެމްޑީޕީ 2017 ގެ ލޯކަލް ކައުންސިލް އިންތިޚާބާ ކުރިމަތިލީ ވަރަށް ބޮޑެތި ގޮންޖެހުންތަކާއެކު ގައެވެ. ސަރުކާރުގެ ނުފޫޒު އޮވެެގެން އެ އިންތިޚާބު އެތައް ފަހަރަކު ފަސް ކުރިއެވެ. އެމްޑީޕީ އެ އިންތިޚާބާ ކުރިމަތިލީއިރު ރައީސް ނަޝީދަށް އޮތީ 13 އަހަރުގެ ހުކުމެއް އިއްވާފައެވެ. ޕާޓީގެ އާންމު މެންބަރުން ތިބީ މަގުމަތީގައެވެ. ނަމަވެސް ހޯދީ ކާމިޔާބެވެ. ކައުންސިލްތަކުގެ ގިނަ ގޮނޑިތައް ހޯދާ މެޖޯރިޓީ ކަށަވަރުކުރި އެވެ. ޝިފާޒުގެ ނަޒަރުގައި މިއީ އެމްޑީޕީގެ ލީޑާޝިޕާ މެންބަރުން ގުޅިގެން ހޯދި ވަރުގަދަ ކާމިޔާބެކެވެ.\nމީގެ އިތުރުން 2018 ގެ ރިޔާސީ ކެންޕެއިން ފެށުމަށް އެތައް ހުރަސްތަކަކާއެކު ޕްރައިމަރީއެއް ބޭއްވި އެވެ. ނަމަވެސް ރިޔާސީ ޓިކެޓް ހޯއްދެވި ރައީސް ނަޝީދަށް އިންތިޚާބުން ފުރުސަތެއް ނުލިބުނެވެ. އެވަރުން ވެސް އެމްޑީޕީ ފަހަތަށް ނުޖެހުނެވެ. ރައީސް ޔާމީނާއި ގުޅުން ގޯސްވި އަދާލަތު ޕާޓީއާއި، ޖޭޕީ އަދި ރައީސް މައުމޫންގެ ޓީމާއެކު މަސައްކަތް ފެށި އެވެ. އިއްތިހާދީ ވެރިކަމެއް އެކުލަވާލުމަށް އެމްޑީޕީ އިސްވެ މަސައްކަތް ފެށިއެވެ.\nޝިފާޒް ވިދާޅުވި ގޮތުގައި އެ ރިހާ ކަމެއް ކުރެވުނީ އެމްޑީޕީގެ ލީޑާޝިޕާ މެންބަރުން ގުޅިގެނެވެ. އެހެންކަމުން މެންބަރުންނާއި ލީޑާޝިޕާ ގުޅުމެއް ނެތޭ ދެންނެވުމަކީ އެއްވެސް އަސްލެއް އޮތް ވާހަކަތަކެއް ނޫނެވެ.\n"މުޅި ރާއްޖޭގައި ވަރުގަދަ ކެންޕެއިނެއްކޮށް މިހާތަނަށް އިންތިޚާބެއް ކެންޑިޑޭޓަކަށް ނުލިބޭ އަދަދެއްގެ ވޯޓް ހޯދައިގެން ސަރުކާރެއް އެކުލަވައި މިލީ. އަނެއްކާ އަހަރު ދުވަސް ނުވަނީސް މަޖިލީސް އިންތިޚާބު ކުރިމަތިވީ. ރައީސް އޮފީހުގައި މަސައްކަތް ކުރަމުން އެ އިންތިޚާބުގައި ވެސް މުޅި ރާއްޖެއަށް ދަތުރުކޮށް އެމްޑީޕީގެ ކެންޑިޑޭޓުން ޕްރޮމޯޓް ކުރުމަށް ބުރަކޮށް މަސައްކަތްކުރި އެކަކު އަޅުގަނޑަކީ، ޕާޓީގެ ލީޑާޝިޕާއެއްކޮށް. އެހެންވީމަ މެންބަރުން ދުރޭ އެ ދަންނަވާ ވާހަކައެއް އަޅުގަނޑަކަށް ގަބޫލެއް ނުކުރެވޭ."\nމުހައްމަދު ޝިފާޒް އަވަސްއަށް އިންޓަވިއު ދެއްވަނީ: ޝިފާޒް ވަނީ އައު ދައުރަކަށް އެމްޑީޕީގެ ނާއިބް ރައީސް ކަމަށް ކުރިމަތިލައްވާފައި -- މުހައްމަދު އަހުމަދު | އަވަސް\nއާ ދައުރަށް އާ އުންމީދުތަކެއް\nޝިފާޒް ވިދާޅުވި ގޮތުގައި މިދިޔަ ހަތް އަހަރު އެމްޑީޕީ މަގުމަތީގައި އޮތް ނަމަވެސް ކުރިއަށް އޮތީ އުފާވެރި ދުވަސް ތަކެކެވެ. އަދި ވެރިކަމަށް އައުމުން ކުރިން ފެނުނު "އެކްޓިވިޒަމެ" އް ނުފެންނާނެ އެވެ. އޭގެ ބަދަލުގައި ރާއްޖޭގެ ސިޔާސަތުތައް ދެން ބައްޓަން ކުރާނީ އެމްޑީޕީގެ މެންބަރުންނެވެ. މަޖިލީހުގެ ސާފު އަޣުލަބިއްޔަތު އޮތީ އެމްޑީޕީއަށެވެ. އާންމު މެންބަރުންނާއި، މަޖިލީސް މެންބަރުންނާއި އޮންނަ ގުޅުން ވަރުގަދަ ކުރުއްވުމަށް މަސައްކަތް ކުރައްވާނެ އެވެ. ކަންކަން ނިންމުމުގައި އާންމު މެންބަރުންގެ ދައުރު ބޮޑު ކުރާނެ އެވެ.\n"ރައްޔިތުންގެ މަޖިލީސްގެ މެންބަރުން ހޮވާފައި، ހަމައެކަނި އެ މެންބަރު އެ ތަމްސީލްކުރަނީ އެ ދާއިރާ ކަމަށް އޮތަސް ވެސް، އަމިއްލަ ވަކި ރަށުގައި ތިބޭ އެމްޑީޕީ މެންބަރުންނަށް އެ މެންބަރާ ހިސާބަށް ނުވަތަ ޕާޓީ މެދުވެރިކޮށް އެ މެންބަރާއި ހިސާބަށް ނުވަތަ ޕާލިމެންޓަރީ ގްރޫޕަށް ކަންކަން ގެނެވޭނެ ގޮތް ވާން ޖެހޭ ކަމަށް އަޅުގަނޑު ދެކެނީ." ޝިފާޒް ވިދާޅުވި އެވެ.\nދެން އޮތީ އިންތިޒާމެއްގެ ދަށުން ޕާޓީގެ ކަންކަން އިތުރަށް ހަރުދަނާ ކުރުމެވެ. ޝިފާޒް ވިދާޅުވި ގޮތުގައި އެމްޑީޕީއަށް 14 އަހަރު ފުރި، ޕާޓީ ބޮޑު ވެއްޖެ އެވެ. އެ ޕާޓީން ހަރުދަނާ ލީޑަރުން އުފައްދައިފި އެވެ. އެހެން ކަމުން މެންބަރުން ބޭނުންވާ ގޮތަށް ރަށްރަށުގައި މަސައްކަތް ކުރުމުގެ ފުރުސަތު ދެވެން ޖެހެއެވެ. ޝިފާޒް ހުންނެވީ އެ މަގު ތަނަވަސްކޮށްދެއްވުމުގެ އުންމީދުގަ އެވެ.\n"މިހާރު މިއީ ދޮށީ ޕާޓީއެއްގެ މި އޮތީ. އެހެންވީމަ އަޅުގަނޑުމެންނަށް ޕާޓީގެ އެވެނި ކަމެއް މިވެނި ކަމެއް މިވެނި ގޮތަކަށޭ ކިޔާފައި ހުއްޓިފައެއް ނުބޭއްވޭނެ އެއްވެސް ރަށެއްގައި އެއްވެސް ހިސާބެއްގައި. އެބަޔަކު ބޭނުން ގޮތަށް އެ ބަޔަކު ދެކެން ބޭނުންވާ ގޮތަށް ބައްޓަންކުރަން މަސައްކަތް ކުރާނެ މިހާރު. އެހެންވީމަ އެ ފުރުސަތު ތަނަވަސްވެފައި އޮންނަން ޖެހޭނެ ކަމަށް އަޅުގަނޑު ދެކެނީ."\nޝިފާޒް އިންޓަވިއު ދެއްވަނީ: އެމްޑީޕީގެ އެއްބައިވަންތަކަން ދޫކޮށް ނުލުމަށް ގޮވާލެއްވި -- މުހައްމަދު އަހުމަދު | އަވަސް\nރައީސް ނަޝީދާއެކު މަސައްކަތް ކުރަން ފަސޭހަ\nއެމްޑީޕީގެ އަސާސީ ގަވާއިދު ބުނާގޮތުން ދުވަހުން ދުވަހަށް ޕާޓީ ހިންގުމުގައި އެންމެ އިސް ދައުރެއް އޮތީ ޕާޓީގެ ރައީސަށެވެ. ނާއިބު ރައީސަކީ ޕާޓީގެ ރައީސް ހަވާލު ކުރައްވާ މަަސައްކަތެއް ކުރައްވަން ހުންނަވާ ބޭފުޅެކެވެ. ނުވަތަ ރައީސަކު ނެތް ހާލަތެއްގައި އެ ޒިންމާ އުފުލަން ހުންނަވާ ބޭފުޅެކެވެ. ޝިފާޒް ވިދާޅުވި ގޮތުގައި ރައީސް ނަޝީދާއެކު މަސައްކަތް ކުރަން އެއްވެސް ދައްޗެއް ނެތެވެ.\n"ރައީސް ނަޝީދާ އެއްކޮށް ވެސް މަސައްކަތް ކުރަން ހަމަ ވަރަށް ފަސޭހަ. އެނގިވަޑައިގަންނަވާނެ އަޅުގަނޑުގެ ވެސް ސިޔާސީ ހަޔާތުގައި ލީޑަރުންނަކީ އެ ބޭފުޅުން އިނގޭތޯ. އަޅުގަނޑު ޕާލަމެންޓްގައި މަސައްކަތް ކުރިއިރު ޕީޖީ ލީޑަރަކީ މިއަދުގެ ރައީސުލްޖުމްހޫރިއްޔާ. އޭރުގެ ރައީސް ކަމުގައި ހުންނެވީ ރައީސް ނަޝީދު. ޕާޓީގެ ނާއިބު ރައީސް ކަމުގައި ހުރި އިރުގައި ޕާޓީގެ ރައީސަކީ ރައީސް ނަޝީދު. ޕީޖީ ލީޑަރަކީ މިހާރުގެ ރައީސް. އެހެންވީމަ އެކުގައި މަސައްކަތް ކުރެވުނު. ޕާޓީގެ އިސް ލީޑަރު ރައީސުލްޖުމްހޫރިއްޔާއާއެކު ވެސް. އަޅުގަނޑަށް އުނދަގުލެއް ދިމައެއް ނުވޭ." ޝިފާޒް ވިދާޅުވި އެވެ.\nއެމްޑީޕީގެ ނައިބު ރައީސް މުހައްމަދު ޝިފާޒް: އިސްލާހީ މަސައްކަތުގައި ޝިފާޒްގެ ދައުރު ބޮޑު\nއެމްޑީޕީގެ ނައިބު ރައީސް މުހައްމަދު ޝިފާޒް ވާހަކަފުޅު ދައްކަވަނީ -- އިސްލާހީ މަސައްކަތުގައި ޝިފާޒްގެ ދައުރު ބޮޑު\n25 ސެޕްޓެމްބަރު 2018 - އެމްޑީޕީގެ ނާއިބު ރައީސް މުހައްމަދު ޝިފާޒް އެމްޑީޕީގެ 167 ވަނަ ގައުމީ މަޖިލީހުގައި ވާހަކަ ދައްކަވަނީ --\nއެއްވުމުގައި އެމްޑީޕީގެ ނައިބު ރައީސް ޝިފާޒް ވާހަކަ ދައްކަވަނީ: އިސްލާހީ މަސައްކަތުގައި ޝިފާޒްގެ ދައުރު ބޮޑު\nޝިފާޒް ވިދާޅުވި ގޮތުގައި ކެންޕެއިނެއްގައި ދައްކާނެ ކިތަންމެ ކިތަންމެ ވާހަކައެއް ހުންނާނެ އެވެ. އެހެން ނަމަވެސް ޕާޓީގެ އާންމު މެންބަރުންނަށް އޭނާއަކީ ކާކުކަން ނޯޅޭނެ އެވެ. އޭނާގެ އެންމެ ބޮޑު ބޭނުމަކީ އަބަދުވެސް ޕާޓީގެ އެންމެ މަތީ މަސްލަހަތު ހިފެހެއްޓުމެވެ. އިންތިޚާބުގެ ތެރެއިން އެކަން ގެއްލިގެން ނުވާނެ އެވެ.\n"މި ޕާޓީގެ މެންބަރުންނަށް އެނގޭނެ އަޅުގަނޑަކީ ކާކުކަން. އެންމެންނަށްވެސް އެނގޭނެ. އެހެންވީމަ އެންމެންނަށް އެނގޭ މީހެއްގެ ހައިސިއްޔަތުން އަޅުގަނޑު ދަންނަވާލަން ބޭނުން މިއީ އެތެރޭގެ އިންތިޚާބެއް. އެތެރޭގެ އިންތިޚާބެއްވީމަ އަޅުގަނޑަށް ތާއީދު ކުރަންޏާ އަޅުގަނޑަށް ތާއީދުކުރުމުގެ މަސައްކަތް ކުރާނީ. ނެގެޓިވް، އަނެއް ކެނޑިޑޭޓަށް އެންޓި ކެންޕެއިނެއް ނޫން ކުރާނީ."\nއެމްޑީޕީ ރައީސް މުހައްމަދު ނަޝީދު ރައީސް އިބްރާހިމް މުހައްމަދު ސޯލިހު + މުހައްމަދު އަސްލަމް\n"އަޅުގަނޑު ދެން ރައީސްކަން ކުރާކަށް ނޭދެން"


Mohamed Abdulla Shafeeg: ދެ ރައީސުން އެކުގައި މީޑިއާގެ ކުރިމައްޗަށް\nދެ ރައީސުން އެކުގައި މީޑިއާއަށް މައުލޫމާތު ދެއްވުމަކީ އާ ކަމެއް ނޫނެވެ. ތަފާތު މުހިންމު ހާލަތްތަކާ ގުޅިގެން އެމަންޒަރު ފެނެއެވެ. އެކަމަކު އެއީކީ ރާއްޖެއަކުން ނޫނެވެ. އަޅުގަނޑު ދުނިޔެއަށް އައި ފަހުން މިފަދަ މަންޒަރެއް ރާއްޖެއިން މި ފެނުނީ ފުރަތަމަ ފަހަރަށެވެ. މި މަންޒަރު ފެނުމާއެކު މިކަން މިއީ ވަރަށް ޚާއްސަ ކަމެއްގެ ގޮތުގައި ފާހަގަ ކުރެވިއްޖެއެވެ. ޚާއްސަވީ ސަބަބަކީ، ބައްދަލުކުރެއްވައި މީޑިއާއަށް މައުލޫމާތު ދެއްވި ދެބޭފުޅުންނަކީ ރައީސް މައުމޫނާއި މުޙައްމަދު ނަޝީދު (އަންނި) ކަމަށްވުމެވެ.\nމައުމޫން ވެރިކަމުގެ ދިގު 30 އަހަރަށް ނަޒަރު ހިންގާލާއިރު، އަންނިއާމެދު ވަނީ ބޭއިންސާފުން އެތައް ކަމެއް ހިންގާފައެވެ. މައުމޫން ސަރުކާރާ ދެކޮޅަށް ޚިޔާލުފާޅުކުރެއްވީތީއެވެ. އެގޮތުގައި ދެމި ހުންނެވީތީއެވެ. މާލޭ މެންބަރެއްގެ ގޮތުގައި މަޖިލީހަށް އިންތިޚާބްވެވަޑައިގެން ސަރުކާރު ޒިންމާދާރުކުރެއްވުމަށް މަސައްކަތް ކުރެއްވީތީއެވެ. ސިޔާސީ ޕާޓީ ނިޒާމް ރާއްޖޭގައި ގާއިމުކުރެއްވުމަށް ބާރު އެޅުއްވީތީއެވެ. އެއްވުންތަކާއި މުޒާހަރާތަކުގައި ބައިވެރިވެވަޑައިގަތީތީއެވެ. މިކަންކަމާ ގުޅިގެން އެކި ފަހަރު މަތިން ޖަލުގައި ހައްޔަރުކުރިއެވެ. ހައްޔަރުކުރި ކޮންމެ ފަހަރަކުމެ ނަފްސާނީ ގޮތުން އަނިޔާ ދިނެވެ. ބައެއްފަހަރު ހައްޔަރުކުރުމުގައާއި ހައްޔަރުކޮށްފައި ބެހެއްޓުމުގައި ޖިސްމާނީ އަނިޔާ ދިނެވެ. އޭގެ ތެރެއިން އެއްފަހަރަކު 18 މަސްދުވަސް ވަންދެން ކުޑަގޮޅީގައި އެކަހެރި ބަންދުގައި ބެހެއްޓިއެވެ. ވައްކަމުގެ ބަދުނާމު އެޅުވިއެވެ. ރައްޔިތުންގެ މަޖިލީހުގެ މެންބަރުކަން ނިގުޅައިގަތެވެ. ހުކުމްކޮށް އަރުވާލިއެވެ. ސަރުކާރުގެ ނިމުމެއްނެތް އަނިޔާވެރިކަމުގެ ސަބަބުން ރާއްޖޭގައި ހުންނެވެން ނެތުމުން އިނގިރޭސިވިލާތަށް އަމިއްލައަށް އަރުވައިލެއްވުނެވެ.\nމިފަދަ އެތައް ހިތްދަތި ކަންތައްތަކަށްފަހު، ރާއްޖޭގައި ބޭއްވި ފުރަތަމަ ޑިމޮކްރެޓިކް އިންތިޚާބް ކާމިޔާބު އެކުރެއްވީ އެއްކަލަ ގ.ކެނެރީގޭ މުޙައްމަދު ނަޝީދު (އަންނި) އެވެ. އެމަނިކުފާނަށް މަރުހަބާ ދަންނަވައި އެކުގައި ނޫސްކޮންފަރެންސް ދެއްވަން އެހުންނެވީ އަންނިއަށް އެހުރިހާ އަނިޔާއެއް ދިނުމުގެ މުގުލުގައި ހުންނެވި މައުމޫނެވެ.\nސިޔާސީ ގޮތުން ދެ ހަތުރުންނަށް ވިޔަސް، ނޫސްވެރިންގެ ކުރިމަތީގައި ފެނުނީ ވަރަށްވެސް އެކުވެރިކޮށެވެ. އަދި ދެބޭފުޅުންގެ ވާހަކައިންވެސް ފާހަގަވީ ރާއްޖޭގެ ހަމަޖެހުމަށާއި އަމާންކަމަށް އިސްކަންދެއްވާކަމެވެ. މައުމޫން ވިދާޅުވީ އިންތިޚާބްގެ ނަތީޖާ ގަބޫލުކުރައްވާ ކަމަށާއި ވެރިކަން ބަދަލުވުމުގެ މަރުހަލާ ނުހަނު އޮމާންކަމާއެކު ކުރިއަށް ދާނެ ކަމަށެވެ. "އަޅުގަނޑު ބޭނުންވަނީ ވަރަށް އޮމާންކޮށް ރީތިކޮށް މިކަން ގެންދާށޭ. އެކަމަށް ވަޒީރުންގެ މަޖިލީހުގެ ހުރިހާ ބޭފުޅުންވެސް ވަރަށްބޮޑަށް ތާއީދުކުރައްވައި ވާހަކަފުޅު ދެއްކެވި، ހުރިހާ ބޭފުޅުންވެސް ބޭނުންފުޅު ވަނީ މި ކޮންސެޝަން ނުވަތަ އެއްބައެއްގެ ކިބައިން އަނެއްބަޔަކަށް ބާރު މިބަދަލުވާ ބަދަލުވުން، ސަރުކާރު ބަދަލުވާ ބަދަލުވުން ވަރަށް ރީތިކޮށް ވަރަށް އޮމާންކޮށް ގެންދަން. ދިވެހިރައްޔިތުންވެސް މިކަން މިގޮތަށް ބަލައިގެންނެވުން. ދެން މިފުރުޞަތުގައި އަޅުގަނޑު، އަޅުގަނޑުގެ ޕާޓީގެ ހުރިހާ މެންބަރުންނަށް، ޑީއާރުޕީގެ ހުރިހާ މެންބަރުންނަށާއި ހަރަކާތްތެރީންނަށް އިލްތިމާސްކުރަނީ ތިހުރިހާ ބޭފުޅުންވެސް ވަރަށް އޮމާންކޮށް ވަރަށް އަމާންކޮށް ރީތިކޮށް ތިއްބެވުމަށް. އެއްވެސް ކަހަލަ ނުރަނގަޅު ކަމެއް ތިޔަ ބޭފުޅުންގެ ފަރާތުން ފެނިގެން ދިޔަ ނުދިނުމަށް."\nރާއްޖޭގެ4ވަނަ ރައީސުލްޖުމްހޫރިއްޔާގެ ގޮތުގައި އިންތިޚާބްވެވަޑައިގެން ހުންނެވި އަންނިގެ ކިބައިން ބަދަލު ހިފުމުގެ ރޫހު އެއްވެސް ވަރަކަށް ނުފެނުނެވެ. އަންނިއާމެދު މައުމޫން ކަންތައް ކުރެއްވިގޮތް ހަނދުމަނައްތާލެއްވި ކަހަލަ އެވެ. ޒާތީ މަސްލަހަތު އިސްކުރެއްވުމުގެ ބަދަލުގައި، ގައުމީ މަސްލަހަތު އިސްކުރެއްވިއެވެ. ކާމިޔާބުގައި ހިތްތިރިކުރުމަށް އިލްތިމާސްކުރެއްވިއެވެ. " އަޅުގަނޑުގެ ނަޒަރުގައި މިރާއްޖެއަށް ޑިމޮކްރަސީ ގެނެވޭނީ، މިރާއްޖޭގައި ޑިމޮކްރަސީ އަށަގެންނެވޭނީ އަޅުގަނޑުމެން ރައްޔިތުން ރައީސް މައުމޫނާ ގުޅޭގޮތުން ނިންމާ ނިންމުންތަކެއްގެ މައްޗަށް ބިނާކޮށް. އަޅުގަނޑުމެންނަށް ޖެހޭނެ އެހިތްވަރު ހުންނަން. ކާމިޔާބުގައި ހިތްތިރިކުރުމަކީ ކޮންމެހެން އަޅުގަނޑުމެން ކުރަންޖެހޭނެ ކަމެއް. ހަމައެހެންމެ ނާކާމިޔާބުގައި ހިތްވަރުގަދަކުރުމަކީވެސް އަޅުގަނޑުމެންނަށް ލާޒިމްކަމެއް. އަޅުގަނޑު ރާއްޖޭގެ އެންމެ ރައްޔިތުންގެ ކިބައިން އަޅުގަނޑު އެދޭނީ ރައީސް މައުމޫން ދައްކަވަމުން އެގެންދަވާ ނަމޫނާ އަޅުގަނޑުމެން އެންމެން ބަލައިގަންނަން ޖެހެއޭ."\nLabels: Anni, election, Maumoon, Press


010 hours 47 mins ago\n011 hours4mins ago\nހުރިހާ ހަމަޖެހުމެއް އޮތީ އިސްލާމް ދީނުގަ: 17 އަހަރު ޖަލުގަ ހޭދަކޮށް އިސްލާމްވީ ޢީސަ\nމީހުން އިސްލާމްވާ ސަބަބާއިމެދު ބައެއް މީހުން ސުވާލު އުފައްދައެވެ. އެ ސުވާލުގެ ޖަވާބު އެންމެ ފުރިހަމައަށް ލިބެނީ އަލަށް އިސްލާމްވާ މީހުންގެ ކިބައިންނެވެ.\nޢީސަ ބުނާ ގޮތުން އޭނާ ޖަލުގައި 17 އަހަރު ހޭދަކުރިއެވެ. އޭނާއަކީ ހުރިހާ ނުބައިކަމެއް ކުރަމުން އައި މީހެކެވެ. މަސްތުވާ ހުރިހާއެއްޗެއް ބޭނުންކުރަމުން އައި މީހެކެވެ. ވައްކަމުން ކުރަމުން ގޮސް ހަތިޔާރު ގުދަންތައް ފަޅައި ވައްކަންކުރި މީހެކެވެ. ގޭންގް މެންބަރެކެވެ.\nޖަލުގައި ހޭދަކުރި މުއްދަތުގައި އޭނާ އާއި މުސްލިމުންނާއި ބައްދަލުވިއެވެ. އެމީހުންގެ އަމަލުތައް އެނާ ވަރަށް ގާތުން ބެލިއެވެ. އެމީހުންނާއި ގުޅުން ބަދަހިކުރިއެވެ. އެމީހުން އުޅޭ ގޮތާއި ކުރާ ކަންކަން ދަސްކުރިއެވެ. ނަތީޖާއަކަށްވީ އޭނާ އިސްލާމް ވުމެވެ.\nޢީސަ ބުނާ ގޮތުގައި އިސްލާމް ދީނުގެ އެންމެ ބޮޑު ފުރިހަމަކަމަކީ ކަންކަން ކުރަން ތަރުތީބުތަކެއް ހުރުމެވެ. އުޅެންވީ ޚާއްޞަ ގޮތްތަކެއް ބަޔާންކޮށްފައި އޮތުމެވެ. އަދި މުސްލިމުން އެކަންކަމަށް އަމަލުކުރަމުން ދިއުމެވެ.\nޢީސާ މިއަދު އެންމެ ބޮޑަށް ކަންބޮޑުވަނީ އިސްލާމް ދީނަށް ވަންނަން ބޭނުންވާ މީހުން އިސްލާމްވުމަށް ފަސްޖެހޭ ފަދަ ކަންކަން ބައެއް މީހުން ކުރާތީއެވެ. އެފަދަ އެއްވެސް ކަމެއް އެއްވެސް މީހަކު ނުކުރުމަށް އޭނާ އެންމެންގެ ކިބައިން އެދެއެވެ.\nﷲ އަށް ޙަމްދުހުރި. ވަރަށްއުފާވޭ މިކަހަލަ ޚަބަރުތައްކިޔާފަ. މިނޫހުން މިކަހަލަ ޚަބަރުތަކާ ދީނީ ވާހަކަތައް ގެނެސްދޭތީ ޝުކުރުކުރަން.


Carnival sarahahdhu fiyaathoshi kulain furaalaifi\n-3months ago2- މުއައްލިމް އިބްރާހިމް\nކުރިއަށް އޮތް ލޯކަލް ކައުންސިލް ކައުންސިލް އިންތިޚާބަށް އިިދިކޮޅު ޕީޕީއެމްގެ "މަގޭ ރާއްޖެ" ކެމްޕެއިން އިފްތިތާހުކުރުމުގެ ހަފްލާ ކާނިވާ ސަރަހައްދުގައި ފަށައިފިއެވެ.\nގިނަ އަދަދެއްގެ ބަޔަކާއި އެކު މި ޖަލްސާ ފަށާފައިވާއިރު، އެ ސަަރަހައްދުގައި ޖަހާފައިހުރި ގޮނޑިތައް ފުރިގެން ބައެއް ފަރާތްތަކުން ކޮޅަށްވެސް ތިބިކަން ފާހަގަކޮށްލެވެއެވެ. މިއީ ވެރިކަން ގެއްލުނުފަހުން އެންމެ ގިނަ އަދަދެއްގެ އާންމުންނާއި އެކު ޕީޕީއެމްއިން ބޭއްވި ޖަލްސާކަން ފާހަގަކޮށްލެވެއެވެ.\nމިދިޔަ ހަފްތާގެ ތެރޭގައި ހަމަ މި ސަރަހައްދުގައި އެމްޑީޕީން ވަނީ އެޕާޓީގެ ލޯކަލް ކައުންސިލް އިންތިޚާބުގެ ކެމްޕެއިން ފެށުމުގެ ރަސްމިއްޔާތުވެސް ބާއްވާފައެވެ. ނަަމަވެސް އެ ޖަލްސާގެ ހާޒިރީ މަދުވުމާއިއެކު އިދިކޮޅުގެ ބޮޑެތި ފާޑުކިޔުންތަކެއް އެމްޑީޕީއަށް އަމާޒުވިއެވެ.\nނަމަވެސް ފާހަގަކޮށްލެވޭ ގޮތުގައި އެއީ މުޅި ދިވެހިރާއްޖޭގައި އޮތް ޖަލްސާއެކެވެ.\nޕީޕީއެމްގެ ޖަލްސާގައި މެންބަރުން ގިނަވެފައިވަނީ ރަށްރަށުން މީހުން ގެނެސްގެންކަމަށާއި، އެތަނުގައި ބިދޭސީން އެބަތިބިކަމަށް ބައެއް ފަރާތްތަކުން ދަނީ ބުނަމުންނެވެ.\nކާނިވާ ސަރަހަށްދު ރޭފުރާލީ ހުސްބަންގާޅިން މިހާރު ސެލްފީ ރައީސް ޝާލިހުއާ ގަންޖާބޯރައީސް ނަސީދާ ކާމިނީގޭ ރަން30 އަހަރުގެ ބާނީ މައުމޫނާ ޖޭޕީގެލީޑައ ގާސިމް އާ އަދާލަތު ޕާޓީގެލީޑައ ސެޚު އިމުރާނާ މިބައިގަޑް ބިރުންފިލާއިފި ޕީޕީއެމްރޭ ބޭއްވިޖަލް ސާގަ ބަންގާޅިންގިނަކަމުން\nހަމަނުޖެހުން ހިންގިކަމަށް ބުނާ 400 އެއްހާ ބިދޭސީން އަނބުރާ ގައުމަށް ފޮނުވާލައިފި02 hours ago\nސިނަމާލެ ބްރިޖް މަތިން މީހެއް ފުންމާލައިފި 1 8 hours ago


ޕްރިމިއާ ލީގު: ބޮޑު ތަފާތަކުން ލިވަޕޫލްގެ މައްޗަށް ޓޮޓެންހަމް...\nޕްރިމިއާ ލީގު: ބޮޑު ތަފާތަކުން ލިވަޕޫލްގެ މައްޗަށް ޓޮޓެންހަމް ކުރިހޯދައިފި\nލިވަޕޫލް އޮތީ 13 ޕޮއިންޓާއެކު ޕޮއިންޓް ތާވަލުގެ ނުވަ ވަނައިގައި\nޓޮޓެންހަމް ވަނީ މެންޗެސްޓާ ޔުނައިޓެޑާ އެއް އަދަދަކަށް ޕޮއިންޓް ހަމަކޮށްފައި\n23 އޮކްޓޯބަރ 2017 | ހޯމަ 12:24\nޓޮޓެންހަމް ކުޅުންތެރިން ލަނޑު ޖެހުމަށްފަހު އުފާފާޅުކުރަނީ\nޕްރިމިއާ ލީގުގައި ބޮޑު ތަފާތަކުން ލިވަޕޫލްގެ މައްޗަށް ޓޮޓެންހަމް ހޮޓްސްޕާސް ކުރި ހޯދައިފިއެވެ.\nއާދީއްތަ ދުވަހުގެ ރޭ ކުޅުނު މެޗު ލިވަޕޫލްއާ ވާދަކޮށް ޓޮޓެންހަމް ކާމިޔާބު ކުރީ 1-4 ގެ ތަފާތުބޮޑު ނަތީޖާ އަކުންނެވެ.\nޓޮޓެންހަމް ދަނޑުގައި ކުޅުނު މި މެޗު ފެށިގެން ހަތަރުވަނަ މިނެޓުގައި އެޓީމުން ވަނީ މެޗުގެ ލީޑު ނަގާފައެވެ. މި ލަނޑު އެޓީމަށް ކާމިޔާބު ކޮށްދިނީ ހެރީ ކޭންއެވެ. މި ލަނޑަށް ފަހުވެސް ޓޮޓެންހަމް އިން ދިޔައީ ލިވަޕޫލްގެ ހާފަށް ބާރުބޮޑު ކުރަމުންނެވެ.\nއެގޮތުން 12 ވަނަ މިނެޓުގައި ސޮން ވަނީ ޓޮޓެންހަމް އަށް އިތުރު ލަނޑެއް ކާމިޔާބު ކޮށްދީ، ލީޑު އިތުރަށް ފުޅާ ކޮށްދީފައެވެ. އެހެން ނަމަވެސް 24 ވަނަ މިނެޓުގައި މުހައްމަދު ސަލާހް ވަނީ ލަނޑެއް ކާމިޔާބުކޮށް ލިވަޕޫލް އަށް ނަތީޖާގެ ފަރަގު ކުޑަކޮށްދީފައެވެ.\nފުރަތަމަ ހާފް ނިމުމުގެ ކުރިން ޓޮޓެންހަމްއަށް އެޓީމުގެ ތިންވަނަ ލަނޑު ކާމިޔާބު ކޮށްދިނީ ޑެލެއަލީއެވެ. މި ލަނޑުތަކާއެކު ފުރަތަމަ ހާފް ނިމުނީ 1-3 ގެ ނަތީޖާއިން ލިވަޕޫލްގެ މައްޗަށް ޓޮޓެންހަމް ކުރީގައި އޮވެގެންނެވެ.\nދެވަނަ ހާފް ފެށިގެން ވެސް ރަނގަޅަށް ކުޅުނީ ޓޮޓެންހަމް އެވެ. އެގޮތުން އެޓީމުން ވަނީ ލިވަޕޫލްގެ ހާފަށް ބާރުބޮޑުކޮށް ގިނަ ހަމަލާތަކެއް އުފައްދާފައެވެ. ދެވަނަ ހާފްގައި ލިވަޕޫލް އަށްވެސް ވަނީ ލަނޑު ޖެހުމަށް ފުރުސަތުތަކެއް ލިބި ބޭކާރުވެފައެވެ.\nޓޮޓެންހަމް އިން މެޗުގައި ޖެހި ހަތަރުވަނަ ލަނޑު 56 ވަނަ މިނެޓުގައި އެޓީމަށް ކާމިޔާބު ކޮށްދިނީ ހެރީ ކޭންއެވެ. ކޭންގެ މި ލަނޑާއެކު ޕްރިމިއާ ލިގުގައި ލިވަޕޫލް ކޮޅަށް ވަތް ލަނޑުގެ އަދަދު ވަނީ 1،000 އަށް އަރާފައެވެ. ޕްރިމިއާ ލީގުގައި މިހާތަނަށް ޓީމެއް ކޮޅަށް 1،000 ލަނޑު ވަދެފައިވާ ޓީމުގެ އަދަދު ލިވަޕޫލްއާއެކު ވަނީ ހަ ޓީމަށް އިތުރުވެފައެވެ.\nމި ނަތީޖާއާއެކު ޓޮޓެންހަމް ވަނީ ޕޮއިންޓް ތާވަލުގެ ދެވަނަގައި 20 ޕޮއިންޓާއެކު އޮތް މެންޗެސްޓާ ޔުނައިޓެޑާ އެއް އަދަދަކަށް ޕޮއިންޓް ހަމަކޮށްފައެވެ. އެހެން ނަމަވެސް ޓޮޓެންހަމް އަށް ޕޮއިންޓް ތާވަލުގެ ތިންވަނަ ލިބުނީ ލަނޑުގެ ތަފާތުންނެވެ. ލިވަޕޫލް އޮތީ ކުޅުނު ނުވަ މެޗުން ލިބުނު 13 ޕޮއިންޓާއެކު ޕޮއިންޓް ތާވަލުގެ ނުވަ ވަނައިގައެވެ.


މަޤާމު: މުނިސިޕަލް ސަރވިސް އޮފިސަރ\nރޭންކް: އެމް. އެސް. 1 (މެނެޖީރިއަލް ސަރވިސް 1)\nއޮފީސް: މާޅޮސްމަޑުލު އުތުރުބުރީ މަޑުއްވަރީ ކައުންސިލްގެ އިދާރާ\nސެކްޝަން: އިކޮނޮމިކް، ސޯޝަލް އެންޑް މުނިސިޕަލް ސަރވިސް\nއެލަވަންސް: މަހަކު -/2000 ރުފިޔާ\nމަޤާމުގެ މަސައްކަތާ ގުޅޭ ދާއިރާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް4ގެ ސަނަދެއް ހާސިލުކޮށްފައިވުމާއެކު، މަޤާމުގެ މަސައްކަތުގެ ދާއިރާއެއްގައި2އަހަރު ދުވަހުގެ މަސައްކަތު ތަޖުރިބާ ލިބިފައިވުން. ނުވަތަ؛\nމަޤާމުގެ މަސައްކަތާ ގުޅޭ ދާއިރާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް5ގެ ސަނަދެއް ހާސިލުކޮށްފައިވުން.\nމަޤާމުގެ މަސައްކަތާ ގުޅޭ ދާއިރާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް4ގެ ސަނަދެއް ހާސިލުކޮށްފައިވުމާއެކު، ގުޅުންހުރި އެހެން ދާއިރާއަކުން ލެވެލް4ގެ ސަނަދެއް ނުވަތަ އެއަށްވުރެ މަތީ ސަނަދެއް ހާސިލުކޮށްފައިވުން.\n1- ގޯތި ގެދޮރުގެ އިންވަކިކޮށްދިނުމާއި، ގޯތިގެދޮރުގެ ރަޖިސްޓްރީ ހަދައިދިނުމާއި، އެކަމާބެހޭ އެންމެހައި ލިޔެކިޔުންތައް ބެލެހެއްޓުން.\n2- ބިންބިމާބެހޭ ދަފްތަރެއް އެކުލަވާލައިގެން އެ ދަފުތަރު ބެލެހެއްޓުމާއި، ބިމާބެހޭ އެންމެހައި ކަންތައްތައް ބެލެހެއްޓުން.\n3- އެއްބުރިއަށްވުރެ ގިނަ ބުރިއަށް އިމާރާތްކުރުމުގެ ހުއްދައާއި، އެ އިމާރާތްތައް ހަދައި ނިމެންދެން މޮނިޓަރކުރުން.\n4- ރަށުގައި އުފެދޭ ކުނި ނައްތައިލުމުގެ އިންތިޒާމް ހަމަޖެއްސުމާއި، ރަށުގެ ތިމާވެށްޓާބެހޭ އެންމެހައި ކަންތައްތައް ބެލެހެއްޓުން.\n5- ކުޑަކުދިންނާއި އަންހެނުންނަށް ކުރެވޭ އަނިޔާތަކާއި، ގެވެށި އަނިޔާތަކާބެހޭ މައްސަލަތަކާއި، ކުޑަކުދިންނާއި އަންހެނުންގެ ޙައްޤުތައް ރައްކާތެރިކުރުމާބެހޭ އެންމެހައި މައްސަލަތަކެއް ކަމާގުޅޭ ފަރާތްތަކަށް އަންގައި، އެކަމާ ގުޅޭ އެންމެހައި ލިޔެކިޔުންތައް ބެލެހެއްޓުން.\n6- އާސަންދައާބެހޭ އެންމެހައި ކަންތައްތައް ބެލެހެއްޓުން.\n7- ސައިކޭޓްރިކް، ތެލެސީމިޔާ، ޓީ. ބީ، ލެޕްރަސީ ބަލިމީހުންގެ ކަންތައްތައް ބެލެހެއްޓުން.\n8- 65 އަހަރުން މަތީގެ މީހުންނާއި، އެކަނިވެރި މައިންނާއި، ބަފައިންނާއި، ނުކުޅެދުންތެރިކަން ހުންނަ މީހުންނަށް ސަރުކާރުންދޭ އެހީއަށް އެދޭ ފޯމްތައް ދޫކުރުމާއި، އެފޯމު ބަލައިގަތުމާއި، ފޮނުވަންޖެހޭ އިދާރާތަކަށް ފޮނުވުމާއި، އެފަދަ މީހުންގެ ދަފްތަރު ބެލެހެއްޓުމާއި، އެކަމާ ގުޅޭ ލިޔެކިޔުންތައް ބެލެހެއްޓުން.\n9- ވިޔަފާރި ހޮޓާ ފަދަ ތަންތައް އިންސްޕެކްޓްކުރުމާއި، އެފަދަ ތަންތަނުގެ ދަފުތަރު ބެލެހެއްޓުން.\n10- އާސާރީ ތަންތަން ބަލަހައްޓައި، ސަޤާފީ ކަންތައްތައް ދިރުވައި އާލާކުރުމާއި، ކައުންސިލް އިދާރާއިން ބަލަހައްޓަންޖެހޭ ބިނާތައް ބެލެހެއްޓުން.\n11- އިންފޮމޭޝަން ޓެކްނޮލޮޖީއާބެހޭ ކަންތައްތައް ބެލެހެއްޓުން.\n12- މަގުކޮނުމާއި، މަގު ބަންދުކޮށްގެން ކުރާ މަސައްކަތްތަކަށް އާންމުންނަށް ދަތިނުވާނެގޮތަށް ހުއްދަދިނުމުގެ ކަންތައްތައް ކުރުން.\n13- ރަށުގައި ހިންގާ ގެސްޓްހައުސްތަކަށް ހުއްދަދިނުމުގެގޮތުން ކުރަންޖެހޭ ކަންތައްތައް ކުރުމާއި، އެކަމާގުޅޭ ލިޔެކިޔުންތައް ބެލެހެއްޓުން.\n14- ރަށުގައި ހުންނަ ރުއްގަހުގެ ރަޖިސްޓްރީ ބެލެހެއްޓުން.\n15- ރަށުގެ ޢިޖުތިމާޢީ ސަރަހައްދުތައް ސާފުކުރުމުގެ ކަންތައްތަކާއި، ކުނިކޮށީގެ ކަންތައްތައް ބެލެހެއްޓުން.\n16- ރަށުގެ ބަނދަރާއި، އެއްގަމު ތޮށްޓާއި، ބޭރުތޮށި މަރާމާތުކޮށް ބެލެހެއްޓުމަށްޓަކައި ކުރަންޖެހޭ ކަންތައްތައް އިންތިޒާމްކުރުން.\n17- ރަށުގެ އަމަން އަމާންކަމާއި މަޞްލަޙަތު ބެލެހެއްޓުން.\n18- ރަށުގެ މަގުތަކާއި، ގޯޅިތަކާއި، ޖެޓީ ސަރަހައްދާއި، ކުޅިވަރުކުޅޭ ދަނޑުތަކާއި، ޕާކްތަކާއި، މުނިފޫހި ފިލުވުމާބެހޭ އެންމެހައި ތަންތަން ބެލެހެއްޓުން.\n19- އިދާރާއިން ކުރިއަށްގެންދާ ޚާއްޞަ ހަރަކާތްތަކުގައި ފުރިހަމައަށް ބައިވެރިވުމާއި، އިދާރާގެ ދާއިރާގެ ތެރެއިން ހަވާލުކުރާ އެހެނިހެން މަސައްކަތްތައް ފުރިހަމައަށް ކުރުން.\nމަޤާމަށް މީހަކު ހޮވުމަށް ބާއްވާ އިންޓަވިއު:\nމި މަޤާމަށް މީހަކު ހޮވުމަށް ބާއްވާ އިންޓަވިއުއާއި، ޕްރެކްޓިކަލްސްއާއި، އިމްތިޙާނުކުރުން، ވަޒީފާއަށް އެދުމުގެ ސުންގަޑި ހަމަވުމަށްފަހު، މަސައްކަތު 15 ދުވަހުގެ ތެރޭގައި މި އިދާރާގައި ނުވަތަ މި އިދާރާއިން ކަނޑައަޅާ ތަނެއްގައި އޮންނާނެއެވެ.\nމި މަޤާމަށް އެދެންވާނީ ފުރިހަމަކޮށްފައިވާ ސިވިލް ސަރވިސްގެ ވަޒީފާއަށް އެދޭ ފޯމަކުންނެވެ. ވަޒީފާއަށް އެދޭ ފޯމް ހުށަހެޅޭނެ އެންމެ ފަހުގެ ތާރީޚަކީ، 2015 މާރިޗު 19 ވާ ބުރާސްފަތި ދުވަހުގެ މެންދުރުފަހު 14:30 އެވެ. ފޯމް ހުށަހަޅާނީ، މާޅޮސްމަޑުލު އުތުރުބުރީ މަޑުއްވަރީ ކައުންސިލްގެ އިދާރާއަށެވެ.\nފުރިހަމަކޮށްފައިވާ އެޕްލިކޭޝަން ފޯމް (އެޕްލިކޭޝަން ފޯމު، މާޅޮސްމަޑުލު އުތުރުބުރީ މަޑުއްވަރީ ކައުންސިލް އިދާރާގެ ކައުންޓަރުން ލިބެން ހުންނާނެއެވެ. އަދި ސިވިލް ސަރވިސް ކޮމިޝަނުގެ ވެބްސައިޓް www.csc.gov.mv އިން ޑައުންލޯޑް ކުރެވެން ހުންނާނެއެވެ.)\nއެކްރެޑިޓްކުރެވިފައި ތަޢުލީމުގެ ސެޓްފިކެޓްތަކުގެ ފޮޓޯކޮޕީ.\nވަޒީފާއެއްގައި އުޅޭ ނުވަތަ އުޅެފައިވާ ފަރާތެއްނަމަ، މަސައްކަތުގެ ތަޖުރިބާ ދެނެގަތުމަށް، މަސައްކަތްކޮށްފައިވާ އިދާރާތަކުން ދޫކޮށްފައިވާ ލިޔުންތައް.\nދިވެހި ރައްޔިތެއްކަން އަންގައިދޭ، މުއްދަތު ހަމަނުވާ ކާޑުގެ ދެފުށުގެ ސާފު ކޮޕީ.\nވަޒީފާއަށް ކުރިމަތިލާ ފަރާތުގެ ވަނަވަރު ނުވަތަ ސީ.ވީ (ގުޅޭނެ ފޯނު ނަންބަރާއި އީމެއިލް އެޑްރެހާއެކު)\nމި އިޢުލާނާ ގުޅިގެން މަޢުލޫމާތު ސާފުކުރުމަށް ގުޅާނީ 6580026 ނަންބަރު ފޯނާއެވެ. ފެކްސް ނަންބަރަކީ 6580034 އެވެ. އީމެއިލް އެޑްރެހަކީ [email protected] އެވެ.


Dhuniyeyge Hurihaa Gaumeh Hithudhas Koh Umurun6Aharuge Kujjaku Dhuniye Sihsuvaalaifi - Vaguthu\nމިއަދު ޓެކްނިލޮޖީގައި ދުނިޔެ ކުރި އަރައިގެން ދިޔަ ދިއުމާއިއެކު ގިނަ ކަންތައްތަކެއް މިވަނީ ބަދަލުވެފައެވެ. މީގެ ކުރިން ދުނިޔޭގެ ރަށްތަކަށާއި ސިޓީތަކަށް ކިޔާނަން އެނގޭ މީހަކީ މޮޅު މީހެއް ކަމުގައި ބެލެވިފައިވީނަމަވެސް، މިއަދު ގިނަ ބަޔަކު ދެކެނީ އެއީ ބޭކާރު ކަމެއްގެ ގޮތުގައެވެ. ގޫގަލް މެޕްސްއިން ދުނިޔޭގެ ކޮންމެ ޤައުމެއްގެ ކޮންމެ ސިޓީއެއް ބަލާލެވުނު ކަމުގައި ވީނަމަވެސް މިނަންތައް ދަސްކުރުމަކީ މުހިންމު ކަމެއްގެ ގޮތުގައި ބައެއް މީހުން ދެކެވެ.\nކަންޑަން ގްރެގްރީގެ މައިންބަފައިންނަކީ މީގެ ތެރެއިން ހިމެނޭ ބަޔެކެވެ. ސުކޫލުގެ މަދަރުސީ ތަޢުލީމުގައި ޤައުމުތަކުގެ ނަންތައް ދަސްކުރުމަކީ ކޮންމެހެން ކުރަން ޖެހޭ، އަދި ދަސްކޮށްދޭ ކަމަކަށް ނުވިނަމަވެސް، ގްރެގްރީގެ މައިންބަފައިންނަށް މިކަމަކީ މުހިންމު ކަމަށް ކަމެއްގެ ގޮތުގައި ދެކެއެވެ. މިކަމުގެ ނަތީޖާއެއްގެ ގޮތުން އުމުރުން6އަހަރުގައި ކަންޑަން ގްރެގްރީވަނީ ދުނިޔޭގެ ހުރިހާ ޤައުމެއްގެ ނަން ދަސްކޮށްފައެވެ.\nކަންޑަން ގްރެގްރީ ވަނީ ދަ އެލެން ޝޯގައި އޭނާގެ ހުނަރު ދައްކާލާފައެވެ. ހުރިހާ ޤައުމެއްގެ ނަން ކިޔާދެމުން، ކަންޑަން ގްރެގްރީ ވަނީ ގިނަ ބައެއްގެ ސަމާލުކަން ހޯދާފައެވެ. މި ވީޑިއޯ އެކި މީސްމީޑިޔާތަކުގައި ގިނަ ބަޔަކު ޝެއަރ ކުރަމުން އަންނައިރު،ދުނިޔޭގެ ހުރިހާ ޤައުމެއް އެލަން ދަސްކޮށްފައިވަނީ އެންމެ އަހަރެއްގެ ތެރޭގައިކަން ފާހަގަކޮށްލެވެއެވެ.\nއެސޮރުލައްވާ ގުރުއާން ހިތު ދަސްކުރުވިނަމަ.\nޖެނުއަރީ 16, 2019 18:04\n“ދުނިޔޭގެ ހުރިހާ ޤައުމެއް އެލަން ދަސްކޮށްފައިވަނީ އެންމެ އަހަރެއްގެ ތެރޭގައިކަން ފާހަގަކޮށްލެވެއެވެ” އެހެން ވީމާ އެކުއްޖާ އެއް ނޫން ދޯ ނަންތައް ދަސްކުރީ، އެލެން ދޮއްތޮ... ބޯ ހަލާކު...\nޖެނުއަރީ 16, 2019 22:22\nއެއީ ލާދީނީ ސޮރެކޭ.\nޖެނުއަރީ 17, 2019 00:42\nއެލެން އުޅެނީ އަންހެނަކާ އިނދެގެންކަން އިނގޭތަ؟؟؟


16 ސެޕްޓެމްބަރ 2020 1 week ago\nމިއޮފީހުގެ މުނިސިޕަލް އިންސްޕެކްޓަރ މަޤާމަށް ކުރި ނަންބަރު (IUL)426-1A/426/2020/231 އިޢުލާނުގެ މަޤާމުގެ ޝަރުޠުތަކަށް ގެނައި އިސްލާޙާއިގުޅިގެން މިއިޢުލާން ބާޠިލުކޮށް އަލުން އިޢުލާނުކުރީމެވެ.\nކުނިއުކާލުމާއި ކުނިނައްތާލުމުގެ ޤަވާޢީދު ތަންފީޛު ކުރޭތޯ ބެލުން.\nއައްޑޫސިޓީ ކައުންސިލްގެ އެހެނިހެން ޤަވާޢިދުތަކުގެ ތެރެއިން ކައުންސިލުން ކުރަންޖެހޭ ކަންކަން މޮނިޓަރކޮށް ބެލެހެއްޓުން. މީގެ އިތުރުން ކައުންސިލުން ކަނޑައަޅާ މަސައްކަތްތައް މޮނިޓަރކޮށް ބެލެހެއްޓުން.\nލިޔަން ކިޔަން ދަތުމާއިއެކު މަޤާމުގެ މަސައްކަތާއި ގުޅޭ ދާއިރާއަކުން 01 އަހަރު ދުވަހުގެ މަސައްކަތުގެ ތަޖުރިބާ ލިބިފައިވުން.\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2020 ސެޕްޓެންބަރު 28 ވާ ހޯމަ ދުވަހުގެ 13.30ގެ ކުރިން، މީދޫ އަވަށުއޮފީހަށެވެ. އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދި ހުށަހަޅާ ފޯމް ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ 2020 އޮކްޓޯބަރ 01 އާއި 2020 އޮކްޓޯބަރ 15 އާ ދެމެދު، މީދޫ އަވަށު އޮފީހުގައެވެ. މި ވަޒީފާއަށް ކުރިމަތިލާ ފަރާތްތަކުން، އެ މުއްދަތުގެ ތެރޭގައި އިންޓަވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\nމި އިޢުލާނާ ގުޅިގެން މަޢުލޫމާތު ސާފުކުރުމަށް ގުޅުއްވާނީ 6895730 ނަންބަރު ފޯނާއެވެ.\nޕަބްލިޝް ކުރި ތާރީޚް: 16-09-2020


SunOnline: Siyaasee party thakah mi aharu jumla 33.4 million rufiyaa\nމި އަހަރު ދައުލަތުން ސިޔާސީ ޕާޓީތަކަށް ދޭން ކަނޑައަޅާފައިވަނީ 33.4 މިލިއަން ރުފިޔާ ކަމަށް އިލެކްޝަންސް ކޮމިޝަނުން ބުނެފި އެވެ.\nސިޔާސީ ޕާޓީތަކަށް ދައުލަތުން ދޭ ފައިސާގެ އެހީ ދެނީ އިލެކްޝަންސް ކޮމިޝަނުން ބަލަހައްޓާ ދަފުތަރަށް ބަލައިގެންނެވެ.\nމިދިޔަ ޑިސެމްބަރު މަހުގެ ތެރޭގައި އީސީއިން އާންމު ކުރި ސިޔާސީ ޕާޓީތަކުގެ މެމްބަރުންގެ އަދަދުތަކަށް ބަލާއިރު ދައުލަތުގެ ބަޖެޓުން ފައިސާ ލިބޭ މިންވަރަށް މެންބަރުންގެ އަދަދު ހަމަވަނީ ތިން ސިޔާސީ ޕާޓީ އެއްގަ އެވެ. އެއީ އެމްޑީޕީ އާއި ޕީޕީއެމާއި ޖޭޕީ އެވެ.\nތިން ޕާޓީއަށް ދައުލަތުގެ ބަޖެޓުން ދޫކުރަން ކަނޑައަޅާފައި ވަނީ 33،401،652 ދިވެހި ރުފިޔާއެވެ.\nމި އަހަރު ވެސް އެންމެ ގިނަ ފައިސާ ލިބެނީ އެމްޑީޕީއަށެވެ. އެމްޑީޕީއަށް މި އަހަރު 17.6 މިލިއަން ރުފިޔާ ދިނުމަށް ކަނޑައަޅާފައި ވާއިރު، ޕީޕީއެމް އަށް ދޭން ކަނޑައަޅާފައި ވަނީ 11.8 މިލިއަން ރުފިޔާއެވެ. ޖުމްހޫރީ ޕާޓީއަށް ދޫކުރަން ކަނޑައަޅާފައި ވަނީ 3.9 މިލިއަން ރުފިޔާއެވެ.\nއިލެކްޝަންސް ކޮމިޝަނުން ހާމަކޮށްފައިވާ މައުލޫމާތަށް ބަލާއިރު، މިދިޔަ އަހަރުގެ ނިޔަލަށް އެމްޑީޕީގައި މިވަގުތު ތިބީ 53،748 މެމްބަރުންނެވެ. ޕީޕީއެމްގައި 36،054 މެމްބަރުން ތިބި އިރު ޖޭޕީގައި ތިބީ 12،128 މެންބަރުންނެވެ.\nސިޔާސީ ޕާޓީތަކަށް ފައިސާ ބެހުމުން ކޮންމެ މެމްބަރެއްގެ ބޮލަކަށް ޖެހެނީ 327.69 ރުފިޔާއެވެ.\nއިލެކްޝަންސް ކޮމިޝަނުން މިއަދު ކުރި ޓުވީޓެއްގައި ބުނީ މިއަދާ ހަމައަށް އޮޑިޓް ރިޕޯޓާއި އަހަރީ ރިޕޯޓު އީސީއަށް ހުށަހަޅާފައި ވަނީ އެމްޑީޕީ އާއި ޖޭޕީއިން އެކަނި ކަމަށެވެ.\nއެހެންކަމުން އެ ދެ ޕާޓީއަށް ގާނޫނުގައި ކަނޑައަޅާފައިވާ ގޮތަށް ފައިސާ ދޭން މިއަދު އެ ކޮމިޝަނުން ވަނީ ނިންމައިފައެވެ.


Hillary Duff Aa Matthew Ah2Vana Dhari Aku Libenee - Vaguthu\nހިލަރީ ޑަފް އާއި މެތިއު އަށް ދެ ވަނަ ދަރިއަކު ލިބެނީ\nހޮލީވުޑްގެ މަޝްހޫރު ފިލްމީ ތަރި އަދި މަޝްހޫރު ލަވަކިއުންތެރިޔާ ހިލަރީ ޑަފް އާއި މެތިއު ކޮމާ، ދެ ވަނަ ކުއްޖަކަށް ބަލިވެ އިންކަން ހާމަކޮށްފިއެވެ. ހިލަރީގެ އިންސްޓަގްރާމު މެދުވެރިކޮށް މިކަން ހާމަކޮށްފައިވާ އިރު މި ދެ މީހުންނަށް ފުރަތަމަ ކުއްޖަކު ލިބިފައި ވަނީ 2018 ވަނަ އަހަރުގެ ޑިސެމްބަރު މަހުއެވެ. މި ދެ މީހުންނަށް ފުރަތަމަ ލިބިފައި ވަނީ ބެންކްސް ވައިލެޓް ނަމަކަށް ކިޔާ އަންހެން ކުއްޖެކެވެ.\nހިލަރީ ޑަފް އާއި އޭނާގެ ކުރީގެ ފިރިމީހާ، މައިކް ކޮމްރިއޭގެވެސް އަށް އަހަރުގެ ފިރިހެން ކުއްޖަކުވެސް ހުރެއެވެ.\nއެމީހުންނަށް ލިބުނީ ލޫކާ ނަމަކަށް ކިޔާ ފިރިހެން ކުއްޖެކެވެ.\nހިލަރީ އާއި މެތިއު ކައިވެނިކޮށްފައި ވަނީ 2019 ވަނަ އަހަރުގެ ޑިސެމްބަރު މަހުއެވެ. މީސްމީޑިއާގައި އޭނާގެ ހަޔާތުގެ ވާހަކަތައް ހިއްސާކުރަމުން ބުނީ އޭނާވެސް މަސައްކަތް ކުރަނީ ގޭގައި ހުރެގެން ކަމަށާއި ކޮންމެ ދުވަހަކުވެސް އެތައް ބައިވެރި ކަމެއް ކުރަން ޖެހޭ ކަމަށެވެ. އަދި ކުދިން ސްކޫލަށް ފޮނުވުމާއި ގޭގައި ގެންގުޅޭ ޖަނަވާރުންނަށް ކާން ދިނުން ފަދަ ގޭގެ ހުރިހާ ކަމެއްވެސް ކުރަނީ އޭނާ ކަމަށް ހިލަރީ ބުނެފައި ވެއެވެ.\nބޮޑު ވިޔަފާރިވެރިއެއްގެ ގޮތުގައިވެސް ފާހަގަ ކޮށްލެވޭ ހިލަރީ ޑަފް ބުނީ އޭނާގެ ކުދިންގެ ފަރާތުން ބައިވަރު ކަންކަން ތަޖުރިބާ ކުރެވިފައިވާ ކަމަށާއި ގަބޫލުކުރަން ދަތި މިންވަރަށް ކެތްތެރިވާން ވެސް ދަސްވެއްޖެ ކަމަށެވެ.\nއުމުރުން 33 އަހަރުގެ ހިލަރީ ޑަފް އެންމެ މަޝްހޫރު ވެގެންދިޔައީ ލިޒީ މެކްގުއެރޭ ސިލްސިލާ އިންނެވެ. އޭގެ ފަހުން ގިނަ ފިލްމުތަކެއްގެ ލީޑު ރޯލުން ހިލަރީ ފެނިގެން ގޮސްފައިވާ އިރު އޭނާ ފެނިގެން ގޮސްފައިވާ ފިލްމުތަކުގެ ތެރޭގައި އެޖެންޓް ކޯޑީ ބެންކް، ޗީޕާ ބައި ދަ ޑޮޒެން އަދި އޭގެ ދޭއްގެ އިތުރުން ސިންދްރެއްލާ ފަދަ ފިލްމުތައް ހިމެނެ އވެ.


REPORT: Aa sarukaaru ge dhunfathaa dhekolhu hanguraama varugadha! | Mihaaru\nމީހަކު ސިގިރޭޓެއް ނިއްވާލަނީ--. ފޮޓޯ: ހުސެން ވަހީދު/ މިހާރު\n03 ފެބުރުއަރީ 2019 - 07:23 59 comments\n"ދުންފަތުގެ އިސްތިއުމާލުކުރާ ކޮންމެ މީހަކު ވެސް، މިއަދު އަޒުމް ކަނޑައަޅަންވީ، ދުންފަތަށް އަލްވަދާއު ކިޔައި، ފުރިހަމަ ސިއްހަތަކަށް މަރުހަބާ ކިޔުމަށް،" ދުންފަތުގެ ބާވަތްތައް ޕެކެޓްކޮށް ލޭބަލް ޖެހުމާ ބެހޭ ގަވައިދު އިފްތިތާހުކުރަން މިދިއަ ބުދަދުވަހު އޮތް ރަސްމިއްޔާތުގައި ރައީސް އިބްރާހިމް މުހައްމަދު ސޯލިހު ވިދާޅުވި އެވެ.\nއެމަނިކުފާނު އޭރު އެ ހުންނެވީ ކުރީގެ ސަރުކާރުތަކަށް ނުކުރެވުނު ކަމެއް އިފްތިތާހުކުރެއްވުމުގެ ހަފުލާއެއްގަ އެވެ. ދުންފަތުގެ ގާނޫނުގެ ދަށުން ހަދަން ޖެހޭ ގަވާއިދު އެކުލަވާލައި، ގެޒެޓްކުރަން ރައީސް އޮފީހަށް ފޮނުވާފައި އޮންނަތާ ހަ އަހަރު ވެއްޖެ އެވެ. އެންމެ ފަހުން އެކަން ރައީސް އިބްރާހިމް މުހައްމަދު ސޯލިހު ކުރެއްވުމަކީ، ދުންފަތާ ދެކޮޅަށް ކުރާ މަސައްކަތަށް ލިބުނު ކާމިޔާބީއެކެވެ. މި ސަރުކާރަށް އެކަމުގައި ލިބުނު ޕްލަސް ޕޮއިންޓެކެވެ.\nރައީސް އެ ވިދާޅުވީ ރަނގަޅު ވާހަކަފުޅެކެވެ. ދުންފަތާ އަލްވަދާއު ކިޔަންވީ އެވެ. އެކަމަކު ރާއްޖޭގައި ދުންފަތުގެ އިސްތިއުމާލްކުރާ މީހުންގެ ނިސްބަތަށް ބަލާއިރު އެއީ އެހާ އަވަހަށް ފެނިދާނެ މަންޒަރެއް ކަމަކަށް ނުބެލެވެ އެވެ. އެހެންކަމުން އަދިވެސް އޮތީ ހޭލުންތެރިކަން ބޮޑުކޮށް، އޭގެ މަސައްކަތް އިތުރުކުރުމެވެ.\nދުންފަތާ ދެކޮޅަށް މަސައްކަތްކުރާ ބައެއް މީހުން ދެކޭ ގޮތުގައި ދުންފަތުގެ ގަވާއިދު ގެޒެޓްކުރުމަކީ ސަރުކާރުގެ ޖެހިލުން ކުޑަ ނިންމުމެކެވެ. އެކަމަކު ގަވައިދު އައުމާ އެކު ގިނަ ބައެއްގެ ހިތުގައި އުފެދުނު ސުވާލަކީ މިއީ އެވެ؛ ކިތަންމެ މޮޅަށް ގަވައިދެއް ހެދިޔަސް، ކަމާ ބެހޭ ފަރާތްތަކަށް އެ ތަންފީޒު ކުރެވިދާނެ ބާ އެވެ؟\nއާ ގަވާއިދުގެ ދަށުން، ވަކިން ދެން ސިނގިރޭޓެއް ނުވިއްކޭނެ އެވެ. ވިއްކަން ޖެހޭނީ ފޮއްޓެވެ. މިއީ ކޮންމެ ފަހަރަކު ސިގިރޭޓް ފޮއްޓެއް ގަތުމުގެ މާލީ ގާބިލްކަން ނެތް މީހުންނަށް އެޅޭނެ ވަރަށް ބޮޑު ހުރަހެކެވެ. ދެން އެ ގަވާއިދުން ލާޒިމްކުރާ އަނެއް ކަމަކީ ސިނގިރޭޓް ފޮށީގެ ބޭރުގައި، ދުންފަތުން ޖެހޭ ބަލިތައް ދައްކައިދޭ މަންޒަރު ހިމެނުމެވެ. ދުންފަތާ ދެކޮޅު ފަރާތްތަކުން ގަބޫލުކުރާ ގޮތުގައި، ދުންފަތުގެ ސަބަބުން ކެންސަރު ޖެހިފައިވާ މީހުންނަށް ވެފައި ހުންނަ ގޮތުގެ މަންޒަރުތައް ސިނގިރޭޓް ފޮށީގެ ބޭރުގައި ހިމަނައިފި ނަމަ، އެއާ މެދު ކޮންމެވެސް ބައެއްގެ ހިތުގައި ބިރުވެރިކަން އުފެދޭނެ އެވެ.\nދުންފަތުގެ ގަވައިދު އިފްތިތާހު ކުރުމަށް ގައުމީ ޔުނިވާސިޓީގައި ބޭއްވި ރަސްމިއްޔާތަށް ރައީސް އިބްރާހިމް މުހައްމަދު ސޯލިހް ވަޑައިގަންނަވަނީ. --- ފޮޓޯ: ނިޝާން އަލީ/ މިހާރު\nރަސްމިއްޔާތުގައި ރައީސް ވިދާޅުވި ގޮތުގައި ހަށިހެޔޮ، ދުޅަހެޔޮ ސިއްހަތެއްގެ ވެރި ބަޔަކަށް ދިވެހިން ހެދުމަކީ ސަރުކާރުގެ މުހިންމު އެއް ސިޔާސަތެވެ. އެކަމަކު ގަވައިދެއް ގެޒެޓްކޮށްލުމަކުން ދުންފަތުގެ އިސްތިއުމާލް ކުރާ މީހުން މަދުވެދާނެ ކަމަށް ރައީސް ގަބޫލުފުޅެއް ނުކުރައްވަ އެވެ. ސިނގިރޭޓް ފޮށީގައި ތަތްކޮށްލާ ލޭބަލަށް ވުރެ، ދުންފަތާ ދެކޮޅަށް ހިތުގައި ތަތްކޮށްލާ ލޭބަލްގެ ބާރު މާ ގަދަވާނެ ކަމަށް ވިދާޅުވި އެވެ.\nMay 31 in feshigen vaki cigarette vikkun manaa!\nޓޮބޭކޯ ކޮންޓްރޯލް ބޯޑުގެ މެމްބަރު އަދި އޭޑީކޭގެ މެނޭޖިން ޑިރެކްޓަރު އަހުމަދު އަފްއާލް ވިދާޅުވީ ސިނގިރޭޓު ފޮށީގެ ބޭރުގައި މަންޒަރު ހިމެނޭ ގޮތަށް ލޭބަލެއް ޖެހުމުން ދުންފަތާ ދުރަށް ދާ މީހުން ގިނަ ކަމަށެވެ. ދުނިޔޭގެ ގައުމުތަކުގައި އެއީ ކާމިޔާބު އުކުޅެއް ކަމަށް އޭނާ ވިދާޅުވި އެވެ. އެހެންކަމުން އޭނާ ގަބޫލުކުރައްވަނީ ހަގީގީ މަންޒަރު ހުންނަ ފޮޓޯއެއް ސިނގިރޭޓު ފޮށީގެ ބޭރުގައި ތަތްކުރުމުން ދުންފަތާ ދުރަށް ދާ ދިވެހިން ވެސް ގިނަވާނެކަމުގެ ޔަގީން ކަން އޮތް ކަމަށެވެ. އަދި ސްކޫލް ކުދިންނާއި އަލަށް ސިނގިރޭޓު ބޯން ފަށާ ކުދިން ވެސް އެކަން ނުކޮށް ދޫކޮށްލުމުގެ ފުރުސަތު ބޮޑު ކަމަށް އޭނާ ވިދާޅުވި އެވެ.\n"އަލަށް ފަށަން އުޅޭ މީހުން އެ ފޮށި ގަންނަން ޖެހިލުން ވާނެ. ސިނގިރޭޓު ބޯ މީހުން އާންމުކޮށް މި ފަށަނީ ދެ ރުފިޔާ ދީގެން. ބައެއް ފަހަރު އިންޓަވަލަށް ދޭ ރުފިޔާކޮޅު އެއްކޮށްލައިގެން ވެސް ސިނގިރޭޓު ގަނެގެން ބޮއެ. އެކަމަކު، އާ ގަވައިދަކީ އެފަދަ މީހުންނަށް ވެސް ބޯން އެޅޭ ހުރަހެއް،" އަފްއާލް ވިދާޅުވި އެވެ.\nސިނގިރޭޓް ފޮއްޓެއްގައި ސިއްހަތުގެ އިންޒާރު ދީފައި-- މިހާރު ފޮޓޯ\nވަކި ސިނގިރޭޓު ވިއްކުން މަނާކުރުން ގިނަ ބަޔަކު ސިފަކުރީ މި އަހަރުގެ އެންމެ އުފާވެރި ހަބަރުގެ ގޮތުގަ އެވެ. އެކަމަކު ބައެއް މީހުންގެ ހިތުގައި އަދިވެސް އުފެދޭ ސުވާލަކީ ގަވައިދު އޮތަސް ފިޔަވަޅު އެޅިދާނެތޯ އެވެ.\nގަވާއިދު ތަންފީޒުކުރުން، އެންމެންގެ ވެސް ޒިންމާއެއް\n"ވަކި ސިނގިރޭޓު ދެން ވިއްކާނީއެއް ނޫން. ރައްޓެހިކަމުގެ ގޮތުން ދޭނީ. ފިހާރައިގެ ސޭޓު ވެސް އެ ތަނަށް ވަންނަ ރައްޓެހިންނަށް ދޭނީ. އެމީހުން ނުކުންނަމުން 4ރ. ނޫނީ 5ރ. ދިއްކޮށްލުމަކީ އެހެން ކަމެއް،" "މިހާރު" އޮންލައިނަށް ކިއުންތެރިޔަކު ފޮނުވި ކޮމެންޓެއްގައިވެ އެވެ.\n"މަނާ ކިތައް ކަންތައް މި ގައުމުގައި އެބަ ކުރޭތަ؟ ފިޔަވަޅެއް ނޭޅެއޭ. އެއީ މައްސަލައަކީ،" އެހެން ކޮމެންޓެއްގައިވެ އެވެ.\nއަފްއާލް ވިދާޅުވި ގޮތުގައި ގަވައިދު ތަންފީޒު ކުރުމަކީ ފުލުހުންނާއި ހެލްތު މިނިސްޓްރީ ނުވަތަ ހެލްތު ޕްރޮޓެކްޝަން އެޖެންސީ (އެޗްޕީއޭ) ގެ ހަމައެކަނި ޒިންމާއެއް ނޫނެވެ. ގަވައިދު ތަންފީޒު ކުރުމުގައި ރާއްޖޭގައި އުޅޭ ކޮންމެ މީހެއްގެ ރޯލު ވެސް ބޮޑު ކަމަށް ވިދާޅުވި އެވެ.\n"ގާނޫނާއި ގަވައިދުތައް ހަދަނީ އެންމެން އެއަށް އަމަލު ކުރަން. ފިހާރައިގައި އިންނަ މީހާ އާއި ފިހާރައިގެ ވެރިމީހާ އާއި ފިހާރަ އަށް ވަންނަ މީހާ ވެސް ގާނޫނާއި ގަވައިދުތަކަށް އަމަލު ކުރަން ޖެހޭ. ގަވައިދު ތަންފީޒު ވާނެތޯ ސުވާލު އުފައްދަނީ ފަރުދީ ޒިންމާ އަދާނުކުރަން ވެގެން،" އަފްއާލް ވިދާޅުވި އެވެ.\nއޭނާ ވިދާޅުވި ގޮތުގައި ކޮންމެ މީހެއް ވެސް ގާނޫނާއި ގަވައިދުތަކަށް ހުރުމަތްތެރިކޮށް ހިތުމަކީ ފަރުދީ ޒިންމާއެކެވެ. އަދި ފުލުހުންނާއި އެޗްޕީއޭ ފަދަ ތަންތަނުން ގަވައިދު ފުރިހަމަ އަށް ތަންފީޒު ކުރާނެ ކަމުގެ ޔަގީންކަން އެބަ އޮތް ކަމަށް ވެސް އޭނާ ވިދާޅުވި އެވެ.\nއިންޒާރުގެ ފޮޓޯ އާއި މެސެޖް ލިޔެފައިވާ ސިނގިރޭޓު ފޮއްޓެއް: މެއި 31 އިން ފެށިގެން ރާއްޖޭގައި ވެސް ސިނގިރޭޓް ވިއްކޭނީ އެގޮތަށް ފޮޓޯ ޖަހައިގެން\n"ރެސްޓޯރަންޓެއްގައި ސިނގިރޭޓު ބޯން އިންނަ މީހަކު، އޭނާގެ ދަރިފުޅު ވަނީމަ ސިނގިރޭޓުގެ ދުން ދޫކުރާކަށް ބޭނުމެއް ނުވާނެ. އެއީ އޭނާ ހިތްހަމަޖެހޭ ކަމަކަށް ނުވާތީ. އެކަމަކު ދަރިފުޅު ދިޔައީމަ، އެހެން މީހެއްގެ މޫނަށް ދުންތައް މި ބުރުވާލަނީ،" އަފްއާލް ވިދާޅުވި އެވެ.\nދިވެހިންގެ ދިރިއުޅުމުގެ އާދަތައް ހުރި ގޮތުން ރާއްޖޭގައި މިހާރު އެންމެ ގިނަ މީހުން މަރުވަނީ، ގައިން ގަޔަށް ނާރާ ބަލިތަކުގަ އެވެ. އެގޮތުން ކޮންމެ އަހަރަކު މަރުވާ މީހުންގެ 84 ޕަސެންޓް މީހުން މަރުވަނީ ކެންސަރާއި، ހިތުގެ ބަލިތަކާއި، ސްޓްރޯކާއި، ފުއްޕާމޭގެ ބަލިތަކާއި ކިޑްނީއާ ގުޅުން ހުރި ބަލިތަކުގަ އެވެ.\nކަމާ ބެހޭ މާހިރުން ލަފާކުރާ ގޮތުގައި މިފަދަ ބަލިތައް ޖެހުމުގައި ދުންފަތް މައިގަނޑު ރޯލެއް ކުޅެ އެވެ. ރާއްޖޭގައި ކޮންމެ ދެ ދުވަހުން އެއް ދުވަހު، ދުންފަތުގެ ސަބަބުން ޖެހޭ ބަލިތަކުގައި، ދިވެއްސަކު މަރުވެ އެވެ. އަހަރަށް ބަލާ ނަމަ އެއީ 178 މީހުންނެވެ. އެހެންކަމުން ދުންފަތަކީ ދިވެހިންނަށް ވެސް އޮތް ބޮޑު ބިރެކެވެ.\nއެ ބިރުވެރިކަމުން ރައްކާތެރިވާން، ރައީސް އިބްރާހިމް މުހައްމަދު ސޯލިހުގެ ސަރުކާރުން ގެޒެޓްކުރި ގަވާއިދަކީ ލިބުނު އިތުރު އެހީއެކެވެ. އެއީ މީގެ ކުރީގެ ސަރުކާރުތަކަށް ނުކުރެވުނު، ކުރަން ބޭނުންނުވި ކަމެކެވެ. ދެން އޮތީ ގަވައިދު ތަންފީޒު ކުރުމެވެ.\nއިތުރު ލިޔުންތައް ދުންފަތުގެ އިސްތިއުމާލުކުރުން ސިއްހަތު ދުންފަތް ދުންފަތާ ބެހޭ ގާނޫނު ދުންފަތާ ބެހޭ ގަވާއިދު އޭޑީކޭ އަހުމަދު އަފްއާލް\nދުންފަތުގެ ގާނޫނާއި ގަވާއިދުތައް އިސްލާހުކުރަނީ\n18 hours ago 109


Alhugandaai Havaalu Kuree Enme Kameh, Eii Riyaasathu Vashaa Fence Jehun - Moosa - Vaguthu\nއަޅުގަނޑާއި ހަވާލު ކުރީ އެންމެ ކަމެއް، އެއީ ރިޔާސަތު ވަށާ ފެންސު ޖެހުން - މޫސަ\nމިވީ ދުވަހު މަޖިލީހުގައި ހަވާލު ކުރައްވާފައިވަނީ އެންމެ ކަމެއް ކަމަށާއި އެއީ މަޖިލީހުގެ ރިޔާސަތު ވަށާ ފެންސެއް ޖެހުން ކަމަށް މަޖިލީހުގެ ނައިބު ރައީސް މޫސާ މަނިކު ވިދާޅުވެއްޖެއެވެ.\nމިއަދު ބޭއްވި ނޫސްވެރިންގެ ބައްދަލުވުމުގައި ވާހަކަދައްކަވަމުން މޫސަ ވިދާޅުވީ 17 ވަނަ މަޖިލީހުގައި މަޖިލީހުގެ ނައިބް ރައީސަކަށް އަހުމަދު ނާޒިމް ހުންނެވި އިރު މަޖިލީހުގެ އިދާރީ ކަންތައްތައް ހަވާލުކޮށްފައި އޮންނަނީ ނާޒިމް އާއި ކަމަށެވެ.\n" 18 ވަނަ މަޖިލީހުގައި ނައިބް ރައީސާ އެފަދަ މަސައްކަތެއް ހަވާލުކޮށްފައި ނުވޭ. މިހާތަނަށް އައި އިރު ހަވާލު ކުރެއްވީ މަޖިލީހުގެ ރިޔާސަތު ވަށާ ފެންސެއް ޖެހުމަށް. އެކަން އަޅުގަނޑު ފުރިހަމަ ކުރިން" މޫސަ ވިދާޅުވިއެވެ.\nމީގެ އިތުރުން މެންބަރުންގެ ކާރުތައް ޕާކިން އޭރިއާގައި ޕާކު ނުކުރެވޭތީ އެމައްސަލަ ހައްލު ކުރުމަށް ފުލުހުންނާއި މަޝްވަރާ ކުރުމަށްފަހު ރައީސަށް ހުށަހެޅުމުން އެކަން ބާއްވަން އެންގުމުން އެމަސައްކަތް ވެސް ބާއްވާފައި ވާނެ ކަމަށް މޫސަ ވިދާޅުވިއެވެ.\nއިދިކޮޅު ފަރާތްތަކުން މަޖިލީހުގެ ޖަލްސާތަކަށް ހުރަސް އެޅުމުގެ ގޮތުން އިހުތިޖާޖު ކުރަމުންދާތީ، ރިޔާސަތާ ކައިރި ނުވެވޭ ގޮތަށް އިދާރީ މޭޒާއި ރިޔާސަތު އުސްކޮށް ވަށައިގެން ލަކުޑިން އުސް "ފާރެއް" ޖަހައި ރިޔާސަތު އުސްކޮށްފައިވަނީ މިދިޔަ އަހަރު އޮކްޓޯބަރު މަހުއެވެ.\nވެރިކަން ކުރާ ޕީޕިއެމްގެ ޕީޖީ ލީޑަރު އަހުމަދު ނިހާން ހުސައިން މަނިކު ވިދާޅުވި ގޮތުގައި އެ ބަދަލުގެ މޭސްތިރިއަކީ މޫސައެވެ. މޫސަ އޭރު ވިދާޅުވީ އިދިކޮޅު ފަރާތްތަކުން މަޖިލީހުގައި އިހުތިޖާޖު ކުރަމުންދަނީ ކުރަން އުޅުނު ކަންތައްތައް ކާމިޔާބު ނުވުމުން ގަންނަ ލަދު ފޫބެއްދުމަށް ކަމަށެވެ.\nމޫސަ ވަނީ އިިދިކޮޅު ފަރާތްތަކުގެ އިހުތިޖާޖަށް ދޫނުދޭނެ ކަމަށާއި ސަރުކާރުން ބޭނުންވާ ކަންކަން މަޖިލީހުގެ ތެރެއިން ކުރަމުން ގެންދާނެ ކަމަށް އޭރު ވިދާޅުވެފައެވެ.\nދާއިރާގެ ކޮންމެ މީހެއްގެ ހާލު ބެލޭނެ، ކެމްޕޭނުގައި ގެންގުޅުނު ލިސްޓު އޮންނާނެ: ރީކޯ\nއޮކްޓޯބަރ 25, 2018 14:41\nތި މޫސައަކީވެސް އަދުރޭ ، ނިހާނު މެންގެ ލިސްޓްގައި ހިމަނަން ޖެހޭ މީހެއް !\nއޮކްޓޯބަރ 25, 2018 15:08\nމަޞީޙުގެ ރައީސްކަން ދަމަހައްޓަން ރިޔާސަތުވެސް ކަލެއާ ހަވާލުކުރި!\nއޮކްޓޯބަރ 25, 2018 15:28\nކެޔޮގަނޑު ކަޑާލީމާ ގަހުގެ ބޭނުމެއް ނޯންނާނެދޯ\nއޮކްޓޯބަރ 25, 2018 15:33\nހޫން ދެންބުނޭ ތިމަންނާ ހުރީ ބަސްނުވިކޭ އޮޑިޔަކައްއެރިފަ އޭ\nއޮކްޓޯބަރ 25, 2018 21:56\nވައި ޖެހޭ ދިމާލައް އޮޑި އެބުރެން ފަށައިފި، ހީވަނީ ހަމަ ފަތިސް ހަނދުވަރުގެ އާ ބައެއްހެން، ޒޫނާ، ޖިއްނި ކަމިން،\nއޮކްޓޯބަރ 26, 2018 18:52\nއޮކްޓޯބަރ 25, 2018 22:04\nމުޅިންވެސް މިފެންވަރު މީހުން މިގައުމުގައި މިއުޅެނީ !


Hulhumale akee nidhan dhaa thaneh, bridge aa eku ekan badhal vaane: Muiz | Mihaaru\nބްރިޖްގެ މަސައްކަތް ކުރަން ހަދާފައިވާ ޕްލެޓްފޯމް. ބްރިޖުގެ މަސައްކަތް 2018 ގެ ޖުލައި މަހު ނިންމުމަށް ދަނީ މަސައްކަތް ކުރަމުން.--. ފޮޓޯ:ނިޝާން އަލީ/މިހާރު\nހުޅުމާލެއަކީ ނިދަން ދާ ތަނެއް، ބްރިޖާއެކު އެކަން ބަދަލުވާނެ: މުއިއްޒު\n21 ޖުލައި 2016 - 12:00 37 comments\nހުޅުމާލެ އަކީ މީހުން ނިދަން ދާ ތަނެއް ކަމަށާއި އެކަން ނިމުމަކަށް ގެންނާނެ ކަމަށް ހައުސިން މިނިސްޓަރު ޑރ.މުހައްމަދު މުއިއްޒު މިއަދު ވިދާޅުވެއްޖެ އެވެ.\nނެޝަނަލް ބިއުރޯ އޮފް ސްޓެޓިސްޓިކްސް އިން ބޯހިމެނުމާ ގުޅޭ ހައުސިން ބައި އާންމުކުރުމަށް ޗަންޕާ ސެންޓްރަލް ހޮޓަލްގައި މިއަދު ބޭއްވި ރަސްމިއްޔާތުގައި ވާހަކަ ދައްކަވަމުން މުއިއްޒު ވިދާޅުވީ ހުޅުމާލެ ތަރައްގީ ނުވާ ކަމަށާއި އެ ރަށުގައި ހުރީ ހަމައެކަނި ފްލެޓުތަކެއް އެކަނި ކަމަށެވެ.\nސެންސަސް ހައުސިން ޗެޕްޓާ ލޯންޗު ކުރުމަށް ޗަމްޕާ ސެންޓްރަލް ހޮޓަލްގައި ބޭއްވި ރަސްމިއްޔާތުގައި މުއިއްޒު ބައިވެރިވެވަޑައިގަންނަވަނީ. - ފޮޓޯ: ހައުސިން މިނިސްޓްރީ\nމީގެ އިތުރުން ރަށްތައް ބެހިފައި އޮތް ގޮތުން ވިއްސާރަ ދުވަހަކާ ދިމާވެއްޖެނަމަ، ހުޅުލެ އާއި ހުޅުމާލެއަށް ދިއުމަކީ ދަތިކަމެއް ކަމަށް އޭނާ ފާހަގަކުރެއްވި އެވެ. ނަމަވެސް މާލެ އާއި ހުޅުލެ ގުޅާލެވުމުމަކީ ރާއްޖޭގެ ތަރައްގީއަށް އެޅޭ ފާލަމެއްގެ ގޮތުގައި މިނިސްޓަރު މުއިއްޒު ސިފަ ކުރެއްވި އެވެ.\n"ވަޒީފާ އިތުރުވެ، ސަރުކާރުގެ މުއައްސަސާތައް ބިނާކުރެވި ހަގީގީ ސިޓީއަކަށް އަދި ބަދަލެއް ނުވޭ. ނިދަން ބޭނުންކުރާ ތަނަކަށް އެކަނި ހުޅުމާލެ އަދި އޮތީ. ސަބަބަކީ ދަތުރުފަތުރުގެ ދަތިކަން އޮތުމުގެ ސަބަބުން." ހައުސިން މިނިސްޓަރު ވިދާޅުވި އެވެ.\nމުއިއްޒު ވިދާޅުވީ މި ބްރިޖު އެޅުމުން ހުޅުމާލެ ތަރައްގީވެ، އެކިއެކި ކަންކަމަށް ބިންތައް ނަގާ ފަރާތްތަކުން އެތަންތަން ތަރައްގީކޮށް، ވަޒީފާ އާއި ވިޔާފާރީގެ ފުރުސަތު ލިބި ހަގީގީ ނަފާ ލިބޭނެ ކަމަށެވެ.\nހަމައެއާއެކު މާލޭގެ ތޮއްޖެހުމަށް ލުޔެއް އައިސް، މާލޭ އާއި އަތޮޅުތެރޭގެ ރަށްރަށުގައި ދިރިއުޅޭ މީހުންނަށް ހުޅުމާލޭގެ އުޅެވޭނެ ގޮތްވުމަކީ ސަރުކާރުގެ ތަސައްވުރެއް ކަން އޭނާ ފާހަގަކުރެއްވި އެވެ.\nބްރިޖްގެ މަސައްކަތުގައި ސީސީސީސީގެ މުވައްޒަފުން ހަރަކާތްތެރިވަނީ. ބްރިޖާއެކު މާލެ ތޮއްޖެހިފައި އޮތް އޮތުން ނިމުމަކަށް އަންނާނެ ކަމަށް މިނިސްޓަރު ވިދާޅުވި. --ފޮޓޯ: ނިޝާން އަލީ/ މިހާރު\nމުއިއްޒު ވިދާޅުވި ގޮތުގައި ގެދޮރުވެރިކުރުމަކީ ރައީސް އަބްދުﷲ ޔާމީންގެ ސިޔާސަތުގެ ތެރޭގައި ހިމެނޭ އެންމެ މުހިންމު އެއް ސިޔާސަތެވެ. އާބާދީގެ ގިނަ އަދަދެއްގެ މީހުން މާލޭގައި ދިރިއުޅޭއިރު، ސަރުކާރުގެ ސިޔާސަތަކީ މާލޭގެ އިތުރުން ތަރައްގީ ކުރަން ހުރި ރަށްތައް ތަރައްގީ ކުރުން ކަމަށް އޭނާ ވިދާޅުވި އެވެ.\nޒުވާނުންގެ ސިޓީއަކަށް ހުޅުމާލެ ހަދަނީ މާލެ ތޮއްޖެހިފައި އޮތް އޮތުން، ނިމުމަކަށް ގެނެސް މާލެ އާއި އަތޮޅު ތެރޭގައި ދިރިއުޅުމުގެ ތަނަވަސްކަން އިތުރަށް ހޯދައި ދިނުމަށް ޖާގަ ދިނުމާއި ޒުވާނުންނަށް ގެދޮރުވެރިކަން ފޯރުކޮށްދިނުން ކަމަށް އޭނާ ވިދާޅުވި އެވެ.\n" ހުރިހާ ރަށެއްގައި ތަރައްގީގެ މަޝްރޫއުތައް ކުރިއަށް އެބަދޭ. މާލެ ސަރަހައްދު ތަރައްގީ ކުރުމަށް ގިނަ ކަންތައްތަކެއް ދަނީ ކުރަމުން." މުއިއްޒު ވިދާޅުވި އެވެ.\nއިތުރު ލިޔުންތައް ހުޅުމާލެ ހައުސިން މިނިސްޓަރު ހައުސިން ޔުނިޓް ކުރީގެ މިނިސްޓަރު ޑރ. މުހައްމަދު މުއިއްޒު މާލެ-ހުޅުމާލެ ބްރިޖު ސިނަމާލެ ބްރިޖު\n1 year ago 66\nބްރިޖުގެ ފީ ނެގުން އާ ސަރުކާރަށް ދޫކޮށްލައިފި\n2 years ago 73\nބްރިޖުގެ ހިތްގައިމު މަންޒަރުތަކާއި ޝުއޫރުތައް


Island president ge agayah veli vany tha?\nއައިލެންޑް ޕްރެޒިޑެންޓްގެ "އަނގަޔަށް ވެލި" ވަނީ ތަ؟\n27 ޖެނުއަރީ 2021 - 08:50:37\nދިވެހިރާއްޖެއަކީ ޖަޒީރާވަންތަ ގައުމެކެވެ. ރާއްޖޭގެ ކުދި ރަށްތައް ވަނީ ފެހި ގަސްތަކާއި ރުށްތަކުން ޖަރީވެފައެވެ. ރީތި ދޮންވެލި ގޮނޑުދޮށާއި ނޫކުލައިގެ ރިތި މޫދަކީ ރާއްޖޭގެ ފަހުރާއި ނަސީބެވެ.\nނަމަވެސް މިއަދު މި ފެންނަނީ އެ ގުދްރަތީ ނަސީބަށް ބަޔަކު އަރައިގަނެގެން އުޅޭ މަންޒަރަވެ. އަދި އެކަން ހުއްޓުވަން ރާއްޖޭގެ ސަރުކާރުން ނުކުޅެދޭ މަންޒަރެވެ.\nއެމްޑީޕީގެ ސަރުކާރަކީ އަބަދުވެސް ރާއްޖޭގެ ޖަޒީރާވަންތަކަށް ދަމަހައްޓަން އެތައް ވައުދުތަކެއް ވާ ބައެކެވެ. އެމީހުންގެ ސަރުކާރުގައި ރާއްޖޭގެ ގުދުރަތީ ނިޒާމުތައް ރައްކާތެރި ކޮށްދޭނެ ކަމުގެ އެތައް ވައުދުތަކެއްވާ ބައެކެވެ.\nހާއްސަކޮށް އެމްޑީޕީގެ ރައީސް، ރައީސް މުހައްމަދު ނަޝީދަކީ ތިމާވެށި ރައްކާތެރިކޮށްދިނުމަށް ކުރީ ސަފުގައި އަޑުގަދަ ކުރާ ބޭފުޅެކެވެ. އެބޭފުޅާގެ ބަހުރުވައިން ނަމަ އެއީ ތިމާވެށީގެ ބައްޕައެވެ.\nއެގޮތުން ރައީސް ނަޝީދުގެ ސަރުކާރުގައި ރާއްޖޭގެ ކަނޑުއަޑީގައި ކެބިނެޓް މީޓިން ބާއްވާ ރާއްޖޭގެ ގުދުރަތީ ނިޒާމަށް ދިމާވެފައިވާ ކަންކަން ދެނެގަނެ އެކަން ހައްލުކުރައްވަން މަސައްކަތްތަކެއް ވަނީ ކޮށްފައެވެ. އަދި ބައިނަލްއަގުވާމީ މަޝްރަހުގައި ވެސް ރާއްޖެ ވަނީ ރައީސް ނަޝީދުގެ ދައުރުގައި އެކި އެކި ތިމާވެއްޓާ ގުޅުން ހުރި އެއްބަސްވުންތަކުގައި ސޮއިކޮށްފައެވެ. މި ސަބަބުތަކާ ހުރެ ދުނިޔޭގައި އެ މަނިކުފާނު މަޝްހޫރުވެފައިވަނީ އައިލެންޑް ޕްރެޒިޑެންޓްގެ ނަމުންނެވެ.\nނަމަވެސް އެބޭފުޅާގެ ވެރިކަމުގެ ދުވަސްތައް އޮޔާގޮސް މިހާރު އަނެއްކާވެސް އެމްޑީޕީގެ އާ ސަރުކާރެއް މި ވަނީ ކުރިމަތީގައެވެ. ތިމާވެއްޓަށް އެތައް ކަންތައް ކޮށްދިނުމުގެ ފޮނި އަދި ބޮޑެތި ވައުދުތަކާ އެކުގައެވެ. އަދި އެ ޕާޓީގެ ބާނީ މިހާރު އެ ހުންނެވީ ގައުމުގެ ތިން ބާރުގެ ތެރެއިން އެއްބާރުގައެވެ. ގާނޫނު ހަދާ މަޖްލީހުގެ ރައީސްގެ މަގާމުގައެވެ. ނަމަވެސް ރާއްޖޭގެ ތިމާވެއްޓާ ގުޅޭ ގޮތުން ވި ވައުދުތައް މިއަދު ވަނީ އޮޔާލާފައެވެ. ދާދި ފަހުން ކަނޑާލި ފިނޮޅުގެ މެދުން އޮއި ދާ ބީދައިންނެވެ.\nސައުދީއަށް ތެޔޮވަޅެއް މުހިންމުވާ ގޮތަށް ރާއްޖެއަށް ފިނޮޅަކީ މި ގައުމުގެ ރަން ބިސް އަޅާ ކުކުޅެވެ. ރާއްޖޭގެ ރީތިކަމަށް އިތުރުވާ ބޮޅެކެވެ. ނަމަވެސް ބިދޭސީންނާއި ދިވެހިންގެ ބަޔަކު ވެގެން އެތަން ސުންނާފަތި ކުރިއިރު ވެސް ދަ އައިލެންޑް ޕްރެޒިޑްންޓް ހުރީ ހަނެވެ.\nމީގެ އިތުރުން ވެސް މާފުށީގެ ކުނީގެ މައްސަލައިގައި ވެސް އެމަނިކުފާނު މާބޮޑު ސަމާލުކަމެއް ނުދެއްވައެވެ. ރާއްޖޭގެ ތިމާވެށި ކުނިވެގެން ދާތަން އެމަނިކުފާނުގެ ލޮލަށް ހަމަ ގައިމު ވެސް ފެންނާނެވެ.\nކަން މިހެން ހުރިއިރު ތިމާވެއްޓޭ ކިޔައިގެން އެންމެ އަޑު ގަދަކޮށް ވަކާލާތުކުރި ބޭފުޅަކު، މިއަދު މަޖިލީހަށް ތިމާވެށި ހިމާޔަތް ކުރާ ޖަމިއްޔާތަކުން ހުށަހަޅާ މައްސަލަތަކަށް އެދެވޭ ޖަވާބެއް ނުދެއްވާ ކަމީ ވެސް ފެންނަން އޮތް ހަގީގަތެކެވެ.\nމި ސަރުކާރު ވެރިކަމަށް އައިއިރު އީޕީއޭ މިނިވަން މުއައްސަސާއަކަށް ވެސް އަދި ހެދިފައެއް ނެތެވެ. ބޭރުގެ ބިދޭސީން ރާއްޖޭގެ ރަން ވަޅުތައް ހަލާކު ކުރަމުންދާއިރު އެމަނިކުފާނު ގެންގުޅުއްވި އެއްވެސް ދިރުމަކަށް ގެއްލުން ނުދޭނެ ކަމުގެ ވައުދު ކޮބާ ހެއްޔެވެ؟\nވޯލްޑް ލީޑިން ޑެސްޓިނޭޝަންގެ ގުދުރަތީ ރީތިކަމަށް މަކަރުވެރި ބިދޭސީން އަރާ ސުންނާފަތި ކޮށްލާއިރުވެސް "ދަ އައިލެންޑް ޕްރެޒިޑެންޓް" ހުންނެވީ އަނގައިގައި ބޮޑު ތަޅު އަޅުވައިގެންނެވެ.


SunOnline: Hayyaru kuri meehunnah hamala eh raavaakamuge thuhumathu\nހައްޔަރުކުރި މީހުންނަށް ހަމަލާއެއް ރާވާކަމުގެ ތުހުމަތު\n29 May 2021, 17:47\n--- ސަން ފޮޓޯ/ މުހައްމަދު މުޒައްޔިން ނާޒިމް\nޓެރަރިޒަމްގެ ތުހުމަތުގައި މިފަހުން މާލޭ ސަރަހައްދުން ހައްޔަރުކުރި ހަތަރު މީހުންނަށް ވެސް މުޖުތަމައަށް ނުރައްކާތެރި ޓެރަރިސްޓް ހަމަލާއެއް ރާވާކަމުގެ ތުހުމަތު ފުލުހުން ކޮށްފި އެވެ.\nމާލެ ސަރަހައްދުގައި ފުލުހުން ކުރިއަށް ގެންދިޔަ އޮޕަރޭޝަނެއްގައި ހައްޔަރުކުރި ހަރުކަށި ފިކުރުގެ ހަތަރު މީހުންގެ ބަންދަށް ވެސް ކޯޓުން ވަނީ 15 ދުވަސް ދީފަ އެވެ.\nއެމީހުންނަކީ މެއި ހަ ވަނަ ދުވަހު، ރައްޔިތުންގެ މަޖިލީހުގެ ރައީސް އަދި ކުރީގެ ރައީސް މުހައްމަދު ނަޝީދަށް އަމާޒުކޮށް ދިން ހަމަލާއާ ގުޅުންހުރި ކަމަށް ތުހުމަތު ކުރެވޭ ބައެއްކަން ނުވަތަ ނޫންކަން ފުލުހުން އަދި ކަށަވަރެއް ނުކޮށްދެ އެވެ.\nޓެރަރިޒަމްގެ ތުހުމަތުގައި ބަންދުކުރި މީހުންނަކީ ވަކިން ޖަމާއަތް ހަދައިގެން ނަމާދުކޮށް، ހަރުކަށި ފިކުރު ފެތުރުމުގެ މަސައްކަތް ކުރާ ބައެއް ކަމަށް ފުލުހުން ތުހުމަތު ކުރެ އެވެ.\nހަމައެއާއެކު ޓެރަރިސްޓް ޖަމާއަތަކަށް ތާއީދުކުރާ ކަމަށާއި ޖިހާދުގެ ނަމުގައި ބޭރުގެ ހަނގުރާމަތަކަށް މީހުން ރެކްރޫޓް ކުރުމާުގެ ތުހުމަތު ވެސް ވަނީ ކޮށްފަ އެވެ.\nއޭގެ އިތުރުން، ނުރައްކާތެރި ޓެރަރިޒަމްގެ ހަމަލާއެއް ދޭން ރަވާކަމުގެ ތުހުމަތު ވެސް ފުލުހުން ވަނީ ކޮށްފަ އެވެ. ފުލުހުން ބުނެފައި ވަނީ އެއީ މުޖުތަމައުގ ސަލާމަތާ ގުޅިފައިވާ އަދި މުޖުތަމައަށް ބޮޑު ގެއްލުމެއް ލިބޭނެ ފަދަ ހަމަލާއެއް ކަމަށެވެ.\nސަލާމަތީ ބާރުތަކުން ހާއްސަ އޮޕަރޭޝަންތަކެއް ފަށާފައި ވަނީ، މެއި ހަ ވަނަ ދުވަހު ރައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދަށް އަމާޒުކޮށް ދިން ހަމަލާއާ ގުޅިގެންނެވެ.\nއެ ހަމަލާއާ ގުޅިގެން މީގެ ކުރިން ހައްޔަރުކޮށްފައި ވަނީ މއ. ފޭރުގެ، މުޖާޒު އަހުމަދު، 21، ގއ. ކޮނޑޭ، ފޮޅޭމާ، ތަހުމީން އަހުމަދު، 32، ވ. ތިނަދޫ، ހިޔާ، އަދުހަމް އަހުމަދު ރަޝީދު، 26 އަދި ލ. ގަން، ދުންފިނިއުފާ، އަހްމަދު ފާތިހު، 23 އެވެ. އެމީހުންނަކީ ހަރުކަށި ފިކުރުގެ ބައެއް ކަމަށް ވަނީ ތުހުމަތުކޮށްފަ އެވެ.\nނަމަވެސް ޓެރަރިޒަމާ ދެކޮޅަށް ކުރިއަށް ގެންދާ އޮޕަރޭޝަންގައި މިހާތަނަށް އައްޑޫ ސިޓީ އިން ހަތް މީހަކާއި މާލެ އިން ވެސް މީހަކު ހައްޔަރުކޮށްފައިވެ އެވެ.


"Libey" Futsal mubaarathuge furusathu Gemanafushi adhi Gahdhoo ah hulhuvaalaifi - Vaguthu\nލިބޭ ފުޓްސަލް މުބާރާތުގެ ފުރުސަތު ގެމަނަފުއްޓާއިި ގައްދޫއަށް ހުޅުވާލައިފި\nގއ.ކަނޑުހުޅުދޫއަށް ނިސްބަތްވާ ކަންމަތި ސްޕޯޓްސް ކުލަބުގެ ފަރާތުން އިންތިޒާމުކޮށްގެން ބާއްވާ "ލިބޭ" ފުޓްސަލް މުބާރާތުގައި ބައިވެރިވުމުގެ ފުރުސަތު ގއ.ގެމަނަފުއްޓާއި ގދ.ގައްދޫގެ ޓީމުތަކަށް ހުޅުވާލައިފިއެވެ.\n"ވަގުތު ސްޕޯޓްސް" އަށް މައުލޫމާތުދެމުން މުބާރާތުގެ އިސް އޮފިޝަލަކު ބުނީ އިތުރު ރަށްތަކަށް ހުޅުވާލީ ތަރުހީބު ރަނގަޅުވުމުން ކަމަށާއި ކަމާބެހޭ ފަރާތްތަކުގެ އިރުޝާދާއި ލަފާގެ މަތިން ކަމަށެވެ.\nރާއްޖޭގެ މަގުބޫލު އޮންލައިން މާކެޓެއް ކަމަށްވާ "ލިބޭ" ގެ މެއިން ސްޕޮންސާއާއެކު ބާއްވާ މި މުބާރާތަކީ އަހަރުގެ ފަހުކޮޅު ހުވަދޫ އަތޮޅުގައި ބާއްވާ އެންމެ ފޯރިގަދަ ފުޓްސަލް މުބާރާތެވެ. މި މުބާރާތުގައި ވާދަކުރާ ޓީމުތަކަށް ރާއްޖޭގެ ނަން މަޝްހޫރު ފުޓްސަލް ކުޅުންތެރިން ކުޅެން ނިންމާފައިވާ ކަމަށާއި މުބާރާތުގެ ފޯރި ވަރަށް ބޮޑު ކަމަށްވެސް އިންތިޒާމުކުރާ ފަރާތުން މައުލޫމާތުދެއެވެ.\nމުބާރާތުގައި ބައިވެރިވުމުގެ ފުރުސަތު ހުޅުވާލާފައިވަނީ 1 އޮކްޓޯބަރުގައެވެ. އެންމެ ފުރަތަމަ ބައިވެރިވުމުގެ ފުރުސަތު ހުޅުވާލީ ކަނޑުހުޅުދޫގެ ޓީމުތަކަށެވެ. ނަމަވެސް މުބާރާތުގެ ފޯރި އިތުރަށް ވަރުގަދަވުމާއި އެކު އިތުރު ޓީމުތަކަށް ހުޅުވާލީއެވެ. ބައިވެރިވުމަށް އެދި ފޯމު ހުށައެޅުމުގެ އެންމެ ފަހު ތާރީހަކީ އޮކްޓޯބަރު 25 އެވެ.\nމުބާރާތުގެ ކުޅުން ފެށުމަށް ނިންމާފައިވަނީ ނޮވެމްބަރު 20 ގައެވެ. މުބާރާތުގައި ބައިވެރިވެވޭނީ ނޮވެމްބަރު 20 ގެ ކުރިން އުމުރުން 15 އަހަރު ފުރިފައިވާ ކުޅުންތެރިންނަށެވެ. ރަށުން ބޭރުން އަންނަ ޓީމެއްގައި ތިބެން ވާނީ އެ ރަށަކަށް ނިސްބަތްވާ ކުޅުންތެރިންނެވެ. ރަށުންބޭރު އެއްވެސް ޓީމެއްގައި ރަށު ރަޖިސްޓްރީގައި ނެތް ކުޅުންތެރިއަކު ލިސްޓުގައި ހިމެނިގެން ނުވާނެކަމަށް އިންތިޒާމުކުރާ ފަރާތުން މައުލޫމާތުދެއެވެ.\nމި މުބާރާތް ކުރިޔަށްދާނީ ބައިވެރިވާ ޓީމުތަކުގެ މެދުގައި ލީގު އުސޫލުންނެވެ. ޗެމްޕިއަން ޓީމަށް 10،000 ރުފިޔާ ހުށައަޅާފައިވާއިރު ރަނަރަޕް ޓީމަކަށް 3000 ރުފިޔާ ވަނީ ހުށައަޅާފައެވެ. އަދި އެހެނިހެން މަގާމުތަކަށްވެސް އިނާމު ލިބިގެންދާނެ އެވެ.\nއޮކްޓޯބަރ 20, 2020 10:22\nއެރަށެއްގެ ކުޅުންތެރިން އެކަނި ލިސްޓްގައި ހިމަނާނަމަ ކިހިނެއް ރާއްޖޭގެ ނަންމަޝްހޫރު ކުޅުންތެރިންނަށް ކުޅުވޭނީ ކިހިނެއް


Richarlison ge target akee Premier League ge ran bootu\nރިޗާލިސަންގެ ޓާގެޓަކީ ޕްރިމިއާ ލީގުގެ ރަން ބޫޓު\nއޭނާ އެވަޓަންއަށް ބަދަލުވީ 40 މިލިއަން ޕައުންޑަށް\nކ. މާލެ 22 އޯގަސްޓު 2018 | ބުދަ 19:30 6,032\nރިޗާލިސަން އެވަޓަންގެ ޖާޒީގައި - ގެޓީ އިމޭޖާސް\nއެވަޓަންއަށް ކުޅެމުން އަންނަ ބްރެޒިލްގެ ފޯވާޑް ރިޗާލިސަންގެ ޓާގެޓަކީ ޕްރިމިއާ ލީގުގެ ރަން ބޫޓު ކަމަށް އޭނާ ބުނެފިއެވެ.\nވޮޓްފޯޑް ދޫކޮށް 40 މިލިއަން ޕައުންޑްގެ ފީއަކަށް އެވަޓަންއަށް ބަދަލުވުމަށްފަހު ރިޗާލިސަން އަންނަނީ އެވަޓަންގައި މޮޅު ކުޅުމެއް ދައްކަމުންނެވެ. ރިޗާލިސަންގެ ފުރަތަމަ މެޗުގައި 2-2 އިން އެވަޓަން އެއްވަރުއިރު އެމެޗުގައި ޖެހި ދެ ލަނޑު ވެސް ޖެހީ އޭނާއެވެ. ހަމައެހެންމެ އެންމެފަހުން އެވަޓަން ސައުތުހެމްޕްޓަން އަތުން މޮޅުވި މެޗުގައި ވެސް އޭނާ ލަނޑު ޖެހިއެވެ.\nއުމުރުން 21 އަހަރުގެ ރިޗާލިސަން ނޫސްވެރިންނާއި ވާހަކަ ދައްކަމުން ބުނީ ޕްރިމިއާ ލީގުގައިި ޓީމުތަކުން ކުޅޭ ގޮތް ވަރަށް ރަނގަޅަށް އެނގޭ ކަމަށާއި އެއީ އޭނާ ބޭނުންވާ ހިސާބަށް ވާސިލުވުމަށް ލިބޭ އިތުރު ހިތްވަރެއް ކަމަށެވެ. އޭނާ ހުރީ ސީޒަނަށް ތައްޔާރުވެގެން ކަމަށާއި ބޭނުންވަނީ ޕްރިމިއާ ލީގުގެ ރަން ބޫޓު ހޯދަން ކަމަށް އޭނާ ބުނެފައިވެއެވެ. ހަމައެހެންމެ އެކަމުގެ އިތުރުން އެވަޓަން އަލުން އަނބުރާ ޗެމްޕިއަންސް ލީގަށް ގެންގޮސްދީ ބްރެޒިލްގެ ގައުމީ ޓީމުން ޖާގަ ހޯދަން ބޭނުންވާ ކަމަށް ވެސް އޭނާ ބުނެފައިވެއެވެ.\nބްރެޒިލްގެ ގައުމީ ޓީމު އެމެރިކާ އަދި އެލް ސެލްވެޑޯރއާ ދެކޮޅަށް ކުޅޭ އެކުވެރިކަމުގެ މެޗުތަކަށް ނެގި ސްކޮޑަށް ރިޗާލިސަން ނަގާފައިނުވާއިރު އޭނާ ހުރީ އެކަމާއި ހިތްހަމަނުޖެހިފައެވެ. ރިޗާލިސަން ބުނީ އޭނާ ހުރީ ގައުމީ ޓީމުން ޖާގަ ލިބޭނެ ކަމުގެ އުއްމީދުގައި ކަމަށާއި އެހެން ނަމަވެސް އެކަން އެގޮތަށް ނުހިނގުމުން ދެރަވި ކަމަށެވެ. އަދިވެސް އުއްމީދު އެބައޮތް ކަމަށާއި ފުރުސަތު ލިބޭއިރު ތައްޔާރަށް ހުންނަން ބޭނުންވާ ކަމަށް ވެސް ރިޗާލިސަން ބުނެފައިވެއެވެ.\nކުރިޔަށް އޮތް މެޗުގައި ރިޗާލިސަން ނުކުންނާނީ އެވަޓަންއާއެކު ބޯންމައުތާއި ދެކޮޅަށެވެ.


DED Ge Massaikkai Thakah Zamaanee Aalaaithakeh!\nޑީއީޑީގެ މަސައްކަތްތަކަށް ޒަމާނީ އާލާތްތަކެއް!\nމަސްތުވާތަކެތީގެ އޮޕަރޭޝަންތައް ހިންގުމަށް ފުލުހުން ހޯދި ބައެއް ސާމާނުތައް: ފޮޓޯ / ޕޮލިސް\nފުލުހުންގެ ޑްރަގް އެންފޯސްމަންޓު ޑިޕާޓްމަންޓަށް ޒަމާނީ އާލާތްތަކެއް ގެނެސް އެ ޑިޕާޓުމަންޓުގެ މަސައްކަތަށް އިތުރު ލުއިތަކެއް ގެނެސްފިއެވެ.\nމިއަދު ޑީއީޑީ އޮޕަރޭޝަނަށް އިތުރުކުރި އާލާތްތަކުގެ ތެރޭގައި ތަޅާއި، ދަގަނޑު، ޗޭނު އަދި ދަގަނޑު ތޮރުފަން ބޭނުންކުރާ "ސްޓްރޯންގްއާމް" ހިމެނެއެވެ. މިތަކެތީގެ ސަބަބުން ފުލުހުން ކުރިޔަށް ގެންދާ މަސްތުވާތަކެތީގެ ބޮޑެތި އޮޕަރޭޝަންތަކުގެ ވަގުތު ސަލާމަތް ކޮށްދޭނެއެވެ. މި އާލާތްތަކުގެ ތެރޭގައި "ބްރީޗިން ކިޓް" ވެސް މިއަދު ވަނީ ޑީއީޑީގެ އޮޕަރޭޝަނަށް އިތުރުކޮށްފައެވެ.\nފުލުހުންގެ ޑްރަގު އޮޕަރޭޝަންތަކަށް ލިބިގެންދާ އެންމެ ބޮޑު ބުރަޔަކީ ދަގަނޑު ގޭޓުތައް ލައިގެން މަސްތުވާތަކެތީގެ ވިޔަފާރި ކުރާ ފަރާތްތައް އުޅުމެވެ. އެކަމުގެ ސަބަބުން އެ ދޮރުތައް ވައްޓާލުމަށް އެތައް އިރެއް ފުލުހުން ހޭދަ ކުރަންޖެހެއެވެ. އަދި ފުލުހުން އެ މަސައްކަތުގައި ތިބޭއިރު މަސްތުވާތަކެތީގެ ވިޔަފާރި ކުރާ ފަރާތްތަކަށް އެ މީހުންގެ ތަކެތި ނައްތާލުމަށް ވަގުތު ލިބެއެވެ.


vnews - Ihavandhoo gai masverin muzaaharaa koffi\nއިހަވަންދޫގައި މަސްވެރިން މުޒާހަރާކޮށްފި\n16 ޑިސެމްބަރ 2017\nއިހަވަންދޫގައި މިރޭ މުޒާހަރާކުރަނީ\nމިއަހަރުގެ މަސްވެރިންގެ ދުވަހު ރަސްމީ ޖަލްސާ ހއ. އިހަވަންދޫގައި ކުރިއަށް ދަނިކޮށް އެރަށުގެ މަސްވެރިން ހިމެނޭ ގޮތަށް ރައްޔިތުންގެ ތެރެއިން ބަޔަކު މުޒާހަރާކޮށްފި އެވެ.\nޖަލްސާ އޮތް ސަރަހައްދާ މާދުރު ނޫން ހިސާބެއްގައި މުޒާހަރާކުރަން ފެށުމާއެކު ފުލުހުން ވަނީ އެސަރަހައްދުގައި ތިބީ ފަހަތަށް ޖައްސުވާފަ އެވެ.\nމި މުޒާހަރާގައި އިހަވަންދޫ ދާއިރާގެ މަޖިލިސް މެންބަރުކަމުގެ ގޮނޑި ގެއްލިފައިވާ ކަމަށް ބުނާ މުހައްމަދު އަބްދުﷲ (މުހައްމާ)އާއި އިހަވަންދޫގެ ބައެއް ކައުންސިލަރުންނާއި މަސްވެރިންނާއި ދެ ޖިންސުގެ ބައެއް އާންމު ރައްޔިތުންވެސް ބައިވެރިވި އެވެ.\nމިމުޒާހަރާގައި ބައިވެރިވި މީހުން ވަނީ މިސަރުކާރުން މަސްވެރިންނަށް ގެއްލުންވާ ގޮތަށް ކަންކަން ކުރަމުންދާ ކަމަށް ބުނެ އަޑުއުފުލާފަ އެވެ. އެގޮތުން މިސަރުކާރު ވެރިކަމާ ހަވާލުވި ފަހުން މަސްވެރިންނަށް އައިސް ލިބުން ދަތިވުމާއި، މަހުގެ ހަމަ އަގު ނުލިބުމާއި، އެތައް އިރަކު ކިޔޫގައި ތިބެގެން މަސްކިރަން ޖެހުމާއި އަދި ބޭރުގެ މަސްވެރިންނަށް ރާއްޖޭގެ ކަނޑުގެ ސަރަހައްދުގައި މަސްވެރިކަން ކުރަން ހުއްދަދީފައިވާ ކަމަށް ބުނެ އެމީހުން ވަނީ އަޑުއުފުލާފަ އެވެ.\nމިމުޒާހަރާގައި ހުންނަވައިގެން މީޑިއާައަށް ދެއްވި އިންޓަވިއުއެއްގައި މެންބަރުން މުހައްމަދު އަބްދުﷲ ވިދާޅުވީ "ދެކެދެކެވެސް މަސްވެރިންނަށް މިހާ އަނިޔާވެރި ސަރުކާރެއް ނުދެކޭ" ކަމަށެވެ. މިސަރުކާރުން މަސްވެރިންނަށް ވެފައިވާ ވައުދުތައް ފުއްދަމުން ނުދާ ކަމަށާއި އަދި މިރޭ އިހަވަންދޫގައި ބޭއްވި ޖަލްސާއަށް މަސްވެރިންނަށް ދައުވަތު ނުދޭ ކަމަށްވެސް މެންބަރު މުހައްމަދު އަބްދުﷲ ވަނީ ވިދާޅުވެފަ އެވެ.\nއިހަވަންދޫގައި މަސްވެރިންނާއި އާންމުން މުޒާހަރާކުރަމުން ދިޔައިރު ފިޝަރީޒް މިނިސްޓަރު ޑރ. މުހައްމަދު ޝައިނީ އެރަށުގައި އުޅުއްވި އެވެ.


Midhiya aharu emme ginaee vakkan, accident, drugs massala thah | Mihaaru\nމިދިޔަ އަހަރު އެންމެ ގިނައީ ވައްކަން، އެކްސިޑެންޓް، ޑްރަގް މައްސަލަތައް\nކްރައިމް ސީނެއްގައި ފުލުހުން ހަރަކާތްތެރިވަނީ: މިދިޔަ އަހަރު އެންމެ ގިނައިން ހުށަހެޅީ ވައްކަމާއި އެކްސިޑެންޓާއި މަސްތުވާތަކެތީގެ މައްސަލަތައް ކަމަށް ހިސާބުތަކުން ދައްކާ -- މިހާރު ފޮޓޯ/ހުސެއިން ވަހީދު\nމިދިޔަ އަހަރު ރާއްޖޭގައި އެންމެ ގިނަވީ ވައްކަމާއި އެކްސިޑެންޓާއި މަސްތުވާތަކެތީގެ މައްސަލަތައް ކަމަށް ތަފާސް ހިސާބުތަކުން ދައްކައިފި އެވެ.\nނޭޝަނަލް ބިއުރޯ އޮފް ސްޓެޓިސްޓިކްސް އިން ނެރުނު މިދިޔަ އަހަރުުގެ ތަފާސް ހިސާބުތައް ދައްކާ ގޮތުން މިދިޔަ އަހަރު ވައްކަމުގެ 4،500 އަށް ވުރެ ގިނަ މައްސަލަ ހުށަހެޅިއިރު އެކްސިޑެންޓްތަކުގެ 2،300 އަށް ވުރެ ގިނަ މައްސަލަ ހުށަހެޅި އެވެ. އަދި މަސްތުވާތަކެތީގެ 2،100 މައްސަލަ ހުށަހެޅި ކަމަށް އެ ހިސާބުތަކުން ދައްކަ އެވެ.\nއެ ހިސާބުތައް ދައްކާ ގޮތުން މިދިޔަ އަހަރު ވައްކަމުގެ މައްސަލަތައް ހުށަހެޅުނު އަދަދު 2018 ވަނަ އަހަރާ އަޅާބަލާއިރު 39 ޕަސެންޓް ވަނީ އިތުރުވެފަ އެވެ. އަދި މަސްތުވާތަކެތީގެ މައްސަލަތަކުގައި 2018 ވަނަ އަހަރާ އަޅާ ބަލާއިރު 47 ޕަސެންޓް އިތުރުވެފައިވާ ކަމަށް އެ ހިސާބުތަކުން ދައްކަ އެވެ.\nއެ ހިސާބުތައް ދައްކާގޮތުން ގެވެށި އަނިޔާގެ މައްސަލަތައް ވެސް މިދިޔަ އަހަރު ވަނީ އިތުރުވެފަ އެވެ. އެގޮތުން 2018 ވަނަ އަހަރާ އަޅާ ބަލާއިރު އެފަދަ މައްސަލަތައް ހުށަހެޅި މިންވަރު 13 ޕަސެންޓް އިތުރުވިއިރު އޭގެ ތެރެއިން 44 ޕަސެންޓަކީ ޖިސްމާނީ ގޮތުން އަނިިޔާ ކުރުމުގެ މައްސަލަތައް ކަމަށް އެ ހިސާބުތަކުން ދައްކަ އެވެ.\nމިދިޔަ އަހަރު ފުލުހުންނަށް 16،000 އަށް ވުރެ ގިނަ މައްސަލަ ހުށަހެޅިއިރު އޭގެ ތެރެއިން 11،000 ވުރެ ގިނަ މައްސަލަ ހުށަހެޅީ މާލެއިންނެވެ. އަތޮޅުތަކުން އެންމެ ގިނަ މައްސަލަ ހުށަހެޅީ އައްޑޫންނެވެ. އެއީ ޖުމްލަ މައްސަލަތަކުގެ 15 ޕަސެންޓް ކަމަށް އެ ހިސާބުތަކުން ދައްކަ އެވެ.\nމީގެ އިތުރުން މިދިޔަ އަހަރު އެކި ކޯޓުތަކަށް 20،000 އަށް ވުރެ ގިނަ މައްސަލަ ހުށަހެޅިއިރު، އެކި މައްސަލަތަކުގައި 3،300 އަށް ވުރެ ގިނަ މީހުން ބަންދުގައި ތިބި ކަމަށް އެ ހިސާބުތަކުން ދައްކަ އެވެ.\nކުށްކުރުން މަސްތުވާތަކެތި މަގުމަތީގެ އެކްސިޑެންޓް ވައްކަމާއި ފޭރުން\nއެކްސިޑެންޓް އެއީ މައްސަލައިގެ ގިންތިން ވަކިކުރަން ޖެހޭ އަކުރެއް ކިތަންމެ ބަލައިގެން އުޅުނަސް ގަސްތަކާ ނުލާވެސް އެކްސިޑެންޓް ހިނގާ\nކުށްކުރުން އިތުރުވުމަކީ ތަރައްގީވުން ދަށްކަންހާމަކޮށްދޭ މިންގަޑެއް. ދޭދޭދެމީހުންގެ ތަފާތުބޮޑުވުމާއި އަޅާލުމާއި އޯގާތެރިކަަން ނެތުމާއި މައިބަފައިންގެބެލެހެޢްޓު ނެތުން މަސްތުވާތަކެއްޗާއި ފިލްތީ ރިޗްއަކީ ކުށް އާންމުވެގެންދާ މައިގަނޑުސަބަބުތަޢް. ކުށްތައް ކޮންޓްރޯލްނުވެދަނީ ހުއްޓުވަން އޮންނަނިޒާމު ފެއިލްވުމުން. އެކަން ބަލާދެގޮތަކީ، ހުޢްޓުވަން އޮންނަނިޒާމަކީ ކުށްވެރިން ކޮންޓޮރޯލްކުރާ ނިޒާމަކަށްވުން. މާނައަކީ ވިކިފައިވުން ނުވަތަ ނިޒާމު އޮޕަރޭޓުކުރަންނޭގުން\nއެހެންވަނީ މިސަރުކާރަކީ އެކޮޅުކޮޅުން ބަޅުކޮއް އިދިކީލަކޮއް ހިނގާ ސަރުކާރެއްވީމަ\nތަފާސް ހިސާބުތަކުން ކަމެއް ރަނގަޅުވާކަމަކަށް ނުދައްކާ. މިއީ ވިސްނަން ޖެހޭ ކަމެއް.\nރާއްޖޭގަ ކޮންމެ 60 ސިކުންތަކު 1 މިނަޓު ފާއިތުވެދޭ. މީވެސް ވިސްނަން ޖެހޭ ކަމެއް\nތަނެއް ހަލާކު ނުކޮށް ފަޅާނުލާ ކުރާ ވައްކަން 2020 ގައި އިތުރުވާނެ. ވަގުން ތިބޭނީ ޓައި އަޅައިގެން.\n2020 ވަނަ އަހަރު ވައްކަންތއް މާބޮޑުވާނެކަމަށް ވަނީ.. ވައްކަމުގެ މައްސަަލައިގެ އަދަދަށްވުރެ ވަގައްނެގި އަދަދު ބިލިއަނުން އަރާނެ ، ވެންޓިލޭޓަރު މައްސަލައާ އަދި އެނޫން ކޮވިޑް ވައްކަންތައް ހިމަނާލީމަ. ނަންވާނީ ކުރީ ސަރުކާރު ވަގުން.\nގިނަވާނެތާ ޕޮލިހުންގެ ނާގާބިލްކަން ހިސާބަށްވުރެ ބޮޑުވީމަ. މައުލޫމާތު ސާފުކޮށްލަން ގުޅިޔަސް ނުވާކޮޅުދައްކާނީ. ފޭސްބުކްގަ މީހަކު ބުލީކުރަން ޕޭޖެއްހަދާއިން ހިންގާ ވާހަކަ ބުނީމަވެސް އެމީހުންނަށް ކަމެއް ހައްލުކޮށްދެވޭނެ ކަމަކަށް ނުވެ\nއެއްވެސް އަހަރެއްގައި ތިތިންކަން ނޫން ކަމެއް އިތުރިވިތަ؟


Kashmir Ge Emme Bodu Miskithugai Hukuru Namaadhu Nukuraathaa4Mas Vehje - Vaguthu\nކަޝްމީރުގެ އެންމެ ބޮޑު މިސްކިތުގައި ހުކުރު ނަމާދު ނުކުރާތާ4މަސް!\nއިންޑިއާއާއި ޕާކިސްތާނާ މެދު އެތަނެއްގެ މިލްކުވެރިކަމާ މެދު އެންމެ ބޮޑު ނުތަނަވަސްކަން އުފެދިފައި އޮންނަނީ ކަޝްމީރު ސަރަޙައްދުގެ މިލްކުވެރިކަމާ ބެހޭގޮތުންނެވެ. ނަމަވެސް، ކަޝްމީރުގެ އެންމެ ބޮޑު މިސްކިތުގައި ހުކުރު ނަމާދު ނުކުރާތާ4މަސްވެފައިވާތީ، އެ ސަރަޙައްދުގެ މުސްލިމުންނަށް ކުރިމަތިކޮށްފައިވާ އުނދަގޫތައް ކުޑަކޮށް ވަޒަންކޮށްލެވެއެވެ.\nއިންޑިއާ އިން ބަލަހައްޓަމުން އަންނަ ކަޝްމީރުގެ އެންމެ ބޮޑު ސިޓީ، ސްރީނަގަރްގައި ހުންނަ ޖަމާ މިސްކިތުގައި ހުކުރު ނަމާދު ނުކުރަނީ އޯގަސްޓު މަހުން ފެށިގެން އިންޑިއާ-ޕާކިސްތާންގެ ބަހުގެ ހަމަލާތައް ވަރުގަދަވެ، ދެފަރާތުގެ ސިފައިންގެ މެދުގައި ބޮޑު ކުރިމަތިލުންތަކެއްވެސް ހިނގައި، ބައެއް މީހުން މަރުވެފައިވާ ދަނޑިވަޅެއްގައެވެ. އިންޑިއާގެ މައި ސަރުކާރުގެ ކޮންޓްރޯލްގެ ދަށުގައި އޮންނަ ސްރީނަގަރުގެ ބޮޑެތި މިސްކިތްތަކުގައި މުސްލިމުން ހުކުރު ނަމާދު ކުރުން މިހާރު އޮތީ މަނާކޮށްފައެވެ.\nޖަމާ މިސްކިތަކީ މީގެ ކުރިން ހުކުރު ދުވަސް ދުވަހު، އެތައް ހާސް މުސްލިމުން ހުކުރު ނަމާދަށް ދާ މިސްކިތެކެވެ. ނަމަވެސް، މިހާރު ހާލަތު ބަދަލްވެގެން ގޮސް، މި މަހުގެ6ވަނަ ދުވަހުގެ ހުކުރު ނަމާދަކީ އެ މިސްކިތުގެ ޖަމާޢަތުގައި ޖެހިޖެހިގެން ހުކުރު ނުކުރެވުނު 17 ވަނަ ފަހަރެވެ. މުސްލިމުންގެ އަޅުކަންތަކަށް ފުރުސަތު ދިނުމަކީ އެ ސަރަޙައްދުގެ ސަލާމަތަށް އޮތް ނުރައްކަލެއް ކަމަށް އިންޑިއާ އިން ދެކޭ ކަމަށް އެ ސަރަޙައްދުގެ ބައެއް ރައްޔިތުން ދެކެއެވެ.\n"ކޮންމެ ފަހަރަކުވެސް ހާލަތު ގޯސްވީމަ، މުސްލިމުން ނަމާދު ކުރަން ދާ ބޮޑެތި މިސްކިތްތައް މިގޮތަށް ބަންދުކުރޭ، އަހަރެމެންގެ ދީނަށް އުޅުމަކީ ޤާނޫނު އަސާސީންވެސް އަހަރެމެންނަށް ލިބިދޭ ހައްގެއް. ނަމަވެސް، އެމީހުން ކަޝްމީރުގައި އަހަރެމެންގެ ހައްގުތައް ތަކުރާރުކޮށް ނިގުޅައިގަންނަމުން އެދަނީ." ސްރީނަގަރުގެ ރައްޔިތެއް ކަމަށްވާ، ޚާލިދު ގުރާ ބުންޏެވެ.\nކަޝްމީރުގެ މިސްކިތްތަކުން ބަންގީގެ އަޑު ކަނޑުވާލުމުގެ އިތުރަށް އެ ސަރަޙައްދުގެ އެތައް ދީނީ ޢިލްމުވެރިންތަކެއްވެސް އިންޑިއާ ސަރުކާރުން ހައްޔަރުކޮށްފައިވެއެވެ. އޯގަސްޓު6ގެ ފަހުން އިންޑިއާ ސަރުކާރުން ހައްޔަރުކުރި މީހުންގެ ތެރޭގައި ގިނަ އަދަދެއްގެ ދީނީ ޢިލްމުވެރިންވެސް ހިމެނޭ ކަމަށް މަޢުލޫމާތު ލިބެއެވެ. މީގެ ތެރެއިން ގިނަ ބަޔަކު އަދިވެސް ވަނީ ޖަލުގެ ތޭރިތަކުގެ ފަހަތުގައި ކަން ފާހަގަކޮށްލެވެއެވެ.\nމާވެޔޮ މިސްކިތުގައި މިއަދު ނަމާދު ކުރަން ފަށާނެ\nޑިސެމްބަރު 11, 2019 10:42\nވަރައް ދެރަ މަސްސަލޭ މީ. ދިވެހިން ކަސްމީރުގެ މުސްލިމުންގެ ހައްގުގާ ދުވާ ކުރަން ޖެހޭ.\nޑިސެމްބަރު 11, 2019 11:37\nﷲ ގެ ނަސްރުވަނީ ދާދި ގާތުގަ...


Coutinho Ge Jaadhoo in United Molhuviya Nudhee Hifahattaifi - Vaguthu\nކުޓީނިއޯގެ ޖާދުލުން ޔުނައިޓެޑު މޮޅުވިޔަނުދީ ހިފަހައްޓައިފި\nޔުނައިޓެޑާއި އެއްވަރުކުރި ލަނޑު ޖެހުމަށްފަހު ކުޓީނިއޯ އާއި އެސްޓަންވިލާ ކުޅުންތެރިން އުފާފާޅުކުރަނީ\nއެސްޓަންވިލާގެ ޖާރޒީގައި ފިލިޕް ކުޓީނިއޯ ކުޅުނު ފުރަތަމަ މެޗުގައި މެންޗެސްޓަރ ޔުނަައިޓެޑު ކޮޅަށް ގޯލުޖަހާ 2-2 އިން ނަތީޖާ އެއްވަރުކޮށްދީފިއެވެ.\nމެޗުގައި ކުޓީނިއޯ ކުޅެން އެރީ ބަދަލު ކުޅުންތެރިއެއްގެ ގޮތުގައެވެ. މި މެޗު އެސްޓަންވިލާ އެއްވަރުކުރީ ފަހަތުން އަރާ ކާމިޔާބުކުރި ލަނޑުތަކުންނެވެ.\nމި ނަތީޖާއާއެކު ޔުނައިޓެޑު އޮތީ ކުޅުނު 20 މެޗުން ލިބުނު 32 ޕޮއިންޓާއެކު ތާވަލުގެ ހަތްވަނައިގައެވެ. ހަވަނއިގައި އޮތީ 18 މެޗުން 33 ޕޮއިންޓު ހޯދާފައިވާ ޓޮޓެންހަމް ހޮޓްސްޕާސް އެވެ. ފަސްވަނައިގައި 20 މެޗުން 33 ޕޮއިންޓާއެކު އާސެނަލް އޮތްއިރު އެސްޓަންވިލާ އޮތީ ތާވަލުގެ 13 ވަނައިގައެވެ.\nކުޓީނިއޯ އެސްޓަންވިލާ އާއި ގުޅުނީ ލޯނު އެއްބަސްވުމެއްގެ ދަށުން އެ ޓީމުގެ މިހާރުގެ ކޯޗު އަދި ލިވަޕޫލްގައި ކުޓީނިއޯއާއެކު ގިނަ ދުވަސްތަކެއް ވަންދެން ކުޅުނު ސްޓީވެން ޖެރާޑުގެ ބޮޑު ނުފޫޒަކާއެކު އެވެ.\nމި މެޗުގައި ކުޓީނިއޯ ކުޅެން އެރީ މެޗުގެ 68 ވަނަ މިނެޓުގައެވެ. އޭރު 2-0 އިން ކުރީގައި އޮތީ މެންޗެސްޓަރ ޔުނައިޓެޑެވެ. އޭގެ ނުވަ މިނެޓުފަހުން ކުޓީނިއޯ ވަނީ އެސްޓަންވިލާގެ ފުރަތަމަ ލަނޑު ޖެހުމުގައި އެހީތެރިވެފައެވެ.\nމެޗުގެ 77 ވަނަ މިނެޓުގައި ޖެކަބް ރަމްސީ އެސްޓަންވިލާގެ ފުރަތަމަ ލަނޑު ކާމިިޔާބުކުރީ ކުޓީނިއޯ ތަނަވަސްކުރި ހަމަލާއެއްގައެވެ. އަދި އޭގެ ފަހުން ކުޓީނިއޯ ލަނޑުޖަހާ މެޗުގެ ނަތީޖާާ އެއްވަރުކޮށްދިނީ މި ލަނޑު ޖެހިތާ ހަތަރު މިނެޓުފަހުންނެވެ.\nޔުނައިޓެޑަށް މި މެޗުގައި ލަނޑުޖަހައިދިނީ ބްރޫނޯ ފެނާންޑޭޒް އެވެ. އެ ޓީމުން މި މެޗުގައި ޖެހި ދެ ލަނޑުވެސް ކާމިޔާބުކުރީ އޭނާއެވެ. މި މެޗުގައި އަނިޔާގެ ސަބަބުން ކްރިސްޓިއާނޯ ރޮނާލްޑޯ ކުޅެފައެއް ނުވެއެވެ.